Trump Hayyaru Kuran Iraq Court Akun Amuru Nerefi - Vaguthu\nއީރާނުގެ މޭޖާ ޖެނެރަލް ޣައްސާމް ސުލައިމާން އަވަހާރަ ކޮށްލުމުގައި އިސްކޮށް ހަރަކާތްތެރިވި ކަމުގެ ތުހުމަތު ކުރެވޭ އެމެރިކާގެ ރައީސް ޑޮނަލްޑް ޓްރަމްޕް ހައްޔަރު ކުރުމަށް އިރާގުގެ ވެރިރަށް ބަޣުދާދުގެ ކޯޓަކުން އަމުރެއް ނެރެފިއެވެ.\nއެމެރިކާއިން ބަޣުދާދުގެ އެއާޕޯޓަށް ދިން ޑްރޯން ހަމަލާއެއްގައި ސުލައިމާނީ އަވަހާރަ ވެފައިވަނީ މިދިޔަ އަހަރުގެ ޖެނުއަރީ މަހުގެ ތިން ވަނަ ދުވަހުއެވެ. އޭގެ ފަހުން އެމެރިކާއާއި އީރާނާއި ދެމެދު އަންނަނީ ދޭތެރެ ދޭތެރެއިން ބަހުގެ ހަމަލާތައް ބަދަލު ކުރަމުންނެވެ. އެދުވަސްވަރު އީރާނަށް ވާގިވެރިވާ ހަނގުރާމަވެރިން ވަނީ އިރާޤުގައި ތިބޭ އެމެރިކާގެ ސިފައިންނަށް އަމާޒުކޮށް ރޮކެޓް ހަމަލާތަކެއް ވެސް ދީފައެވެ.\nއީރާނުގެ ކޯޓަކުން މީގެ ކުރިން މިދިޔަ ޖޫން މަހުގެ ތެރޭގައިވެސް ވަނީ ޓްރަމްޕް ހައްޔަރު ކުރުމަށް އަމުރެއް ނެރެފައެވެ. އަދި އިންޓަޕޯލްގައި ރެޑްނޯޓިސް ވެސް ވަނީ ދުނިޔޭގެ އެކި ހިސާބުތަކަށް ފޮނުވާފައެވެ.\nއެގައުމުގެ ކޯޓަކުން މި އަމުރު ނެރެފައިވާއިރު، ޓްރަމްޕްގެ މައްޗަށް އެމައްސަލަ ސާބިތު ވެއްޖެނަމަ، ޓްރަމްޕްގެ މައްޗަށް މަރުގެ ހުކުމް އިއްވާނެ ކަމަށް އެ ކޯޓުން ވަނީ ބުނެފައެވެ.\nކޯޓުން ބުނެފައިވަނީ ސުލައިމާނީ އަވަހާރަ ކޮށްލި މައްސަލަ ބަލަމުން އަންނަ ކަންކަމުގެ ފުރަތަމަ މަރުހަލާ ނިމިފައިވާ ކަމަށާއި އެހެން ނަމަވެސް އަދި ކުރަން ޖެހޭ ބައެއް ކަހަލަ ތަހުގީގުތައް އެބަ ހުރި ކަމަށެވެ. އެގޮތުން އެކަމުގައި ހިމެނޭ އިތުރު މީހުން ހޯދުން ހިމެނޭ ކަމަށް އޮފިޝަލުން ވިދާޅުވިއެވެ.\nސުލައިމާނީ އަވަހާރަކޮށްލުމާއި ގުޅިގެން ޓްރަމްޕް ބުނެފައިވަނީ ސުލައިމާނީ އަަވަހާރަކޮށްލެވިފައި މާ ލަހުން ކަމަށާއި އޭނާ އަކީ މާ ކުރިންވެސް އަވަހާރަކޮށްލަން ޖެހޭ މީހެއް ކަމަށެވެ. ޓްރަމްޕް ބުނީ ސުލައިމާނީ އަކީ ނިރުބަވެރިއެއް ކަމަށާއި، އޭނާގެ ސަބަބުން ވަރަށް ގިނަ މީހުން މަރުވެފައިވާ ކަަމަށެވެ.\nއީރާނުގެ މޭޖާ ޖެނެރަލް ސުލެއިމާނީ އަވަހާރަކޮށްލަން އެމެރިކާ އިން ދިން ޑްރޯން ހަމަލާތަކަކީ ބައިނަލްއަގްވާމީ ގާނޫނުތަކާއި ޙިލާފްކަމެއް ރަޝިއާގެ ރައީސް އަދި ތުރުކީގެ ރައީސްވެސް ވަނީ ވިދާޅުވެފައެވެ.\nކައިވެނީގެ ހަފްލާގައި ޖެހި ލަވައަކުން އަންހެނުން ވަރިކޮށްފި\nއިރާގުން އޮމިކްރޮން ފެނިއްޖެ\nސުލައިމާނީ އަވަހާރަ ކޮށްލުމުގައި ބައިޑެންގެ ސަރުކާރުގެ އަތެއްވޭ- އީރާން


Soabe aai bonjela fulhi - Hali News\nސޯބެއާއި ބޮންޖެލޭ ފުޅި\n13 April 2021, 03:45\nބޮންޖެލާ އަކީ އަނގައިގައި ޖަހާ ފާރުތައް ވަރަށް އަވަހަށް ފަސޭހަކޮށްދޭ ދިވެހީންނާ ވެސް ނިކަން ދޯޅު ބޭހެކެއެވެ. ދުލާއި ތުންފަތާއި ހިރުގަނޑު ކަނޑައިގެން ދިއުމުން ބޮންޖެލާ ޖެހުމުން ވަރަށް އަވަހަށް ފަސޭހަވެއެވެ. އެހެން ކަމުން މިއީ ދިވެހިން ވެސް ނިކަން ގަޔާވާ ބޭހެކެވެ.\nމި ކުޑަކުޑަ ބޭސް ފުޅި ބޭސް ވިއްކާ ހުރިހާ ފިހާރައަކުން އާންމު ގޮތެއްގައި ލިބެން ހުރެއެވެ. ބޭސް ސިޓީ އަކާ ނުލާވެސް މި ބޭސް ވިއްކައެވެ. އެހެން ކަމުން ކޮންމެ ގެއެއްގެވެސް ފަސްޓް އެއިޑް ބޮކްސްގައި މީގެ ބޭސް ފުޅި އެއް އޮވެދާނެއެވެ.\nބޮންޖެލާ މިއީ ފަސޭހައިން އަނގައިގާ ހުންނަ ފާރު ފަސޭހަވާ ބޭހެއް ކަމުގައި ވިޔަސް މި ބޭސް ޖެހުމުން ފާރުވެ، ކަނޑައިގެން ގޮސްފައި ހުންނަ ތަންތަނުން ވަރަށް ބޮޑަށް ދިލަ ނަގާނެއެވެ.\nބޮންޖެލާގެ މޮޅުކަން އެނގޭ އަދި މި ބޭސް ބޭނުން ކުރާ ފަންސާހުގެ ފަހު އަހަރަތައް ގުނަމުންދާ ސޯބެ ވެސް އަބަދު މީގެ ފުޅިއެއް ގެންގުޅެއެވެ. ސޯބެ އަކީ އަށްޑިހައިގެ އަހަރުތަކުގައި ސަރުކާރުން މެދުރާއްޖެތެރޭގައި ހިންގި ވިޔަފާރިއަކާ ހަވާލުވެ ހުރި މީހެކެވެ. ފިހާރައިގެ އެންމެހާ ކަންތައްތައް ބަލަހައްޓަނީ ސޯބެ އޭ ބުންޏަސް ދޮގަކަށް ނުވާނެއެވެ.\nއާދައިގެ މަތީން ފިހާރައިގެ މަސައްކަތުގައި އުޅެނިކޮށް އެއްޗެއްގައި އަޅައިގަނެ ސޯބެގެ ކަށިމަތި ވަރަށް ބޮޑަށް މަށައިގެން ހިނގައްޖެއެވެ. މަށައިގެން ދިޔަލެއް ފުން ކަމުން ލޭވެސް އައެވެ. ސޯބެ ވަރަށް ކެއްކޮށްލައިގެން އިނދެ މެންދުރަށް ފިހާރަ ބަންދުކޮށްފައި ވަތްގަނޑުން ބޮންޖެލާ ފުޅި ނަގައިގެން ކާން ހަމަޖެހިފައިވާ ބޮޑު ކާކޮޓަރިއަށް ވަދެ ގޮނޑިއެއްގައި އިށީނެވެ. އޭރު ބަދިގޭގައި ދެތިން ކުދިން ކެއްކުމުގެ ކަންތަކުގައި އުޅެއެވެ. ކާ ކޮޓަރިއާއި ބަދިގެ ދޮރަކުން ގުޅާލާފައި ހުންނާތީ ކައްކަން އުޅުނު ކުދިންނަށް ސޯބެ ރަނގަޅަށް ފެނެއެވެ.\nސޯބެ ގޮނޑީގައި އިށީންދެ ފަޓުލޫނުގެ ފައިކުރި އޮޅާލުމަށްފަހު ޖީބުން އެއްކަލަ ބޮންޖެލާ ފުޅި ނަގާ ކަށިމަތީ މަށައިގެން ގޮސްފައި ހުރިތާ އުނގުޅާލިއެވެ. ކުއްލިއަކަށް އަޑުފައްގަނޑު ގަދަވެގެން ބަދީގޭގައި ކައްކަން ތިބި ކުދިންތައް ބަލާލިއިރު ސޯބެ މި އޮތީ ކާކޮޓަރީ ތެރެއަށް ވެއްޓިފައެވެ. މި ކުދިން ދުވެފައި އައިސް ބަލާލިއުރު ސޯބެގެ ދެލޯ ވަނީ މެރިފައެވެ. މި ކުދިން ސޯބެގެ މޫނުގައި އަތުން މަޑުމަޑުން ކޮއްޓަމުން ގޮވަ ގޮވާވެސް ހަބަރެއް ނުވިއެވެ. އެންމެ ފަހުން މޭޒުމަތީ ހުރި ފެން ޖަގުން ސޯބެގެ މޫނަށް ފެންޖެހިއެވެ. މި ކުދިން ފެން ޖަހަން ފެށުމުން ސޯބެ ދެލޯ ހުޅުވާލާފައި މަގޭ ފަޔޭ ގޮވާލިއެވެ. އެކުދިން ސޯބެގެ ފައި ބަލާލި އިރު ކަށި މަތި އޮތީ މަށައިގެން ގޮއްސައެވެ. އެތާގައި އޮލަ ހުދު ބޭހެއް އުގުޅާފައި ވެއެވެ. ސޯބެ އޮވެ ގޮވަނީ ފެން އަޅާށެވެ.\nމި ކުދިން ސޯބެގެ ފަޔަށް ފެން އަޅާލުމުން ކޮންމެވެސް ވަރަކަށް ލުއިވުމުން ސޯބެ ތެދުވިއެވެ. ސޯބެ ތެދުވުމުން އެތަނުން އެއް ކުއްޖަކު އެހި އެވެ. ސޯބެ ފަޔަށް ކިހިނެއްވީ ހެއްޔެވެ؟ ސޯބެ ޖަވާބު ދިނެވެ. މަށައިގެން ދިޔުމުން ބޮންޖެލާ އުގުޅާލީއެވެ. އެތަނުން އެއްކުއްޖަކު ބުންޏެވެ. ސޯބެއަށް ހަމަ ސާބަހެވެ. ތަނަކުން ބޭހެއް ފެންނައިރަށް އުނގުޅަން ވޭހެއްޔެވެ؟ ސޯބެ ޖަވާބު ދިނެވެ. އަނގަ ކަނޑައިގެން ދިއުމުން އެބޭސް ޖެހީމާ އެހާ ފަސޭހައިން ފަސޭހަވާތީ އުނގުޅާލީއެވެ. ދެން ހުރި ކުއްޖާ ބުންޏެވެ. އެކަމަކު ކޮންމެ ކޮންމެ ތަނެއް ހަލާކު ވިޔަސް އުގުޅާކަން ނުވާނެނޫންހެއެޔެވެ. ތީގަ ތިޔަ އޮތީ "އޯރަލް" ލިޔެފަ ނޫންހެއްޔެވެ؟ އަނެއްކާ ކުރެހުމުން ތި އޮތީ އަނގަ ދައްކާފަ ނޫން ހެއްޔެވެ؟


ދެވަނަ ބޮޑު ހަގުރާމައަށްފަހު ރާއްޖޭގެ ވެރިކަމުގެ ނިޒާމަށްއައި ބަދަލުތަކަށް އަވަސް ކަޅިއެއް (ދެވަނަ ބައި) – Mikal News\nޝަރުއީ ނިޒާމު އިސްލާހުކުރުން\nއަލް އަމީރު މުހައްމަދު އަމީން ވަޒީރުލް އައުޒަމގެ މަގާމަށްް އިސްވެ މާގިނަ ދުވަހެއް ނުވެ މަހުކަމުތުއް ޝަރިއްޔާ އިސްލާހުކުރުމަށް ރައްޔިތުންގެ މަޖިލީހުން ފާސްކުރިއެވެ. މިމަސައްކަތުގެ އިސްވެރިއަކަށް އައްޔަންކުރީ ވަޒީރުލް އައުޒަމް މުހައްމަދު އަމީނެވެ. ވަރަށް ބާރަށް މަސައްކަށް ހިގައިގަނެ އެމަހުކަމާގެ ގަވާއިދުތައް އެކުލަވާލާ މަގާމުތަކަށް މީހުން އައްޔަންކުރެވުނެވެ. މަހުކަމަތުއް ޝަރިއްޔާގެ ވެރިއަކަށް އިސްކުރެވުނީ މުހައްމަދު ނަސީރު މަނިކެވެ. އިސްނާއިބަކަށް އައްޝައިޚް އިބްރާހިމް ރުޝްދީ އަލް އަޒުހަރީ އައްޔަން ކުރެވުނުއިރު ބޮޑު ނާއިބަކަށް އައްޔަން ކުރެވުނީ އައްސައްޔިދު ބޮޑުފެންވަޅުގޭ ސީދީ އާއި މަލިން މުހައްމަދު ދީދީ އާއި އަބްދުލް ގައްޔޫމެވެ. ކުޑަ ނާއިބުންނަށް މަލިންގޭ މެދު ސީދީ އާއި ބޮޑުގަލު ތުއްތު މަނިކު އައްޔަންކުރެވުނެވެ.\nއާ އިސްލާހުތަކުގެ ތެރޭގައި ކާތިބުންނާއި ޕިޔޯންވެސް ބަދަލުކުރެވުނެވެ. އަދި ނާއިބު ބޭކަލުން ޝަރީއަތް ކުރައްވާއިރު ތުރުކުރައްވާނޭ ހެދުންކޮޅެއްގެ ގޮތުގައި ނޫކުލައިގެ އަބާކޮޅެއް ޚާއްސަކުރެއްވިއެވެ.\nމަހުކަމުއް ޝަރިއްޔާ ނުވަތަ ފަޑިޔާރުގެ އިސްލާހު ކުރުމުގެ މަސައްކަތް ކުރެވުނީ އަލްއަމީރު މުހައްމަދު އަމީން އިސްވެ ހުންނައި އުފައްދަވާފައިވާ ކޮމިޓީއަކުންނެވެ. މިކޮމިޓީގައި މުހައްމަދު އަމީންގެ އިތުރުން ބަންޑާރަ ނާއިބު އަހުމަދު ކާމިލް ދީދީ އާއި މުހައްމަދު ނަސީރު މަނިކު ހިމެނެއެވެ. މިކޮމިޓީގެ މަސައްކަތް ނިންމާ މަހުކަމުއް ޝަރިއްޔާ އަލުން ހުޅުވުނީ ހިޖުރީ ސަނަތުން 1370 ވަނަ އަހަރު ރަމަޟާން މަހު އެއްވަނަ ދުވަހުގައެވެ. މީލާދީ ސަނަތުން 1951 ވަނަ އަހަރު ޖޫން މަހު ކުރީކޮޅުގައެވެ.\nއަލް އަމީރު މުހައްމަދު އަމީން ޝަރުއީ ނިޒާމަށް ގެންނެވި އިސްލާހުތަކުގެ ތެރޭގައި ވަކީލުން އިމްތިހާނުކުރެއްވުން ހިމެނެއެވެ. އެގޮތުން، 1370 ވަނަ އަހަރު ރަމަޟާންމަހު4ވަނަ ދުވަހު ނާދީ ތަމައްދުނުގައި ވަކީލުންގެ އިމްތިހާނު ނުވަތަ ޓެސްޓް އޮތެވެ. މި އިމްތިހާނުގައި 20 ބޭފުޅުން ބައިވެރިވި ނަމަވެސް ފާސްވީ އެންމެ6ބޭފުޅުންނެވެ. އެބޭފުޅުންގެ ތެރެއިން ވަޒީރުލް އައުޒަމް އަލްއަމީރު މުހައްމަދު އަމީން އާއި އިބްރާހިމް ޝިހާބު އެއްވަނަ ދަރަޖައިން ފާސްވިއެވެ. ބާކީ ތިއްބެވި އަހުމަދު ކާމިލް ދީދީ އާއި މުހައްމަދު ލުތުފީ އާއި ބުޗާ ހަސަން ކަލޭގެފާނާއި ނތ ހަސަން ދީދީ ފާސްވެވަޑައިގަތީ ދެވަނަ ދަރަޖައިގައެވެ. މިބޭފުޅުން ވަކީލު ރަމަޟާންމަހު 10 ވަނަ ދުވަހު ވަކީލުކަމުގެ އިގުރާރުވިއެވެ.\nސިޔާސީ ޕާޓީއެއް އުފެދުން\nރާއްޖޭގެ ސިޔާސީ ޖައްވުން އެންމެ ފުރަތަމަ އުފެދުނު ސިޔާސީ ޕާޓީ މުތަގައްދިމު ޕާޓީ އުފެދުނީ ހިޖުރީ ސަނަތުން 1370 ޒުލްހިއްޖާ މަހު 21 ވަނަ ދުވަހުގައެވެ. ނަމަވެސް އެޕާޓީ އިފުތިތާހުކުރެވުނީ 1371 ވަނަ އަހަރު މުހައްރަމް މަހު7ވަނަ ދުވަހުގައެވެ. އެއީ މީލާދީ ސަނަތުން 1951 ވަނަ އަހަރު އޮކްޓޫބަރު މަހު 8 އެވެ. މިޕާޓީ އިފުތިތާހުކުރުން އޮތީ ހެންވޭރު ބޯޅަކުޅޭ ވިނަގަނޑުގައެވެ. ޕާޓީގެ ރައީސަކީ ވަޒީރުލް އައުޒަމް އަލްއަމީރު މުހައްމަދު އަމީނެވެ. އިސް ނާއިބު ރައީސަކީ ވެލާނާގޭ އިބްރާހިމް މުހައްމަދު ދީދީއެވެ. ދެވަނަ ނާއިބު ރައީސަކީ އަހުމަދު ހިލްމީ ދީދީއެވެ. ސެކްރެޓަރީންނަކީ ހަސަން އަލީ ދީދީ އާއި އިބްރާހިމް ޝިހާބެވެ.\nރަސްކަމުގެ ތަޚުތު ހުސްވުން\nމީލާދީ ސަނަތުން 1952 ވަނަ އަހަރު ފެބުރުއަރީ 21 ވީ ބުރާސްފަތި ދުވަސް، ހިޖުރީ ސަނަތުން 1371 ވަނައަހަރު ޖުމާދަލްއައްވަލް މަހު 24 ވަނަ ދުވަހު ރާއްޖޭގެ ރަސްކަމުގެ ތަޚުތައް އިސްކުރެވިފައިވާ ރަދުން ސުއްމުއްވުލް އަމީރު ހާއްޖަ އަބްދުލްމަޖީދު ރަންނަބަޑޭރި ކިލެގެފާނު އަވަހާރަވި ޚަބަރު ރާއްޖެއަށް ލިބުނެވެ. އަބްދުލް މަޖީދު ރަންނަބޭރި ކިލެގެފާނު އޭރުވެސް ހުންނެވީ ކޮޅުބުގައެވެ. ރަސްކަމުގެ ތަޚުތައް އިސްކުރެވުނުފަހުން ރާއްޖެ ވަޑައިގެންފައެއް ނުވެއެވެ. މިހިތާމަވެރި ޚަބަރު ލިބުނީ އެދުވަހު ހަވީރު 5.20 ގައި ވަޔަރުލެހުގެ ޒަރީއާއިންނެވެ. އެކަމުގެ ހިތާމައިގައި އާދީއްތަ ދުވަހާއި ހަމައަށް ރަސްމީ ބަންދު ދުވަހުގެ ގޮތުގައި ހަމަޖެހުނެވެ. ސުއްމުވުލް އަމީރު ހާއްޖަ އަބްދުލް މަޖީދު ރަންނަބަޑޭރި ކިލެގެފާނު ފަސްދާނުލެވުނީ ސިލޯނުގެ “މާލީގަވައްޗޭ” ގަބުރުސްތާނުގައެވެ.\nރާއްޖޭގެ ތަސްކަމުގެ ތަޚުތައް އިސްކުރެވުނު ސުއްމުވުލް އަމީރު ހާއްޖަ އަބްދުލަ މަޖީދު ރަންނަބަޑޭރި ކިލެގެފާނު އަވަހާރަވުމާއިއެކު ރާއްޖޭގެ ރަސްކަމުގެ ތަޚުތު ހުސްވިއެވެ. އޭރު ސިޔާސީ ދާއިރާގެ އެންމެ ނުފޫޒުގަދަ ބޭފުޅަކީ ވަޒީލް އައުޒަމް އަލްއަމީރު މުހައްމަދު އަމީނެވެ. އަބްދުލް މަޖީދު ރަންނަބަޑޭރި ކިލެގެފާނުގެ ދަރިކަލުން އަލްއަމީރު މުހައްމަދު ފަރީދު ވަލީ ކޮމިޓީއިން ވަކިކުރެވި ގޭގައި ބަންދުކުރެވުނު ހާދިސާގެފަހުން އަލްއަމީރު މުހައްމަދު ފަރީދުގެ ސިޔާސީ ބާރުވަނީ މުޅިންކެނޑިފައެވެ. އެހެންކަމުން، އަލްއަމީރު މުހައްމަދު އަމީން އިސްވެހުންނަވައި އުފެއްދި ރައްޔިތުންގެ މުތަގައްދިމު ޕާޓީ އަކީ ސިޔާސީ ކަންކަމުގައި އެންމެ ބުރަދަންބޮޑު ނިންމުންނިންމާ ޕާޓީއެވެ. މިޕާޓީގެ ޖަލްސާއެއް 1371 ވަނަ އަހަރު ރަޖަބު މަހު 16 ވަނަ ދުވަހު ނުވަތަ މީލާދީ ސަނަތުން 1952 ވަނަ އަހަރު އެޕްރީލް މަހު 11 ހިސާބުގައި ބޭއްވުނެވެ. ނާދީ ތަމައްދުނުގައި ބޭއްވުނު މިޚާއްސާ ޖަލްސާގައި “ދިވެހިރާއްޖޭގެ ވެރިކަން ހަމަޖައްސާނޭ ގޮތާއިމެދު އަޅުގަނޑުގެ ޚިޔާލު” މިނަމުގައި ވާހަކަދެއްކުން އޮތެވެ.\nޖަލްސާ ފެށުނީ އެރޭ 8.30 ގައެވެ. ދުވަހާއިގުޅޭ ހިތާމަފާޅުކުރުމަށް ފަހު ފާތިހާ ކިޔަވައި ނިމިގެން އެންމެ ފުރަތަމަ މައުލޫއާއިގެން ވާހަކަފުޅު ދެއްކެވީ އުއްތަމަ ފަޑިޔާރު ފަލީލަތުއްޝައިޚް އަބްދުﷲ ޖަލާލުއްދީނެވެ. އެމަނިކުފާނުގެ ވާހަކަފުޅުގައި ގައުމުގެ ވަލީ ހަވާލުކުރަންވާނީ އެގައުމެއްގެ އުފެދިފައިހުރި އެންމެ ވިސްނުންތޫނު އެންމެ ތަޖުރިބާކާރު ބޭފުޅަކަށެވެ. އެގޮތުން، އަލްއަމީރު މުހައްމަދު އަމީންނޫން ބޭފުޅެއް ފެނިވަޑައިނުގަންނަވާ ކަމަށް ވިދާޅުވެ ވިދާޅުވީ އެމަނިކުފާނު އޮތުމަށް ފެންނަނީ ރަސްކަމެއްކަމުގައެވެ. މިމޭރުމުން ވަރަށް ދިގުކޮށް ޖަލާލުއްދީން ވާހަކަފުޅު ދެއްކެވިއެވެ.\nޖަލާލުއްދީންގެ ވާހަކަފުޅަށްފަހު ވާހަކަ ދެއްކެވީ އަލްއަމީރު އިބްރާހިމް ފާމުލަދޭރިކިލެގެފާނެވެ. އެމަނިކުފާނުވެސް ޖަލާލުއްދީންގެ ވާހަކަކޮޅަށް ތާއީދުކުރެއްވިއެވެ. އަދި އެޒަމާނަކީ އެޓަމްގެ ޒަމާނުކަމަށާއި އެޒަމާނަށް އެންމެ ބޭނުންވަނީ އެންމެ ހަރަކާތްތެރިޔާކަމަށާއި ދުނިޔޭގެ ތަޖުރިބާކާރަކަށް ނޫނީ ރަސްކަންނުކުރެއްވޭނެކަމަށް ވިދާޅުވެ ވިދާޅުވީ މުހައްމަދު އަމީން ފިޔަވައި އެހެން ފަރާތެއް ދިވެހި ތަޚުތައް އިސްކުރަން ހައްގުވެގެންވާ ދަރިއަކު ނެތްކަމަަށެވެ.\nއަލްއަމީރު އިބްރާހިމް ފާމުލަދޭރިކިލެގެފާނަށް ފަހު ވަޒީރުލް އައުޒަމް އަލްއަމީރު މުހައްމަދު އަމީން ވާހަކަފުޅު ދެއްކެވިއެވެ. މުހައްމަދު އަމީންގެ ވާހަކަފުޅުގައި ރައްޔިތުންގެ ހައްގުގައި ރަސްކަމުގެ ތަޚުތައް އެމަނިކުފާނު އިސްވުން ރަގަޅުނޫންކަމަށް ހެކިދައްކަވާ ވާހަކަފުޅު ދެއްކެވިއެވެ. އެގޮތުން، ރާއްޖޭގެ ރައްޔިތުންނަށް ބޭނުންވާ ކާބޯތަކެތި ހޯއްދެވުމަށާއި ދިވެހި ވިޔަފާރިތައް ދަމަހައްދަން ރާއްޖެއިން ބޭރަށް ދަތުރުކުރައްވަން ޖެހޭކަމަށާއި، އެމަނިކުފާނު ރަސްކަމުގެ ތަޚުތައް އިސްވެއެފަދަ މައްސަލަތައް ހައްލުކުރުމަށް ރާއްޖެއިން ބޭރަށް ދަތުރުނުކުރެވޭ ނަމަ ދިވެހިންނަށް ނުލާހިކު ބޮޑެތި ގެއްލުން ވެދާނެކަމަށް ހެކިދައްކަވަމުން ގެންދެވިއެވެ. އެރޭގެ ޖަލްސާ ނިމުނީ ވަކި ގޮތެއްނުނިމިއެވެ.


Qatar World Cup 2022: Anhen refreennaai Assistant refreen ves mulhin alah mifaharu fennaane - One Online\nމިފަހަރުގެ ވޯލްޑްކަޕަށް ފީފާއިން ނެގި އަންހެން ތިން ރެފްރީންގެ ތެރޭގައި ހިމެނޭ ފްރާންސްގެ ސްޓެފާނީ ފްރެޕަރޓް (ކ) އާއި ރުވާންޑާގެ ސަލީމާ މުކަންސަންގާ (ވ) އަދި ޖަޕާނުގެ ޔޮޝީމީ ޔަމަޝީޓާ. ފޮޓޯ ފީފާ\nގަތަރު ވޯލްޑް ކަޕް 2022\nވޯލްޑްކަޕް ފުޓްބޯޅަ މުބާރާތުން އަންހެން ރެފްރީއަކު ނުފެނުމަކީ ފަހަކަށް އައިސް ގިނަބައެއްގެ ކަންބޮޑުވުމެކެވެ. އެކަން މިފަހަރު ގަތަރުގައި ނިމުމަކަށް އަންނާނެއެވެ. ވޯލްޑްކަޕުގެ ތާރީޚުގައިވެސް ފުރަތަމަ ފަހަރަށް އަންހެން ރެފްރީން މިފަހަރު ގަތަރުގައި ކުޅޭ ވޯލްޑްކަޕުގެ މެޗުތަކުން ފެންނާނެއެވެ. ފީފާއިން ބުނެފައިވަނީ މިފަހަރުގެ ރެފްރީންގެ ތެރޭގައި ތިން އަންހެނުން އަދި އެސިސްޓަންޓް ރެފްރީންގެ ތެރޭގައިވެސް ތިން އަންހެނުން ހިމަނަން ނިންމައި މީހުންވެސް ސެލެކްޓް ކޮށްފައިވާކަމުގައެވެ. ފީފާގެ ތާރީޚީ މި ނިންމުމަށް ދުނިޔޭގެ ކަންކޮޅުތަކުން ވަނީ ވަރަށް ބޮޑަށް ތާރީފުކޮށް މަރުހަބާ ކިޔައިފައެވެ. ސީދާ ވޯލްޑްކަޕެއްގައި އަންހެނަކު މިހާތަނަށް ރެފްރީކަން ނުކުރިއަސް ފީފާގެ ޖޫނިއަރ ބައެއް މުބާރާތްތަކާއި ސީނިއަރ ބައެއް މުބާރާތްތަކުގައި އަންހެނުން ވަނީ މީގެކުރިންވެސް ރެފްރީކަންކޮށްފައެވެ.\nމިފަހަރުގެ ވޯލްޑްކަޕަށް ފީފާއިން ނެގި އަންހެން ތިން ރެފްރީންގެ ތެރޭގައި ހިމެނެނީ ޔޫރަޕުން ފްރާންސްގެ ސްޓެފާނީ ފްރެޕަރޓް އާއި އެފްރިކާއިން ރުވާންޑާގެ ސަލީމާ މުކަންސަންގާ އާއި އޭޝިއާއިން ޖަޕާނުގެ ޔޮޝީމީ ޔަމަޝީޓާއެވެ. މީގެ ތެރެއިން އެންމެ މަޝްހޫރު މީހަކީ ސްޓެފާނީ ފްރެޕަރޓް އެވެ. އޭނާއަކީ ޔޫރަޕިއަން ޗެމްޕިއަންސް ލީގުގެ މެޗެއްގައި އިންސާފުކުރި ފުރަތަމަ އަންހެން ރެފްރީއެވެ. ގަތަރު ވޯލްޑްކަޕަށް އެސިސްޓަންޓް ރެފްރީންގެ ގޮތުގައި ނަގާފައިވަނީ މުޅިންވެސް އުތުރު އެމެރިކާ އާއި ދެކުނު އެމެރިކާ ޒޯނުންނެވެ. އެއީ އެމެރިކާގެ ކެތުރީން ނެސްބިޓާއި މެކްސިކޯގެ ކަރެން ޑިއާޒާއި ބްރެޒިލްގެ ނިއުޒާ ބެކެވެ. ފީފާގެ ފަސް ކޮންފެޑެރޭޝަނުގެ ތެރެއިން އަންހެން އޮފިޝަލުންނަށް މިފަހަރު އެއްވެސް ޖާގައެއް ނުލިބުނު ހަމައެކަނި ކޮންފެޑެރޭޝަނަކީ އޯޝޭނިއާއެވެ.\nވޯލްޑްކަޕަށް މިފަހަރު މުޅިން އަލަށް އަންހެން ރެފްރީން ނެރޭއިރު އެންމެފަހުން 2018 ވަނަ އަހަރު ރަޝިޔާގައި ބޭއްވުނު ވޯލްޑްކަޕުގައިވެސް މުޅިން އައުކަމެއް ފީފާއިން ތައާރަފުކުރިއެވެ. އެއީ ވީއޭއާރް، ނުވަތަ ވީޑިއޯ އެސިސްޓަންޓް ރެފްރީންނެވެ. އެފަހަރު ވީއޭއާރްގެ މައްސަލަތައް ބޮޑުވެ ގިނަބައެއްގެ ފާޑުކިޔުން އަމާޒުވިޔަސް ވީއޭއާރް ދޫކޮށްލާކަށް ފީފާއިން އަދި ގަސްތެއް ނުކުރެއެވެ. ފީފާއިން ގަބޫލުކުރާ ގޮތުގައި ވީއޭއާރުގެ ސަބަބުން ފުޓްބޯޅަޔަށް ލިބުނީ މުޅިންވެސް ފައިދާއެވެ. ގެއްލުމެއް ނުލިބެއެވެ. ކުރިން ލިބުނު ތަޖުރިބާގެ އަލީގައި ބައެއް ކަންކަން މިފަހަރު ހަރުދަނާކޮށްލީމާ ނިމުނީއެވެ. އެގޮތުން ގަތަރު ވޯލްޑްކަޕަށް ވީޑިއޯ އެސިސްޓަންޓް ރެފްރީންގެ ގޮތުގައި ސައުވީސް މީހުންގެ މައްޗަށް އެކުލެވޭ ބޮޑު ޓީމެއް ފީފާއިން ވަނީ އެކުލަވާލައިފައެވެ.\nފީފާގެ ރެފްރީންނާ ބެހޭ ކޮމިޓީގެ ޗެއަރމަން އިޓަލީގެ ކުރީގެ މަޝްހޫރު ރެފްރީ ޕިއެރްލުއިޖި ކޮލީނާ ބުނާގޮތުގައި އަންހެން ރެފްރީންގެ ކޮލިޓީ އެންމެ މަތީ ހަރުފަތަށް ވާސިލްވެއްޖެއެވެ. ވޯލްޑްކަޕުގައި އަންހެނުން ރެފްރީކަން ކުރުމުގެ ވަގުތު ޖެހިއްޖެއެވެ. ފީފާއިން މިފަހަރުގެ ވޯލްޑްކަޕަށް ހުރިހާ ގިންތިއަކާއި މިންތިޔަކުން ސެލެކްޓްކުރި ރެފްރީންނާއި އެސިސްޓަންޓް ރެފްރީންނާއި ވީޑިއޯ އެސިސްޓަންޓް ރެފްރީންގެ ޖުމްލަ އަދަދަކީ 129 އެވެ. އެއީ 36 ރެފްރީންނާއި 69 އެސިސްޓަންޓް ރެފްރީންނާއި 24 ވީއޭއާރް އޮފިޝަލުންނެވެ. ރެފްރީންގެ ލިސްޓުގައި ހިމެނުނު ތިން އަންހެނުންގެ ތެރެއިން އެންމެ ފުރަތަމަ ކަށިގަނޑު ހިފައިގެން ދަނޑަށް ނުކުންނާނީ ކާކުކަމެއް އަދި ނޭނގެއެވެ. ކޮންމެ މީހަކު ނުކުތަސް އެމީހަކަށް ވޯލްޑްކަޕުގެ ތާރީޚުގައި ރެފްރީކަންކުރި ފުރަތަމަ އަންހެނާކަމުގެ ޝަރަފު ލިބޭނެއެވެ.\nމި ތިން އަންހެނުންގެ ތެރެއިން ކޮންމެ މީހަކު އިސްވިޔަސް އެ މަގާމު އެމީހަކަަށް ހައްގެވެ. ސްޓެފާނީ ފްރެޕަރޓަކީ ޗެމްޕިއަންސް ލީގާއި ވޯލްޑްކަޕް ކޮލިފައިންގައި ރެފްރީކަންކޮށް ތާރީޚުން ޖާގަހޯދައި ރިކޯޑް ގާއިމްކޮށްފައިވާ މީހެކެވެ. އަދި 2019 ގެ އަންހެނުންގެ ވޯލްޑްކަޕުގެ ފައިނަލް މެޗުގައިވެސް ރެފްރީއަކީ އޭނާއެވެ. ސަލީމާ މުކަންސަންގާއަކީ ހަމަ މިބީދައިން އެފްރިކާގައި ރިކޯޑުތަކެއް ގާއިމްކޮށްފައިވާ އަންހެނެކެވެ. އޭނާވަނީ އެފްރިކާގެ ގައުމުތަކުގެ ފުޓްބޯޅަ މުބާރާތުގެ މެޗެއްގައި މިއަހަރުގެ ކުރީކޮޅު ރެފްރީކަން ކޮށްފައެވެ. ޔަމަޝީޓާވެސް ވަނީ މިއަހަރުގެ ކުރީކޮޅު އޭއެފްސީ ޗެމްޕިއަންސް ލީގުގެ މެޗެއްގައި ރެފްރީކަން ކޮށްފައެވެ. އެހެންވީމާ މި ތިން އަންހެނުންނަކީވެސް ފިރިހެނުންގެ ފުޓްބޯޅަ މެޗުތަކުގައި އިންސާފުކުރުމަށް އެންމެ މަތީ ދަރަޖައިގައި ތަޖުރިބާތަކެއް ހޯދާފައިވާ ބައެކެވެ.\nވީޑިއޯ އެސިސްޓަންޓް ރެފްރީންގެ ގޮތުގައި ސައުވީސް އޮފިޝަލުންގެ ޕޫލެއް އެކުލަވާލާފައިވާއިރު އިނގިރޭސި އޮފިޝަލަކު އޭގެތެރޭގައި ނުހިމެނެއެވެ. ފުޓްބޯޅައިގެ ބޮޑެތި ބާރުތަކުގެ ތެރެއިން ވޯލްޑްކަޕުގެ ވީޑިއޯ ބައިގަައި އޮފިޝަލަކު ނުހިމެނޭ ހަމައެކަނި ބާރަކީ އިންގްލެންޑެވެ. އެކަމަކު މުބާރާތުގެ 36 ރެފްރީންގެ ތެރޭގައި އިނގިރޭސި ދެ ރެފްރީއަކު ހިމެނެއެވެ. އެއީ އިނގިރޭސި ޕްރިމިއަރ ލީގުން އާއްމުކޮށް ފެންނަ ދެ މޫނުކަމަށްވާ މައިކަލް އޮލިވަރ އާއި އެންތަނީ ޓޭލަރ އެވެ. އެސިސްޓަންޓް ރެފްރީންގެ 69 މީހުންގެ ތެރޭގައިވެސް ހަތަރު އިނގިރޭސިއަކު ހިމެނެއެވެ. ރެފްރީންގެ ތެރޭގައި އެކަކަށްވުރެ ގިނަ މީހުން ހިމެނޭ ހަމައެކަނި ގައުމަކީވެސް އިންގްލެންޑެވެ. ވީއޭއާރް ބައިގައި އިނގިރޭސިއަކު ނުހިމެނުމުގެ ސިއްރަކީ މިއީ ކަމަށް ވެދާނެއެވެ.\nގުޅޭ ޓެގު ވޯލްޑް ކަޕް ގަތަރު ވޯލްޑް ކަޕް 2022\nވޯލްޑް ކަޕުގައި ސެމީ އޮޓޮމޭޓެޑް އޮފްސައިޑް ޓެކްނޮލޮޖީ ބޭނުން ކުރާނެ\nގަތަރު ވޯލްޑްކަޕް 2022: ރަސްމީ ބޯޅަ އައްރިހުލާއިން ފެންނާނީ އައު ކޮންކަމެއް؟\nގަތަރު ވޯލްޑްކަޕް 2022: މިފަހަރުގެ މެސްކޮޓުން ސިފަވަނީ ކޮންއެއްޗެއް؟


REPORT: WAMCO in badhalukola dhin dhiriulhun | Mihaaru\nރިޕޯޓް / ވެމްކޯ\nފައިގެ އޮޕަރޭޝަނަކަށް ފަހު އަމީނާ ކުނި އުފުލަނީ: މި ވަޒީފާއަކީ އޭނާއަށް ލިބުނު ނަސީބެއް\n04 އޮކްޓޯބަރ 2017 - 06:19\nމިއީ ކުނި މެނޭޖްކުރުމުގެ މަސައްކަތާ ހަވާލުވެފައިވާ ސަރުކާރުގެ ކުންފުނި ވެމްކޯގައި ކުނި އުކާ އަންހެނުންނެވެ. ގޭގެއަށް ވަދެ، އެ ގޭގެ ކުނި އުކާލުމުގެ ވަޒީފާ ލިބުމުން އެ މީހުން ތިބީ އިންތިހާއަށް އުފާވެފަ އެވެ. އެ މީހުންގެ ދިރިއުޅުން ބަދަލުވީ އެވެ.\nސަލާން ޖަހާތާ 17 އަހަރު\nނާޒިމާގެ ފިރިމީހާގެ މީގެ އަހަރުތަކެއް ކުރިން ވަނީ މަރުވެފަ އެވެ.. މާލޭގައި ގެދޮރު ނެތުމާއި ވަޒީފާއެއް ވެސް ނުލިބުމުން، ދަރިންގެ ހައްގުގައި ނިކުންނަން ޖެހުނީ މަގުމައްޗަށެވެ. ގޭގެ ކުލި ދައްކައި، ދަރިންނަށް ކާންދީ އަދި އެ ކުދިންގެ ތައުލީމަށް ފައިސާ ހޯދަން އެއީ ހަޑި މަސައްކަތެއް ކަމަކަށް އޭނާ ގަބޫލެއް ނުކުރެ އެވެ. އެކަމަކު ނާޒިމާ ބުނިގޮތުގައި އެއީ އެއް އިރެއްގައި ވެސް އޭނާ ކުރަން ބޭނުންވި ކަމެއް ނޫނެވެ.\n"އޭރު ވެސް ބުނަން ވަޒީފާއެއް ލިބިއްޖެ ނަމަ މިހެން ބާޒާރު މައްޗަށް، ސަލާން ޖަހަން ނާންނާނަމޭ. އޭރު އެކަން ކުރީ ހާލަތު ހުރި ގޮތުން މަޖުބޫރު ވެގެން،" 17 ވަރަކަށް އަހަރު ސަލާން ޖެހުމުގައި އުޅުނު ނާޒިމާ ބުންޏެވެ.\nއެކަމަކު މިހާރު އޭނާ ފެންނަނީ ބާޒާރު މައްޗަކުންނެއް ނޫނެވެ. ވެމްކޯގެ ޔުނީފޯމުގައި ގޭގެއަށް ގޮސް ކުނި އުކާތަނެވެ. ވެމްކޯގެ ވަޒީފާއަށް ހުޅުވާލުމާ އެކު ވީ އެންމެ އަވަހަށް އެ ވަޒީފާއަށް އޭނާ ފޯމުލި އެވެ.\nނާޒިމާ ދެކޭ ގޮތުގައި ވެމްކޯގެ އެ ވަޒީފާ އަކީ އޭނާއަށް ލެއްވި ނަސީބެކެވެ.\n"ވަރަށް އުފާވޭ މަސައްކަތެއް ލިބުނީމައި. މިއަދު ހުރިހާ ކަމެއް ވެސް ރަނގަޅު،" ނާޒިމާ ބުންޏެވެ.\nސަލާން ޖަހަން އުޅުނު ނާޒިމާ "މިހާރު"އާ ވާހަކަ ދައްކަނީ: ދިރިއުޅުން މިހާރު ހަމަޖެހޭ ކަމަށް ބުނި\nލޭ އަޅާ ކުއްޖެއް ބަލަމުން އަންނަ މަންމައެއްގެ އުދާސް\nގއ. މާމެންދުއަށް އުފަން ޝާހިދާ ވަޖުދީ މާލެ ބަދަލުވީ، އޭނާގެ ލޭ އަޅާ ދަރިފުޅަށް ރަށުން އެންމެ އެކަށީގެންވާ ފަރުވާ ލިބެން ނެތުމުންނެވެ. ތިން ދަރިންނާ އެކު މާލެއަށް ބަދަލުވެ، ކުޑަ ކޮޓަރިއެއް ކުއްޔަށް ހިފައިގެން އުޅޭ އެ މަންމަގެ ޝަކުވާތައް ބައިވަރެވެ.\nލޭ އަޅާ ކުއްޖާ އާއި ދެން ތިބި ދަރިންނަށް ފިރިމީހާގެ އެއްވެސް އެހީތެރިކަމެއް ނުލިބެ އެވެ. ވަޒީފާއަކަށް ދާން އާދޭސް ކުރުމުން ވެސް އެކަން ނުކުރުމުން، އާމްދަނީ ހޯދަން ނިކުންނަން ޖެހުނީ ޝާހިދާ އަށެވެ. މި ހުރިހާ ދުވަހު އޭނާ އުޅުނީ، 6،000 ރުފިޔާގެ މުސާރައަކަށް ތަނެއްގެ ސެކިއުރިޓީ ގާޑަކަށެވެ.\n"ސޯޅަ ގަޑިއިރު މަސައްކަތް ކުރުމުން ވެސް ލިބޭނީ 6،000 ރުފިޔާ. ކޮޓަރީގެ ކުއްޔަށް 5،000 ރުފިޔާ ދައްކަން ޖެހޭ،" މިހާރު ފިރިމީހާ ކައިރިން ވަރިވެގެން ހުރި ޝާހިދާ ބުންޏެވެ.\nލޭ އަޅާ ކުއްޖެއް ބަލަމުން އަންނަ ޝާހިދާ: ކުރިން އޭނާ ވަޒީފާ އަދާކުރީ ސެކިއުރިޓީ ގާޑެއްގެ ގޮތުގައި\nވެމްކޯގެ ވަޒީފާއަށް ހުޅުވާލުމުން އެންމެ ފުރަތަމަ އެކަމަށް ކުރިމަތިލި މީހުންގެ ތެރޭގައި ޝާހިދާ ހިމެނެ އެވެ. ފޯމު ލީތާ ތިން ވަނަ ދުވަހު އޭނާއަށް ވަޒީފާ ލިބިއްޖެ އެވެ. އަދި 9،000 ރުފިޔާގެ ވަޒީފާ އޭނާ މިހާރު އަދާ ކުރަމުން އަންނަނީ އުފަލުންނެވެ.\n"މިތަނުގެ މީހުން ވަރަށް ހެޔޮ. ހަފުތާއަކު އެއް އޮފް ދުވަސް ލިބޭއިރު އެ ދުވަހު އަޅުގަނޑު ދަނީ ދަރިފުޅު ގޮވައިގެން ލޭ އަޅަން،" ޝާހިދާ ބުންޏެވެ.\nދަރިފުޅުގެ ސިއްހަތަށްޓަކައި، އޭނާއަށް މާލޭގައި ދިރިއުޅެން ވަނީ މަޖުބޫރުވެފަ އެވެ. އެކަމަކު މަސައްކަތް ނުކޮށް ނޫޅެވޭނެތީ، އޭނާ އެ އަންނަނީ ދަރިންގެ ހައްގުގައި ކުނި އުފުލައިދެމުންނެވެ.\nރިހޭ ފަޔަކާ އެކު ވެސް މަސައްކަތުގައި\nމީގެ އަހަރުތަކެއް ކުރިން، ބަޔަކު ވެލްޑަން ކުރަނިކޮށް ދިމާވި ހާދިސާއެއްގައި، މަރިޔަމް އަމީނާ އަހުމަދުގެ ކަނާތު ފައިގެ ކުޑަހުޅަށް ވަނީ ވަރަށް ބޮޑަށް އަނިޔާވެފަ އެވެ. އެ ހުޅުގެ އޮޕަރޭޝަނަށް ފަހު ބަރު އެއްޗެހި އުފުލުމަކީ އޭނާއަށް ފަސޭހަ ކަމެއް ނޫނެވެ.\nއެކަމަކު އަށް ދަރިންގެ މަންމައަށް، ކުނި އުކައިގެން މިހާރު ލިބޭ 9،000 ރުފިޔާގެ މުސާރައަކީ ރަނެއް ފަދަ އެއްޗެކެވެ.\nއަމީނާ: ފަޔަށް ލިބިފައިވާ އަނިޔާއާ އެކު ވެސް އޭނާ އަންނަނީ ބުރަކޮށް މަސައްކަތް ކުރަމުން\nއަމީނާ މީގެ ކުރިން މަސައްކަތް ކުރީ ސްކޫލެއްގައި އޯޓިޒަމް ކުދިން ބެލެހެއްޓުމަށެވެ. ތަނެއް ކުއްޔަށް ހިފައިގެން އުޅޭއިރު، އާމްދަނީގެ ގޮތުގައި އޭރު އޭނާއަށް ލިބެނީ 4،000 ރުފިޔާ އެވެ.\n"ތަންތަން ކުއްޔަށް ހިފައިގެން އުޅެން މި ޖެހެނީ. ދަރިން ވެސް ކިޔަވާ ނުނިމޭތީއާ އެކު، ވަޒީފާ އަދާކުރަން އެބަ ޖެހޭ،" އަމީނާ ބުންޏެވެ.\nއޭނާ ދެކޭ ގޮތުގައި ވެމްކޯ އަކީ ވަޒީފާ އަދާކުރަން ރަނގަޅު ތަނެކެވެ. އޭނާގެ ފައިގެ އޮޕަރޭޝަނެއް ކޮށްފައި ހުރިކަން، އެކުގައި މަސައްކަތް ކުރާ މީހުން ދަނެ އެވެ. އެހެންކަމުން ބަރު ޑަސްބިން އުފުލާކަށް ނުޖައްސަ އެވެ. މަސައްކަތު އެކުވެރިންގެ ފަރާތުން ލިބޭ އެފަދަ އެހީތެރިކަމާ އެކު ގޭގެއަށް ގޮސް ކުނި އުކަނީ އުފަލުން ހުރެ އެވެ.\n"މިތަނުގެ ބޮޑެތި މީހުންނާއި މުވައްޒަފުން ވެސް ވަރަށް ހެޔޮ. ވަރަށް އޯގާތެރި،" އަމީނާ ބުންޏެވެ.\nކުނި އުކަން ނިކުތީ ނުކުޅެދުންތެރިކަން ހުންނަ ދަރިފުޅަށްޓަކައި\nހދ. ނޭކުރަންދޫ އޮފީހުގައި ވަޒީފާ އަދާކުރަމުން އައި ޒުބައިދާ އަލީ ވެސް މާލެ ބަދަލުވާން މަޖުބޫރުކުރުވީ އޭނާގެ ނުކުޅެދުންތެރިކަން ހުންނަ ދަރިފުޅެވެ. ދަރިފުޅުގެ ފުރާނަ ސަލާމަތް ކުރަން މަގުމައްޗަށް ނިކުމެ މަސައްކަތް ކުރަން ޖެހުނު ނަމަވެސް، އޭނާ ގަބޫލުކުރާ ގޮތުގައި އެއީ ނުވާނެ ކަމެއް ނޫނެވެ.\n"އަޅުގަނޑު ނުދެކެން މިއީ މުޑުދާރު ކަމެއް ކަަމަކަށް. މިއީ އަޅުގަނޑުމެންނަށް ލިބުނު ކުރިއެރުމެއް،"\nޒުބައިދާ އޭނާގެ ވާހަކަ "މިހާރު"އާ ހިއްސާކުރަނީ\nމަސައްކަތާ މެދު ސުވާލުކޮށްލުމުން ޒުބައިދާގެ ޖަވާބަކީ އެއީ އެވެ.\nޒުވާން މަންމަ އޭނާގެ މަސައްކަތަށް ނިކުންނަނީ ވަރަށް ރީތި ވެލައިގެންނެވެ. އޭނާ ފެންނަ ކޮންމެ މީހަކަށް ވެސް އެކަން ފާހަގަކުރެވޭނެ އެވެ. އަބަދުވެސް ރީތިކޮށް ހުންނަން ބޭނުންވާ ޒުބޭދާގެ މި އާދަ، އޭނާ އަދާކުރާ ވަޒީފާއަކުން ވަކި ބަދަލެއް ނުވި އެވެ.\n"މި މަސައްކަތަކީ މުޑުދާރު ކަމެއް ނޫން. އެކަމަކު މުޑުދާރުކޮށް ހުންނަން އަޅުގަނޑު ބޭނުމެއް ނޫން. ބްރޭކެއް ލިބޭއިރު އަޅުގަނޑު ގެއަށް ގޮސް ފެންވަރައިގެން އަންނަނީ،" ޒުބޭދާ ބުންޏެވެ.\nލައްކައަކަށް ވުރެ މީހުން ދިރިއުޅެމުން އަންނަ މާލޭގައި، ކުނި އުކާލުމަކީ މިއޮތް ހުރިހާ ދުވަހު، ބިދޭސީންގެ މަސައްކަތެކެވެ. އެކަމަކު މި މަސައްކަތާ ދިވެހި ކުންފުންޏަކުން ހަވާލުވެ، ވަޒީފާތައް ދިވެހިންނަށް ހާއްސަ ކުރުމުން ގިނަ ބަޔަކަށް އޭގެ ފައިދާ އަންނަނީ ކުރަމުންނެވެ. މިއީ އުމުރުން ހަގު ވެމްކޯގެ ވަރަށް ހާއްސަ ސިފައެކެވެ.\nގައިމު ވެސް މި އަންހެނުންގެ ދިރިއުޅުން، ވެމްކޯގެ ސަބަބުން، ބަދަލުވެއްޖެ އެވެ.\nއަންހެނުން ކުނި ވޭސްޓް މެނެޖްމެންޓް ވެމްކޯ އަންހެނުން ބާރުވެރިކުރުން\n105 ކޮމެންޓް, 619 ރިއެކްޝަންސް\nގިނަ މީހުން މިތާ ވެމްކޯއަށް ތައުރީފް ކޮއް ކޮމެންޓް ޖަހާއިރު2ފަރާތް ބަލާލަން އެބަޖެހޭ، ކުނިއުކަން އަންނަ މީހުން ހިތައް އެރި ގަޑިޔަކު އަންނަނީ، ބައެއް ފަހަރު 3-2 ދުވަސް ނާދެ ބްރޭކް އެބަ ނަގާ، އަންނަ ދުވަހެއް ވެއްޖެޔާ އެބަދޭ ހުސް ފެންފުޅިތައް ބަހަަައްޓާފަ، މިސުވާލު އަންނަ ބަންގާޅިއެއް ކައިރި ކުރީމަ ބުނީ މާދަމާ އަންނަނީއޭ ފެންފުޅިނަގަން، ރަންގަޅަށް ބަވާލީމަ ގެންގޮއްސި، ދެން ދިވެހި ސުޕަވައިޒަރު ހަދާ އެއްޗެކީ އެމީހުން ލައްވާ ހިސާބުގަނޑު ހުރިހާ ގެއަކުން ކުނި ނަގާފަ ވަކި ގެއެއްގެ ކައިރީގަ ބަހައްޓާފަ ދަނީ، މީ ތިޔަ ވެމްކޯއޭ ކިޔާ ބަޔަކު މިކަމަށް ވާން ޖެހޭ ތައްޔާރީތައް ރަންގަޅަށްނުވެ ތިކަން ފެއްޓީމަ ވާގޮތް\nސުޕަވައިޒަރުގެ ރައްޓެހިން އުޅޭގޭގެއިން ގަވާއިދުން އެގޭމީންނަށް ފަސޭހަ ގަޑިއެއްގައި ކުނިނަގާ. އަހަރުމެންގެ އާއި މަގުގައި ހުރި އެހެންގޭގެއިން ނުނަގާދާންފެށުމުން ސުވާލުކުރީމާ ބުނީ ސުޕަވައިޒަރު ބުނެގެންނޭ. ތިގެއިން ކުނިނަގަން އެހެންބަޔަކު އަންނާނެޔޭ. މާބޮޑަށް ގޯސްނުވަނީސް މިކަހަލަކަންތައް ރަގަޅުކުރަންޖެހޭ.\nއަޅުގަނޑުމެން ދިވެހިންގެ ހިދުމަތުގައި ތިބެންވާނީ ދިވެހިން!! ބަންގާޅިން ރާއްޖެއިން ބޭރުކުރަން ފެނޭ. އެއީ ދިވެހިންގެއުފަލެއް....\nކުނިއުކުމުގެ މަސައްކަތް ދިވެހިންނަށް ހަމަޖައްސަވައި ދެއްވިފަދައިން މާލޭގެ މަގުމަތި ކުނިކެހުމުގެ މަސައްކަތް ވެސް ބިދޭސީން އަތުންނަގައި ދިވެހިންނާއި ޙަވާލުކޮށްފިނަމަ މާބޮޑަށް ސާފުތާހިރު ވާނެ އަދި ނިކަމެތި ޙާލުގައި އުޅޭ ރައްޔިތުންނަށް ރަގަޅުވާނެ\nމަރީނާ ބޭ ސޭންޑްސް\nސިންގަޕޯރގަވެސް ކުނި އުކަން އުޅެނީ އެތާ ރައްޔިތުން، އެމީހުންވެސް ނޫޅެ ތީ ހަޑި ކަމަކަށް ދެކިގެންނެއް، ވަރަށް ޝައުގު ހުރޭ މަސައްކަތައް\nބަންގާޅުން ނަށް ހަމްދަރުދީވާބޭފުޅާއަށް ބުނެލަން އޮތީ މިޤައުމަގެ ރަތްޔަތުންނަށް ނުދެވޭއިސްކަމެއް އެހެން ޤައުމެއްގެ ރައްއިތަކަށް، އިސްލާމަކަސް ކާފަރަކަށް ވިއަސްދެވެން އޮވެގެންނުވާނެ ފުރަތަމަ އިސްވާނީ ވަތަން ބަންގާޅިން އައީ އެމީހުން ނުވަތަ އެމީހާ އަމިލައަށް ރާއްޖެ އިތުރަށްލާރިހޯދުމަށް ގޭގެއިން ކުނިއުކަނީ އޭ ގެން އަހަރެމެންނަށް ގެލުންދައްކަނީ ގެންދާކުނި މަގުމަށްޗަށް އަޅަމުންނާ ގަސްތުގައި އުކަމުންދިއައީ އެމީހުންގެސަބަބުންހުރި ހާގޮތަކަށްބެއް ޔަސް ގެއްލުން ފޯރަނީީ އިޤްތިސޯދީ ، އިޖްތިމާއީ ގޮތުން ބެލިކަމުގަ ވީީނަމަވެސް ، މާލެ އާއި ރާއްޖެތެރޭގައި އަޅާލާނެ ނިކަމެތިން އެބަތިބި އެމީހުންނަށް އޯގާތެރި ވުން މާ އިއުލާ ދެންވެސް ލިޔާއިރު ވިސްނާފަ ލިޔާތި\nސާބަސް!ތިއީ އޯގާތެރި މީހުނަށް އަޅާލާ ކުންފުންޏެއް!\nބޯކޮށުން އަދި ވޭޓަރުން ފެހުން މީ ދިވެހިން މިހާރު ކޮންމެހެންވެސް ކުރަންވެއްޖެ ކަންކަން.\nހޮޓާތަކުގައި އާއި ރެސްޓޯރަންޓުތަކުގައިވެސް ދިވެހި ވޭޓަރުން ތިބޭ ނަމައޭ ހިތަށް އަރާ! އަޅުގަނޑުމެން ދިވެހިންގެ ހިދުމަތުގައި ތިބެންވާނީ ދިވެހިން!!\nއަދި ތަމެން އެބަޖެހެއޭ ރިސައިކަލް ޕްރޮސެސް ކުރިއަށް ގެންދަން، މި ވެރިން ދޭ ކޮންމެ ހުސް ފެންފުޅިއަކަށް 25ލާރީގެ ރޭޓުން މިވެރިންނަށް ދޭންޖެހެއޭ، އެއިރުން މިވެރިންނަށް އާ ހިތްވަރެއް ލިބޭނެ މަސައްކަތުގެ އުޅޭއިރު


REPORT| Thamreen Hadhanikoh Niyaavi Sultan Akee Namaadhah Faruvaatheri Hiyheyo Zuvaaneh! - Vaguthu\nމިފަހަރު ކޮވިޑްގެ ބިރު މާބޮޑު! -7ގަޑިއިރު ކުރިން\nތަމްރީނު ހަދަނިކޮށް ނިޔާވި ސުލްތާނަކީ ނަމާދަށް ފަރުވާތެރި، ހިތްހެޔޮ ޒުވާނެއް!\n2 މަސް ކުރިން ( ސެޕްޓެމްބަރު 26, 2021 )\nއިންޑިއާގައި ތަމްރީނު ހަދަމުން ދަނިކޮށް މިއަދު ނިޔާވި ސުލްތާން އިބްރާހިމް\nމީހެއްގެ މަރު އައިސް ޖެހޭނެ ވަގުތެއް ނޭނގޭނެއެވެ. އުފަލާއި މަޖަލުގައި ވަގުތު ހޭދަކުރަނިކޮށް ވެސް މަރު އަތުވެދާނެއެވެ. ނޫނީ މަސައްކަތެއްގައި މަޝްއޫލުވެ އުޅެނިކޮށް ވެސް މަރު އަތުވެދާނެއެވެ. އެކަން ވާނެ ވަގުތެއް، ވާނެ ތަނެއް އެއްވެސް މީހަކަށް ބުނެދޭކަށް ނޭނގޭނެއެވެ.\nމިއީ ވެސް ކުއްލި މަރެކެވެ. މިއީ އެތައް ބަޔަކަށް ހިތާމަވެރި ހަބަރެކެވެ. ރަހުމަތްތެރިންނާ ގުޅިގެން އުޅޭ އެކުވެރި ހިތްހެޔޮ ޒުވާނެއްގެ މަރެވެ. މިއީ އިންޑިއާގައި ޓްރެއިނިން ހަދަމުން ދަނިކޮށް ނިޔާވި އއ. ހިމަންދޫ އަށް އުފަން އުމުރުން 22 އަހަރުގެ މުހައްމަދު ސުލްތާން އިބްރާހިމްގެ ކުއްލި ވަކި ވުމުގެ ވާހަކައެވެ.\nލާންސް ކޯޕްރަލް ރޭންކުގެ ސުލްތާނަކީ މާލޭގައި ހުންނަ އަހުމަދިއްޔާ ސްކޫލު ނިންމި ގޮތަށް އެމްއެންޑީއެފްއާއި ގުޅިވަޑައިގެންފައިވާ އެއިދާރާގެ މަތީ މަގާމަކާއި ހަމައަށް ދިއުމުގެ ފޮނި އުއްމީދުތަކެއް ކޮށްފައިވާ ޒުވާނެކެވެ. ނަމަވެސް އެ ހުވަފެންތައް ހަގީގަތަކަށް ނުވެ މިއަދު ސުލްތާން ވަނީ އާއިލާއާއި ގާތްތިމާގެ ރަހުމަތްތެރިންނާއި ވަކިވެ، މި ދުނިޔެއިން އަލްވަދާއު ކިޔާފައެވެ. އެމްއެންޑީއެފްގެ އިތުރުން އޭނާ އަކީ މޯލްޑިވްސް ނޭޝަނަލް ކެޑޭޓް ކޯޕްސްގެ އިންސްޓްރަކްޓަރެއްގެ މަގާމުގައި ހުރި ޒުވާނެކެވެ.\nއިންޑިއާގައި ތަމްރީނު ހަދަމުން ދަނިކޮށް ނިޔާވި މުހައްމަދު ސުލްތާން\nސުލްތާންގެ މަރާ ގުޅިގެން އެމްއެންޑީއެފުން ވިދާޅުވީ، އެޒުވާނާ ނިޔާވެފައިވަނީ އިންޑިއާގައި ހުންނަ ނޭޝަނަލް ޑިފެންސް އެކަޑަމީގައި ކުރިއަށްދިޔަ 145 ވަނަ އޮފިސަރ ކެޑޭޓް ކޯހުގެ ތަމްރީނުތަކެއް ހަދަމުން ދަނިކޮށް ކަމަށެވެ. އަދި ޒުވާނާ ނިޔާވެފައިވަނީ މިއަދު މެންދުރު ފަހުގެ ވަގުތެއްގައި ކަމަށް ވެސް އެމްއެންޑީއެފުން ވިދާޅުވިއެވެ.\nއެމްއެންޑީއެފުން ވިދާޅުވީ، ސުލްތާން ނިޔާވެފައިވަނީ ކޭމްޕް ގްރީންހޯންގައި މިއަދު އޮތް އެންޑިއުރެންސް ރަންއެއް ފުރިހަމަ ކުރަން އުޅުމުގެ ތެރޭގައި ވެއްޓިގެން ކަމަށެވެ. އަދި އިމަޖެންސީގައި މެންދުރު 13:58 ގައި ހޮސްޕިޓަލަށް ގެންދެވުނުއިރު ވެސް ނިޔާވެފައިވާ ކަމަށް އެމްއެންޑީއެފުން ވަނީ ވިދާޅުވެފައެވެ.\nސުލްތާނުގެ ގާތް އެކުވެރިއަކު "ވަގުތު" އަށް ބުނީ، މިހާތަނަށް ލިބުނު މައުލޫމާތަށް ބަލާއިރު، އެޒުވާނާ ނިޔާވެފައިވަނީ އުސްތަނަކުން ވެއްޓިގެންނެވެ. ނަމަވެސް އެކަން އަދި ކަމާއި ބެހޭ އިދާރާއަކުން ކަށަވަރު ކޮށްދީފައެއް ނުވެއެވެ.\nއޭނާ ބުނީ، ސުލްތާނަކީ ވަރަށް ރަނގަޅު މީހެއް ކަމަށާއި ރަހުމަތްތެރިންގެ އިތުރުން ނުދަންނަ މީހުންނަށް ވެސް ވެވެން އޮތް އެހީތެރިކަމެއް ވެދޭ މީހެއް ކަމަށެވެ.\n"އަބަދު ވެސް ހީފަ ހުންނާނީ. ގަޑިން ގަޑިއަށް ނަމާދު ކުރުމަށް އަބަދު ވެސް ފަރުވާތެރިކަން ބަހައްޓާނެ. ބުނާ ހުރިހާ ކަމެއް ކޮށްދޭނެ. އެއީ ނުދަންނަ މީހަކު ވިއަސް. އަދި އެންމެންނާ ވެސް ވާހަކަ ދައްކާނީ ރީއްޗަށް" ހަތަރު އަހަރު ވަންދެން ސުލްތާންގެ އެންމެ ގާތް އެކުވެރިޔާގެ ގޮތުގައި ހުރި ކުއްޖާ "ވަގުތު" އަށް ބުންޏެވެ.\nއިންޑިއާގެ ނޭޝަނަލް ޑިފެންސް އެކަޑިމީގެ ތަމްރީނުގެ ތެރެއިން ސުލްތާން ނަގާފައިވާ ފޮޓޯއެއް\nއޭނާ ބުނީ، ސުލްތާނުގެ އެންމެ ބޮޑު އެއް ހުވަފެނަކީ އެމްއެންޑީއެފްގެ މަތީ މަގާމެއްގެ މީހަކަށް ވުން ކަމަށެވެ. އެގޮތުން އަބަދު ވެސް ސްޕެޝަލް ފޯސް (އެސްއެފް)ގެ އޮފިސަރަކަށް ވާން ބޭނުންވާ ކަމަށް ސުލްތާން ބުނާ ކަމަށް އޭނާ ވަނީ ބުނެފައެވެ.\n"އިންޑިއާއަށް ދިޔަ ޓްރެއިނިން ވެސް އެއީ ދޮޅު އަހަރު ވަންދެން އޭނާ ކުރި ހުވަފެނެއް. އެއަށް ވެސް ދިޔައީ ވަރަށް އުފަލުން. ނޮވެމްބަރު މަހު ޗުއްޓީއަކަށް ދެ މަހަށް އަންނަ ވާހަކަ ބުނި މިދިޔަ ހަފްތާގެ ތެރޭގައި" އެ ޒުވާނާ ބުންޏެވެ.\nސުލްތާން އާ އެކީ އެމްއެންޑީއެފްގައި މަސައްކަތް ކުރަމުން އަންނަ މީހަކު ބުނީ، ސުލްތާންއަކީ އޭނާއާއި އެކީ 2014 ވަނަ އަހަރާއި 2016 ވަނަ އަހަރު ކޭމްޕެއްގައި ބައިވެރިވެފައިވާ ވަރަށް މަޑުމައިތިރި ބަސް އަހާ ޒުވާނެއް ކަމަށެވެ. އެ ޒުވާނާގެ ވާހަކައިން ވެސް ސުލްތާނަކީ ނަމާދަށް އަހުލުވެރިކަން ބަހައްޓާ ޒުވާނެއް ކަން ވަނީ ފާހަގަވެފައެވެ.\n"ރައްޓެހިން ބުނާ ކަމެއް ކޮށްދޭނެ ވެވެން އޮތިއްޔާ. މީހުންނަށް ވަރަށް ހެޔޮވާނެ. މީހުންނާ ވާހަކަ ދައްކާނީ ވެސް ވަރަށް ރީއްޗަށް" ސުލްތާން އާއި އެކީ އެމްއެންޑީއެފްގައި މަސައްކަތް ކުރަމުން އައި މީހަކު ބުންޏެވެ.\nސުލްތާނަކީ އޭނާގެ އާއިލާގައި ތިބި އެއްބަނޑު އެއްބަފާ ކުދިންގެ ތެރެއިން އެންމެ ހަގު އަދި ހަމައެކަނި ފިރިހެން ކުއްޖާއެވެ.\nއިންޑިއާގައި ސުލްތާން ނިޔާވުމާއި ގުޅިގެން މިވަގުތު އެމްއެންޑީއެފުން އަންނަނީ ކަމާއި ބެހޭ އިދާރާތަކާއި ގުޅިގެން ސުލްތާންގެ ހަށިގަނޑު ރާއްޖެ ގެނައުމުގެ މަސައްކަތް ކުރަމުންނެވެ.\nކެންސަރު ޖެހިގެން ފަރުވާ ދެމުން ގެންދިޔަ ތިނަދޫ ކުއްޖާ ނިޔާވެއްޖެ\nއިންޑިއާ އާއި ލަންކާގެ ކޯސްޓްގާޑު މަނަވަރުތަކެއް ރާއްޖެއަށް\nސެޕްޓެމްބަރު 26, 2021 10:05\nހިއްފަޅާގެން ހިނގައްޖެ ﷲ ސުބްޙާނަހޫ ވަތައާލާ މުހައްމަދު ސުލްތާން ގެ އާއިލާއަށް ކެއްތެރިކަން ދެއްވާށި ސުލްތޯން އަށް ހެޔޮރަހްމަތްލައްވާ ޖައްނަތުގައި ލައްވާންދޭވެ\nސެޕްޓެމްބަރު 26, 2021 13:34\nވަރަށް ހިތާމަވެރި ޚަބަރެއް. މަރްހޫމްގެ ފުރާނައަށް ސުވަރުގޭގެ ދާއިމީ ނިޢުމަތް މިންވަރު ކުރައްވާ ޢާއިލާއަށް ކެތްތެރިކަން ދެއްވާނދޭވެ.\nސެޕްޓެމްބަރު 27, 2021 08:53\nއަލް މަރްހޫމްގެ ސުލްތާން އަކީ އެ ދެމީހުން ބުނިހެން ވަރަށް އަހްލާޤް ރަގަޅު ބޭފުޅެއް... ނުދަންނަ މީހާއާއިވެސް ގުޅުން ރަގަޅު....\nއޭނާއަށް ހެޔޮރަހްމަތް ލައްވާ އާއިލާއަށް ކެތްތެރިކަން ދެއްވާދޭވެ. އާމީން\nހަތް ގައުމަކުން ރާއްޖެއަށް މީހުން އެތެެރެވުން މަނާ ކޮށްފި


Meehun : Bodu Ummeedhakaai Eku Zainoon Dhahkkaalanee Huvafenee Thasveeru Thakeh ބޮޑު އުންމީދަކާއި އެކު ޒައިނޫން ދައްކާލަނީ ހުވަފެނީ ތަސްވީރުތަކެއް – Huvadhoo News Meehun : Bodu Ummeedhakaai Eku Zainoon Dhahkkaalanee Huvafenee Thasveeru Thakeh Huvadhoo News\nބޮޑު އުންމީދަކާއި އެކު ޒައިނޫން ދައްކާލަނީ ހުވަފެނީ ތަސްވީރުތަކެއް\nޒުވާން ކުރެހުންތެރިޔާ ޒައިނޫން ޒަހީން -- ހުވަދޫ ފޮޓޯ: އާހިލް\nކުރެހުންތެރިންނަކީ ހުވަފެންތަކުގައި ކުލަޖެއްސުމުގެ ހުނަރާއި ފަންނުވެރި ބަޔެކޭ ބުނަނީ ހަޤީޤަތުގައިވެސް ސަބަބުތަކެއް ހުރީމައެވެ. ކުލަޖައްސާ ފިހިގަޑެއްގެ އަލީގައި ހިތްތަކަށް ދިރުންގެނުވަނިވި ތަސްވީރެއް ކުރަހާލުމަކީ، ކޮންމެ މީހަކަށް ކުރެވޭނެ ކަމެއް ނޫނެވެ. ހުވަދު އަަތޮޅު ދެކުނުބުރީ ތިނަދޫއަށް އުފަން ޒައިނޫން ޒަހީން ދައްކާލަނީ ބޮޑު އުންމީދަކާއި އެކު ހުވަފެނީ ތަސްވީރުތަކެކެވެ.\nއެގޮތުން ޒައިނޫންއަށް އޭނާގެ މައިންބަފައިންގެ ފުށުން ލިބިފައިވާ ކުރެހުންތެރިކަމުގެ ހުނަރު ބޭނުންކޮށް ތަފާތު ރީތި ކުރެހުންތަކެއް ވަނީ ކުރަހާފައެވެ. ހިތްގައިމު ރީތި މަންޒަރުތަކާ ކުރެހުމުގެ ދާއިރާގައި ޒައިނޫން އަމިއްލަ ހިޔާލަށް ކުރަހާފައިވާ ކުރެހުންތަކަކީ ކުރެހުމަށް ލޯބިކުރާ ކޮންމެ މީހަކުވެސް އެކުރެހުމެއް ބެލުމުން ހިތްތަކަށް ދިރުން ގެނެސްދޭނެ ރީތި ކުރެހުންތަކެކެވެ.\nހުވަދު އަތޮޅު ދެކުނުބުރީ ތިނަދޫ ޒީނާ އަބްދުﷲ އާއި ޒަހީން މުހައްމަދު ގެ ދަރިފުޅު ޒައިނޫން ޒަހީން އަކީ އެފަދަ ހުނަރެއް ލިބިފައިވާ މޮޅު ކުރެހުންތެރިއެކެވެ. އެންމެ ކުޑައިރުން ފެށިގެން ކުރެހުމަށް ޚާއްޞަ ޝައުޤުވެރިކަމެއް ހުންނަ ޒުވާން ކަނބަލެކެވެ.\nކުރެހުމުގެ ދާއިރާއަށް ވަދެވުން ގޮތް\nޒައިނޫން ބުނި ގޮތުގައި އޭނާ އެންމެ ކުޑައިރުވެސް މަންމަ އާއި ބައްޕަ ގޭގައި ކުރަހަން އުޅޭތަން ފެންނަ ކަމަށެވެ. އެހެން ކަމުން ވަރަށް ގިނަ ވަގުތު އެމީހުންގެ މަސައްކަތް ބަލަން ހުރެއެވެ.\nމައިންބަފައިންގެ ފަރާތުން ފެންނަ ކުރެހުމުގެ މޮޅު ހުނަރެއް ބަލައި އުޅުމުގެ ނަތީޖާ އަކަށްވީ ޒައިނޫން ވެސް އެދާއިރާއަށް މަޑުމަޑުން ވަދެވޭ ގޮތްވުމެވެ. ހުސް ގަނޑެއް ލިބިއްޖެއްޔާ ކޮންމެ ވެސް އެއްޗެއް ކުރަހާލަން ފަންސުރު ހިންގާލުމަކީ އާދައަކަށް ވުމެވެ.\nސްކޫލްގައި ވެސް އަޅުގަނޑުގެ ސިކުނޑި ވަރަށް ބޮޑަށް ކުރެހުމުގެ މަސައްކަތް ތަކަށް ދާނެ. މިސް މެން ވެސް އަޅުގަނޑުގެ ކްރިއޭޓިވް ކަން ފާހަގަ ކުރޭ. އެއްވެސް ލިބުނު ހިތްވަރެއް.\nސްކޫލް ދައުރުގައި ވެސް ކުރެހުމުގެ މަސައްކަތް ދަސްކޮށް ކުރި މަގުގައިވެސް އާޓްިސްޓަކަށް ވެވޭތޯ މަސައްކަތް ކުރި ޒައިނޫން ބުންޏެވެ.\nޒައިނޫން ކުރަހާފައި ހުރި ބައެއް ކުރެހުންތައް — ހުވަދޫ ފޮޓޯ: އާހިލް\nޒައިނޫން ކުރަހަނީ ކޮންކަހަލަ ކުރެހުމެއް؟\nއޭނާ އަބަދުވެސް ޝައުޤުވެރިކަން ހުރީ މަންޒަރެއް ކުރަހާލުމަށެވެ. ޤުދުރަތީ ރީތި ހިތްގައިމުކަމާއި ކްރިއޭޓިވްކޮށް ފެންނަ މަންޒަރުތައް ކުރެހުމަކީ އާންމު ކަމެކެވެ. ޚާއްސަކޮށް މަންޒަރު ބަލާ ފޫހިނުވާ ފަދަ ތަފްޞީލް ކުރެހުން ތަޖެވެ.\nއަނެއްހެން ކޮންމެ އެއްޗެއް ވެސް ކުރެހިދާނެ. ކިތަންމެ ބޮޑުކޮށް ވެސް ކުރެހިދާނެ. އެކަމުގެ އަޅުގަނޑުގެ މެއިން އަކީ މަންޒަރު. އަޅުގަނޑު ކުރަހަނީ ފިހި ބެނުން ކޮށްގެން\nކުރެހުމުގައި މިހާރު ކުރަނީ ކޮންކަމެއް؟\nޒައިނޫންގެ ކުރެހުމުގެ ދުނިޔެ އޮތީ އޭނާގެ ގޭގެ މާހައުލުގައެވެ. ގިނަ ވަގުތު އޭނާ ހޭދަ ކުރަނީ ކުރެހުމުގެ މަސައްކަތުގައެވެ. ލިބިފައި ހުންނަ އޯޑަރުތައް ނިންމަން ވަގުތު ދެނީ އޭނާގެ ކޮންމެ ކުރެހުމެއް ވެސް އެއީ ވަރަށް މޮޅު އެހާމެ ރީތި އެއްޗަކަށް ހެދޭތޯއެވެ. ޒައިނޫން އޭނާގެ ކޮންމެ ކުރެހުމެއްވެސް އޭނާގެ މީސްމީޑިއާ ޕްލެޓްފޯމްތަކުގައި ހިއްސާކުރެއެވެ. އެގޮތުން އޭނާގެ ފޭސްބުކް ޕޭޖް ޒައިނޫން އަދި އިންސްޓަގްރާމް މަރިޔަމް ޒައިނޫން ޒަހީން ގައި ހިއްސާކުރެއެވެ.\nވަރަށް ގިނަ ވަގުތު މިދުވަސްކޮޅު ވެސް މިދެނީ ކުރެހުންތައް ނިންމަން. އެއީ ވަރަށް ބޮޑަށް ވަގުތު ދީގެން ކުރާ ކަމެއް. ރަނގަޅު އާމްދަނީއެއް މިކަމުން ލިބޭ\nމިހާތަނަށް ވަރަށް ގިނަ ކުރެހުން ނިންމާ އަދި ގިނަ ކުރެހުން ތައް ވެސް ވިއްކާފައިވާ ޒައިނޫން ބުންޏެވެ.\nއެންމެ ބޮޑު އެހީތެރިކަމެއް ލިބެނީ ކޮން ބައެއްގެ ފަރާތުން؟\nކުރެހުމުގެ ދާއިރާއަށް ޝައުގުވެރިކަން އައީއްސުރެ ޒައިނޫން ކުރި މަސައްކަތް އެންމެ ބޮޑަށް ބަލައިގަނެ އެކަމަށް ތަރުހީބު ދިންބަޔަކީ އޭނާ މައިންބަފައިންނުވެ. އޭނާގެ އެ ހުނަރުވެރިކަން ފާހަގަވެ އެކަމަށް ދެން ތަރުހީބު ދިން ބާޖީ އޭނާގެ މުދައްރިސްއެވެ. ސްކޫލް ނިމި އަމިއްލަ ފައިމައްޗަށް ތެދުވުމަށް ކުރި ހުރިހާ ކަމެއްގައި ވަކިން ޚާއްޞަކޮށް ކުރެހުމުގެ ދާއިރާގައި ކުރިއަށް ދިޔުމަށް އަބަދުވެސް މަންމަ އާއި ބައްޕަގެ އެހީތެރިކަން ލިބެއެވެ. އޭގެ ތެރެއަށް މިއަދު ވަނީ އިތުރު ހިތްވަރެއް އިތުރުވެފައެވެ. ފިރިމީހާގެ އެއްބާރުލުމާއެކު މިއަދު އޭނާ ދަނީ ކުރިޔަށެވެ. އުންމީދު ކުރި މިންވަރަށް ވުރެ ވެސް ބޮޑަށެވެ.\nމިކަމުގައި އެންމެ ބޮޑު ބޮޑު އެއްބާރުލުން މިވަގުތު ލިބެނީ ފިރިމީހާގެ ފުށުން. ދެން އަބަދުވެސް, އެންމެ ކުޑަ އިރުން ފެށިގެން ވެސް މަންމަ އާއި ބައްޕަ އެހީވޭ. ޒައިނޫން ޝުކުރުވެރިކަމާއެކު ފާހަގަ ކުރި އެވެ.\nކުރެހުމުގެ އެންމެ ބޮޑު އަމާޒަކީ ކޮބާ؟\nކުރެހުމުގައި އޭނާގެ އަމާޒު ހުރީ ދެވެން އޮތް ހިސާބަކަށް ދިއުމެވެ. ތަރައްޤީ ކުރުމެވެ. އާލާތާ ވަސީލަތް ގިނަކޮށް އޭގެ ބޭނުން ކޮށްގެން މުޅި ދުނިޔޭގެ ކޮންމެ ހިސާބަކަށް ވެސް އޭނާގެ ކުރެހުންތައް ފޮނުވުމެވެ. ޚާއްސަކޮށް ހުވަދޫގެ ރަށްތަކާ ރިސޯޓްތަކުގައި އޭނާގެ ކުރެހުން ތައް ފެންނަ ހިސާބަށް ދިއުމެވެ. އެގޮތުން މިހާރުވެސް ގިނަ މަސައްކަތްތަކެއް ދަނީ ކުރަމުންނެވެ. އެކި ފަރާތްތަކާ ދަނީ ވާހަކަ ދެކެވެމުންކަން އޭނާ ފާހަގަ ކުރިއެވެ.\nޒައިނޫން ބުނީ އޭނާގެ ދިވެހިވަންތަ ކުރެހުންތައް ރިސޯޓްތަކުން ފެނިގެން ދިޔުމަކީ އޭނާގެ ހުވަފެނެއްކަމަށެވެ.\nޒައިނޫން އަކީ ވަރަށް ޒުވާން ކަނބަލެކެވެ. ކުރާ ކޮންމެ ކަމެއްގައި ފިސާރި ރަނގަޅު ވިސްނުން ގެންގުޅޭ ހީވާގި މުރާލި އަންހެނެކެވެ. އޭނާގެ ކުރެހުމުގެ މަސައްކަތް ކުރިއަށް ގެންދަން ހުރި ޝަޢުޤުވެރިކަން ވަރަށް ބޮޑެވެ. ދޫދިނުމެއް ނެތެވެ. އޭނާގެ ހިތްގައިމު ކުރެހުން ތަކުން އެކަން ކިތަންމެ ރަނގަޅަށް ވެސް ސާފު ވެއެވެ.\nޒައިނޫންގެ ބައްޕަ ބުނާގޮތުގައި ޒައިނޫން އަކީ ވަރަށްވެސް ހިތްވަރުގަދަ ކުއްޖެއް ކަމަށާއި، ޒައިނޫން ކުރަހަން ދަސްކުރީ އަމިއްލައަށް އެކަމަށް ހުންނަ ޝައުގުވެރިކަމެއްގެ ބޮޑުކަމުން ކަމަށެވެ. އަދި ޒައިނޫންގެ މައިންބަފައިންނަކީވެސް ކުރެހުމުގެ ހުނަރު ހުންނަ ބައެއް ކަމުން ޒައިނޫން ކުޑައިރު ބައްޕަ އާއި މަންމަ ކުރަހާތަން ބަލަން ވަރަށް ޝައުގުވެރިކަމާއެކު ހުންނަ ކަމަށެވެ.\nޒައިނޫންގެ ބައްޕަ އިތުރަށް ބުނީ ޒައިނޫންގެ ގެ އާއިލާގެ ފަރާތުން އަބަދުވެސް ޒައިނޫން އަށް ކުރެހުމުގެ ދާއިރާގައި އަދި އެހެން ދާއިރާއެއްގައިވިޔަސް އެހީތެރިކަން ލިބޭނެ ކަމަށެވެ. އަދި ޒައިނޫންގެ މަސައްކަތަށް ޒައިނޫންގެ ބައްޕަ އަބަދުވެސް ވަރަށް ފަހުރުވެރިވާ ކަމަށްވެސް ޒައިނޫންގެ ބައްޕަ ޒަހީން ވިދާޅުވިއެވެ.\nރާއްޖެ އެތެރެކުރަން އުޅުނު ގިނަ އަދަދެއްގެ މަސްތުވާ ތަކެތި އަތުލައިގެންފި\nދަރަނި ދެއްކުމުގައި އެއްވެސް ދަތިކަމެއް ނެތް: ރައީސް ސޯލިހު\nއިންޑިޔާއިން ހަކުރު އެކްސްޕޯޓްކުރުން ލިމިޓް ކުރަން ނިންމައިފި\nލަކުނޑި ބަރުކޮށްގެން ދަތުރުކުރަމުން ދިޔަ ދޯންޏެއް އަޑިޔަށް ހިނގައްޖެ\nނޫސްވެރިންނަށް ސޯލިހު އިންޒާރުދިން މައްސަލަ ބަލަން ފަށައިފި


Ehve ulhumuge vaahaka dhahkkan idhikolhun miyadhu ladhu gahnnan jehey\nރިޕޯޓު - މުޒާހަރާ\nއެއްވެ އުޅުމުގެ ވާހަކަ ދައްކަން އިދިކޮޅުން މިއަދު ލަދުގަންނަން ޖެހޭ!\nއެއްވެއުޅުމުގެ މިނިވަންކަމުގެ ގާނޫނު ހަނިކުރި ހަނދާނެއް ނެތް\nމުޒާހަރާގެ ސަބަބުން އާންމު ރައްޔިތުންނަށް އުދަނގޫތަކާ ދަނީ ކުރިމަތިވަމުން\nކ. މާލެ2ޑިސެންބަރު 2019 | ހޯމަ 23:49 7,745\nޕީޕީއެމް/ޕީއެންސީ މާލެ ޖަލު ކުރިމަތި، ބޮޑުތަކުރުފާނު މަގުގަ މުޒާހަރާ ކުރަނީ - ޓްވިޓަރ\nމީގެ އަހަރުތަކެއް ކުރިއެވެ. އޭރު ޤާނޫނު މަތިން ހަނދާނެއް ނުނެތެއެވެ. އެދުވަހު ރައްޔިތުންގެ މަޖިލީހުގައި ހުންނަވާ އެންމެ ހަރުއަޑުން ގޮވިއެވެ. މަޖިލީހުގެ މެޖޯރިޓީއާ އާރާބާރު އެދުވަހު އޮތުމާއެކު ޢާންމު ރައްޔިތުންގެ އިހުސާސްތަކަށް ބެލުމެއް ނެތި ޤާނޫނު އަސާސީއާ ކުޅެމުންދިޔައީ ހިތަށް އެރި ގޮތަކަށެވެ.\nވަކި ބައެއްގެ މަޞްލަޙަތު އިސްކޮށް ފައިދާ ލިބޭ ގޮތަށޭ ބުނި ނަމަވެސް ދޮގަކަށްނުވާނެއެވެ. މިހެން ބުނެވޭނެ ސަބަބުތައް ބައިވަރެއެވެ. އޭރުގެ ރައީސް ޢަބްދުﷲ ޔާމީން ޢަބްދުލްޤައްޔޫމްގެ ސަރުކާރާ ދެކޮޅު ފަރާތްތަކުގެ އަޑު ކަނޑުވާލުމަށް އެސަރުކާރުން ގިނަ މަސައްކަތްތަކެއް ކުރިއެވެ. އެގޮތުން އެއްވެއުޅުމުގެ މިނިވަންކަމުގެ ޤާނޫނު ހަނިކުރިއެވެ.\n17 އޮގަސްޓު 2016 ވަނަ ދުވަހުގެ ރައްޔިތުންގެ މަޖިލީހުން އެއްވެ އުޅުމުގެ ޤާނޫނު ހަނިކުރުމަށްފަހު ބިލު ފާސް ކުރީ އޭރުގެ ސަރުކާރުގައި ތިއްބެވި 37 މެންބަރުންގެ ތާއީދާއެކު އެވެ. ބިލާ ދެކޮޅަށް 26 މެންބަރުން ވޯޓު ދެއްވި އެވެ. ވަކި ގޮތަކަށް ވޯޓު ނުދެއްވާ ދެ މެންބަރުން ތިއްބެވި އެވެ. ކުރީގެ މާފަންނު ދެކުނު ދާއިރާގެ މެންބަރު ޢަބްދުﷲ ރިފާއު އިޞްލާޙު ހުށަހެޅުއްވި މިބިލު ފާސްކުރީ އޭރުގެ ރައްޔިތުން ކުރި އާދޭހާ އިދިކޮޅު މެމްބަރުންގެ އަޑު އެހުމެއްނެތިއެވެ. ބިލު ތަޞްދީޤު ކުރިފަހުން ތިން އަހަރުވީއެވެ. ޙާލަތު ބަދަލުވުމާއެކު އޭރުގެ ސަރުކާރުގައި ގަދަބަސް ބުނަމުން ދިޔަ ބޭބޭފުޅުން މިއަދު އެޤާނޫނު މަތިން ހަނދާނެއް ނެތެއެވެ. ޙައްޤުތައް ނިގުޅައިގަނެފި ކަމަށް ބުނެ މިއަދުގެ ސަރުކާރަށް ފާޑު ކިޔަމުން ދަނީ އިންތިހާއަށްށެވެ.\nނޮވެންބަރު 30 ވަނަ ދުވަހުގެ ޕީޕީއެމް/ ޕީއެންސީން އެދުވަހުގެ ހަވީރު ބޭއްވި ނޫސްވެރިންގެ ބައްދަލުވުމުގައި ޕީއެންސީގެ ރައީސް ޢަބްދުއްރަހީމް ވިދާޅުވީ ކުރީގެ ރައީސް ޔާމީނަށް އިންސާފު ލިބެންދެން އަޑު އުފުލާ މުޒާހަރާ ކުރާނެ ކަމަށެވެ. މަގުމައްޗަށް ނުކުންނާނެ ކަމަށެވެ. ނަމަވެސް މިއަދުގެ ސަރުކާރުން އެފުރުޞަތު ނުދޭ ކަމަށާއި، ރައްޔިތުންގެ ޙައްޤުތައް ނިގުޅައިގަންނަމުންދާ ކަމަށް ތުހުމަތުކޮށް ފާޑު ވިދާޅުވިއެވެ.\nޕީއެންސީ/ޕީޕީއެމްއިން ބޭއްވި ނޫސްވެރިންގެ ބައްދަލުވުމުގެ ތެރެއިން\nރާއްޖެއެމްވީ ދެންނެވި ސުވާލަށް 18 ވަނަ ރައްޔިތުން މަޖިލީހުގެ ފޮނަދޫ ދާއިރާގެ މެމްބަރުކަން ވެސް ކުރެއްވި ޢަބްދުއްރަހީމް ވިދާޅުވީ މުޒާހަރާ ކުރުމަށް މަގުމައްޗަށް ނުކުންނަނީ އެއްވެ އުޅުމުގެ މިނިވަންކަމާ ބެހޭ ޤާނޫނުގެ ދަށުން ކަމަށެވެ. ޢަބްދުއްރަހީމް މިހެން ވިދާޅުވިއިރު، މިޤާނޫނު ހަނިކޮށް މަގުމަތީގަ ޢާންމު ރައްޔިތުންނަށް އުދަނގޫވާ ގޮތަށް މުޒަހާރާ ނުކުރެވޭ ގޮތަށް ޤާނޫނު ހަނިކުރި މަތިން މިއަދު ހަނދާނެއް ނެތް ކަހަލައެވެ.\nއެއްވެ އުޅުމުގެ މިނިވަންކަމާ ބެހޭ ގާނޫނު އަދި އޭގެ އިތުރުން ގާނޫނު އަސާސީން ކޮންމެ ރައްޔިތަކަށް ލިބޭ ހައްގެއް.\n~ އަބްދުއްރަހީމް- ޕީއެންސީގެ ރައީސް\nރައީސް ޔާމީން މިނިވަން ކުރަންދެން ކޮންމެ ރެއަކު މުޒާހަރާ ކުރުމަށް ނިންމާފައިވާއިރު، ޕީއެންސީ/ ޕީޕީއެމް މެމްބަރުން ވަނީ މަޖީދީމަގާއި ޗާންދަނީ މަގު ކަންމައްޗަށް އެއްވެ އަޑު އުފުލާފައެވެ. މުޒާހަރާ ކުރުމަކީ ވޭންދެނިވި ކަމެއްކަމަށް ޢަބްދުއްރަހީމް ވިދާޅުވެފައިވާއިރު، އެކަމުގެ ސަބަބުން ކަމާ ނުބެހޭ ޢާންމު ރައްޔިތުން ވެސް އެކަމުގެ ސަބަބުން އެތަކެއް ވޭނަކާ މިވަނީ ކުރިމަތިލާން ޖެހިފައެވެ.\nމަޖީދީ މަގުގައި އިދިކޮޅު ފަރާތްތަކުން މުޒާހަރާ ކުރަނީ\nއެއީ ސްކޫލު ބަންދު ދުވަސްވަރަށްވުމާއެކު ޢާންމުންގެ ގިނަ ބަޔަކު ވިޔަފާރި ކުރުމަށް މިދުވަސްކޮޅު ނިކުންނަން ޖެހުމެވެ. ސްކޫލު ކުދިންނަށް ބޭނުންވާ ޔުނިފޯމާއި، ސްކޫލު ދަބަސް، އަދި ބޫޓުގެ އިތުރުން ވެސް ސްކޫލު ކުދިން ބޭނުންވާ ސާމާނު ގަތުމަށެވެ. ނަމަވެސް މުޒާހަރާއެކު ޓްރެފިކް ބޮޑު މަޖީދީމަގު އިތުރަށް ތޮއްޖެހި ޢާންމު ރައްޔިތުންނަށް އިތުރު ތަކުލީފަކަށް ވަނީ ވެފައެވެ.\nޗާންދަނީ މަގާ ޖެހިގެން ކަހަލަ ގޮތަކަށް ހުދުމާ މިއިންނަނީ. މިތަނަށް މިއަންނަނީ ޔުނީފޯމް ގަންނަން ދަރިންތައް ގޮވައިގެން. ވަރަށް ބޮޑު އުދަނގުލެއް މިއީ. ދެތިން މީހަކު އެއްވެގެން ހަޅޭ ލަވާއިރު، އަހަރުމެންގެ ހައްގު ކޮބާ.\n~ ކަންބޮޑުވުންފާޅު ކުރި ޒުވާނެއް\nމުޒާހަރާގެ ސަބަބުން މާލޭގައި ވިޔަފާރި ކުރާ ފިހާރަތައް ގިނަ ޢަދަދަކަށް ހުންނަ މަގުތަކާއި ހަތަރު އަނގޮޅީގައި އެފަދަ އެއްވުންތައް ބޭއްވުމުގެ ސަބަބުން ވިޔަފާރި ކުރާ ފަރާތްތަކަށާއި އެއްގަމު ދަތުރުފަތުރު ކުރާ ފަރާތްތަކަށް އެކަމުގެ ދަތިތައް މިވަނީ ފޯރާފައެވެ.\nމަގުމައްޗަށް ނުކުމެ ޢާންމުންނަށް ދަތިވާ ގޮތަށް މުޒާހަރާ ކުރުމުގެ ފުރުޞަތު ނުދިނުމަށް ބައެއް ޢާންމުން ދަނީ އެދެމުންނެވެ. ނަމަވެސް އެއްވެ އުޅުމުގެ މިނިވަންކަން ހަނިކުރަން ފާސްކުރި އެ އިޞްލާޙު، އުވާލަން މަޖިލީހަށް ކާށިދޫ ދާއިރާގެ މެންބަރު އަދި ޑީއާރުޕީގެ ލީޑަރު ޢަބްދުﷲ ޖާބިރު ވަނީ ހުށަހަޅާފައެވެ.\nޕީޕީއެމް/ޕީއެންސީގެ މުޒާހަރާއެއް ތެރެއިން\nއެބިލު މިހާރު އޮތީ، ޤައުމީ ސަލާމަތާއި ޚާރިޖީ ގުޅުންތަކުގެ ކޮމިޓީން ދިރާސާ ކުރުމުގެ މަރުޙަލާގަ އެވެ. ނަމަވެސް އެއްވެއުޅުމުގެ މިނިވަންކަމުގެ ޤާނޫނަށް ގެނެސްފައިވާ އިޞްލާޙު އުވާލައިފި ނަމަ މުޅި ނިޒާމަށް ބުރުއަރާނެ އެތައް ކަމެއް ކުރިމަތިވެދާނެ ކަމަށް ހޯމް މިނިސްޓަރު އިމްރާން ޢަބްދުﷲ ވެސް ވަނީ ވިދާޅުވެފައެވެ.\nކުރިއާ ޚިލާފަށް މިސަރުކާރުން ދަނީ ސިޔާސީ ވަކި ކުލައަކަށް ބެލުމެއްނެތި ޙައްޤުތައް ދެމުންނެވެ. ކުރިއާ ޚިލާފަށް އެއްވެ އުޅުމުގެ ޤާނޫނުން ކާނިވާ ޞަރަޙައްދަށް އެއްވުމަށް ހުއްދަ ދޫ ނުކުރި ނަމަވެސް ރައީސް ޞާލިޙުގެ ސަރުކާރުން ޕީޕީއެމް/ޕީއެންސީ އެއްވުމަށް ނުވަތަ ޖަލްސާތައް ބޭއްވުމަށް އެބިން ދޫކުރެއެވެ.\nނަމަވެސް މަގުމައްޗަށް ނުކުމެ ޢާންމު ރައްޔިތުންނަށް ދަތިވާގޮތަށް ކުރާކަންކަން މިސަރުކާރުން ވެސް ހުއްޓުވަންޖެހެއެވެ.\nހަމާސް ޖަމާއަތުގެ އަންހެނަކު، އިޒްރޭލް ސިފައިންގެ ފޯނުތަކެއް ހެކް ކޮށްފި


Thinadhoo Alah Hikki Sarahahdhugai Huri Hila Thakeh Rashun Beyru Kuran Ulhey Kamuge Adu Thakeh ތިނަދޫ އަލަށް ހިއްކި ސަރަހައްދުގައި ހުރި ހިލަތައް ރަށުން ބޭރުކުރަން އުޅޭ ކަމުގެ އަޑުތަކެއް – Huvadhoo News Thinadhoo Alah Hikki Sarahahdhugai Huri Hila Thakeh Rashun Beyru Kuran Ulhey Kamuge Adu Thakeh Huvadhoo News\nތިނަދޫ އަލަށް ހިއްކި ސަރަހައްދުގައި ހުރި ހިލަތައް ރަށުން ބޭރުކުރަން އުޅޭ ކަމުގެ އަޑުތަކެއް\nތިނަދޫ އުތުރު ފަރާތު އަލަށް ހިއްކި ސަރަހައްދު\nތިނަދޫ އުތުރު ފަރާތުން އަލަށް ހިއްކި ސަރަހައްދުގައި ތޮށި ލުމަށް ބޭނުން ކުރަން ގެނެސްފައިވާ ހިލަތައް ރަށުން ބޭރު ކުރަން އުޅޭ ކަމުގެ އަޑުތަކެއް އެރުމުން ރައްޔިތުން ކަންބޮޑުވުން ފާޅުކުރަން ފަށައިފިއެވެ.\nމިހިލަތައް ރަށުން ބޭރު ކުރުމުގެ ވާހަކަތައް މިހާރު މީސްމީޑިއާގައި ދެކެވޭ އިރު، ހިލަތައް އެހެން ބަޔަކަށް ވިއްކަން އުޅޭ ކަމުގެ ވާހަކަތަކެއް ވަނީ ސޯޝަލް މީޑިއާގައި ދެކެވިފައެވެ.\nމިކަމާ ގުޅިގެން” ހުވަދޫ ނިއުސް” އިން ތިނަދޫ ކައުންސިލްގެ ބަހެއް ހޯދަން ގުޅުމުން ކައުންސިލް ގެ ރައީސް ވެސް ވަނީ އެފަދަ ވާހަކަ ތަކެއް ރަށު ތެރޭގައި ދެކެވެމުންދާ ކަމަށާއި ބައެއް ފަރާތްތަކުން އެކަމުގެ ކަންބޮޑުވުން ހާމަ ކުރަމުންދާ ކަމަށް ވިދާޅުވެފައެވެ.\nރައީސް ސައުދު ޢަލީ ވިދާޅުވީ ރަސްމީ ސިފައެއް ގައި އަދި ތިޔަ ފަދަ ކަމެއް އިޝާރާތެއް ލިބިފައި ނުވާ ކަމަށެވެ. އެހެން ނަމަވެސް އެ ހިލަތަކަކީ ތިނަދޫ ގައި ތޮށި ގަނޑެއް ލުމަށް ގެނެސްފައި ވާ އެއްޗެއް ކަމަށާއި އެ މަސައްކަތް އަދި ނުނިމޭ ކަމަށެވެ.\nތިނަދޫ ކައުންސިލް ގެ ރައީސް އިތުރަށް ވިދާޅުވީ އެ ސަރަހައްދުގައި ވީހާވެސް އަވަހަށް އެ ހިލަތަކުން ތޮށިލުމުގެ މަސައްކަތް ކުރައްވާނެކަމަށާއި، ހިލަތައް ނުޖެހި ހުރުމުގެ ސަބަބުން ބައެއް ގިރެމުން ދާކަމަށްވެސް ސަޢުދު ވިދާޅުވިއެވެ.\nތިނަދޫގެ އުތުރު ފަރާތުގައި އަލަށް ހިއްކި އެ ބިމަކީ 51 ހެކްޓަރު ބިމެކެވެ. އެއީ ނިމިދިޔަ ސަރުކާރުން ތިނަދޫގައި ހިންގާފައިވާ ޕްރޮޖެކްޓެކެވެ.


އިސްލމީ ތާރީޚުގެ ތެރެއިން ޙައްޖަށް ބުރޫއެރި ބައެއް ޙާދިސާ\nޝިފްޒާން އަހްމަދު 30 ޖުލައި 2020 12:37\nބައެއް ޙައްޖާޖީން ކަޢުބަތުﷲ ގެފުޅުގެ އަރިހުގައި\nކޮރޯނާވައިރަސްގެ ވަބާއީ ބަލިމަނޑުކަން ދުނިޔެއަށް ފެތުރި ދުނިޔޭގެ ގިނަ ކަންތައްތަކަކަށް ބަދަލު އައިސްފައިވެއެވެ. މުސްލިމުންނާ މިއަހަރުގެ ހައްޖު މޫސުމް ބައްދަލުކުރީ މިދެންނެވި ބަދަލުތަކުގެ ތެރެއިން ބަދަލަކާއެކުއެވެ. މިއަހަރު ހައްޖުގައި ބައިވެރިވަނީ ސަޢޫދީ ޢަރަބިއްޔާގައި ތިބި ބޭރު ފަރާތްތަކާއި ސައޫދީ މީހުންނެވެ. ޖުމްލަ 10،000 މީހުން ހައްޖުގެ މަތިވެރި އަޅުކަމުގައި ބައިވެރިވެއެވެ. އެހެން ޤައުމުތަކުން ހައްޖަށް ދިއުމުގެ ފުރުޞަތު މިއަހަރު ނުލިބެއެވެ.\nއިސްލާމީ ތާރީޚުގައި ހައްޖަށް އެކި މިންވަރަށް އެކި ފަހަރު މަތިން ބުރޫ އަރާފައިވެއެވެ. ނަމަވެސް ގިނައިން ހައްޖަށް ބުރޫއަރަން މެދުވެރިވެފައިވަނީ ސިޔާސީ ސަބަބުތަކާހުރެއެވެ. ނުވަތަ ސަލާމަތީ ސަބަބުތަކަށްޓަކައެވެ. އެއިން ބައެއް ހާދިސާތައް މިލިޔުމުގައި ނަންގެނެލަނީ މިއަދު ދިމާވެފައިމިވާ އިސްތިސްނާއީ ހާލަތަކީ އިސްލާމީ ތާރީޚުގައި އެކި ސަބަބުތަކަށްޓަކައި މެދުވެރިވެފައިވާ ޙާލަތެއް ކަމުގައި ދަންނަވައިލުމުގެ ގޮތުންނެވެ.\nސިޔާސީ ހަމަނުޖެހުމުގެ ސަބަބުން ހައްޖަށް ބުރޫއެރުން\nޙައްޖުގެ މަތިވެރި އަޅުކަން އަދާކުރުން ހުއްޓުނު ނުވަތަ އެކަމަށް އެކި މިންވަރުން ބުރޫއެރި އެންމެ މުހިއްމު ސަބަބަކީ ސިޔާސީ ހަމަނުޖެހުމެވެ. ޚާއްޞަކޮށް ޙިޖާޒާއި ޙިޖާޒުގެ ވަށައިގެންވާ ސަރަހައްދުތައް ނުވަތަ އިސްލާމީ އެހެން ދުނިޔޭގެ އެހެން ސަރަހައްދުތަކުގައި ހިނގި ސިޔާސީ ހަމަނުޖެހުންތަކެވެ. މިދެންނެވި ފަދައިން ހައްޖަށް ބުރޫއެރި ހާދިސާއަކަށް ތާރީޚުގައި އެންމެ ފުރަތަމަ ލިޔެވުނު އެއް ހާދިސާއަކީ އަމަވީ ޚިލާފަތުގައި ޢަބްދުﷲ ބިން ޒުބައިރާއި އަމަވީންގެ މެދުގައި ހިނގި ސިޔާސި ހަމަނުޖެހުމުގައި މައްކާގެ އަހުލުވެރިންނަށް ހައްޖުގައި ބައިވެރިނުވެވުނު ހާދިސާއެވެ. އެގޮތުން ހިޖުރައިން 73 ވަނަ އަހަރުގައި ޙައްޖާޖު ބިން ޔޫސުފު އައްޘަޤަފީ މީސްތަކުންނާއިގެން ހައްޖުވިއިރު، އިބްނުއްޒުބައިރު ހުންނަވަން ޖެހިވަޑައިގަތީ ބަންދުވެވަޑައިގެންނެވެ. އިބްނުއްޒުބައިރާއި އެކަލޭގެފާނަށް ތާއީދުކުރާ މީހުންނަށް އެއަހަރުގެ ހައްޖުގައި ބައިވެރިވެވަޑައިނުގެންނެވުނު ކަމުގައި އައްޠަބަރީ އޭނާގެ ތާރީޚެވެ ކިޔުނު ފޮތުގައި ލިޔުއްވާފައިވެއެވެ.\nމުޙައްމަދު ބިން ޢަބްދުﷲ ބިން އަލްޙަސަން ނުވަތަ މަޝްހޫރު ނަންފުޅުންނަމަ، އައްނަފްސުއް ޒަކިއްޔާއާއި އެކަލޭގެފާނުގެ އަޚު އިބްރާހީމް އިންޤިލާބަކަށް ގޮވައިލެއްވުމާއެކު، އެއިންޤިލާބު މިޞްރާއި ޝާމާއި އިސްލާމީ ދުނިޔޭގެ އެކި ކަންކޮޅުތަކަށް ފެތުރިގެން ދިއުމުގެ ސަބަބުން، ޢައްބާސީންގެ ފަރާތުން މިޞްރުގެ ވާލީއެއްގެ މަޤާމުގައި ހުންނެވި ޔަޒީދު ބިން ޙާތިމް އަލްމުހައްލަބީ އަލްއަޒަދީ، މީސްތަކުން ޙައްޖަށް ދިއުން މަނާކުރެއްވިއެވެ. އެއީ ހިޖުރައިން 105 ވަނަ އަހަރުއެވެ. މިޞްރާއި ޝާމުން އެކަކުވެސް ޙައްޖަށް ނުދެއެވެ. އައްސުޔޫޠީ ވިދާޅުވި ގޮތުގައި ޢައްބާސީންނާ ދެކޮޅަށް ޙިޖާޒުގައި އަލްޙަސަންގެ ދަރިފަސްކޮޅުން ފެއްޓެވި އިންޤިލާބާއެކު، ޙައްޖަށް ޝާމާއި މިޞްރުން މީހުން ނުދެއެވެ.\nއަދި ހަމައެހެންމެ އިބްނުލް ޖައުޒީ އޭނާގެ ތާރީޚު ފޮތް އަލްމުންތަޡިމުގައި ލިޔުއްވާފައިވާ ގޮތުން ހިޖުރައިން 401 ވަނަ އަހަރު ޢިރާޤުން އެއްވެސް މީހަކު ޙައްޖަށް ނުދެއެވެ. ސަބަބަކަށް މެދުވެރިވީ ޢައްބާސީ ޚިލާފަތުގެ މަރުކަޒު ކަމުގައިވާ ޢިރާޤުގެ އެތެރޭގައި ސިޔާސީ ހަމަނުޖެހުން ބޮޑުވުމެވެ. އެގޮތުން މޫޞަލުގެ ވާލީއަކަށް ހުރި ޤަރްވާޝް ބިން މުޤައްލަދުލް ޢުޤައިލީ ފާޠިމީ ދައުލަތަށް ބައިއަތު ހިފައި ޢައްބާސީ ވެރިކަމާ ދެކޮޅަށް ނުކުތުމެވެ. އަދި އޭގެ އިތުރަށް ދިޖުލާ ކޯރުން ބަންޑުންވެ، އެތައް އަވަށަކާއި ކޯއްޓޭއެއް ފެނުގައި ގެނބުމަކީވެސް އެއަހަރު ހައްޖަށް އިރާގު މީހުން ނުދިޔަ ސަބަބެކެވެ.\nހަމައެއަހަރު މިޞްރުން އެއްވެސް ޙައްޖުވެރިއެއް ޙައްޖަށް ނުދާ ކަމުގައި އަލްމަޤްރީޒީ "އިއްތިޢާޡުލް ޙުނަފާ" ނަމަކަށް ކިޔުނު ފޮތުގައި ލިޔުއްވާފައިވެއެވެ. މީސްތަކުން އެއަހަރު ހައްޖަށް ނުދިޔަ ސަބަބެއް ކަމުގައި ބުނެފައިވަނީ ފަލަސްޠީނުގެ ވާލީއަކަށް ފާޠިމީ ދައުލަތުގެ ފަރާތުން ކަނޑައަޅާފައި ހުރި ޙައްސާން ބިން އަލްޖައްރާހު ފާޠިމީ ދައުލަތަށް އޮތް ބައިއަތު ޙިޖާޒުގެ އަޝްރާފުންނަށް ބަދަލުކުރެއްވުމެވެ.\nމިދެންނެވި ފަދައިން ސިޔާސީ އެކި ވާދަވެރިކަމާއި، ސިޔާސީ ހަމަނުޖެހުންތަކާއި އިންޤިލާބުތަކުގެ ސަބަބުން އިސްލާމީ ދުނިޔޭގެ އެކި ހިސާބުތަކުން ޙައްޖުވުމަށް އެކި މިންވަރަށް ތާރީޚުގެ އެކި ދުވަސްވަރު ބުރޫއަރާފައިވެއެވެ.\nތަތާރުންނާއި ޙައްޖަށް ބުރޫއެރުން\nމަޣޫލުން ނުވަތަ ތަތާރުން ޢައްބާސީ ޚިލާފު ބިމާ ހަމަކޮށް ފުނޑައިލީ ހިޖުރައިން 656 ވަނަ އަހަރުއެވެ. އެއަހަރު އެމީހުން ޢިރާޤުގެ ބޮޑު ބައަކަށް ވެރިއެވެ. އެމީހުން އެއަށްފަހު އުޅުނީ ހުޅަނގަށް ފެތުރުމަށެވެ. ނަމަވެސް މިޞްރުގައި ތިބި މަމާލީކުން އެމީހުންނާ ކުރިމަތިލައި އެމީހުން ހުއްޓުވިއެވެ. އަދި އިރާޤަށް އެމީހުން ރައްދުކުރިއެވެ. އެދުވަސްވަރު ތަތާރުން ޢިރާޤަށް ވެރިވެފައިވުމުގެ ސަބަބުން އެސަރަހައްދުން އެއްވެސް ހައްޖުވެރިއެއް ހައްޖަށް ގޮސްފައިނުވެއެވެ. ޢިރާޤުން ޙައްޖުވެރިންނަށް ޙައްޖަށް ނުދެވި ދިހަ އަހަރު ފާއިތުވިއެވެ. ތަތާރަށް އެމީހުން ވެރިވުމަށްފަހު ޢިރާޤުން ބަޔަކު ޙައްޖަށް ފުރަތަމަ ފަހަރަށް ދިޔައީ އެމީހުން ބަޣުދާދަށް ވެރިވިތާ ފުރިހަމަ 10 އަހަރު ފަހުން ކަމަށް އަލްޖަޒަރީ ލިޔުއްވިއެވެ.\nމަޣޫލުން ބަޣުދާދުގެ މައްޗަށް ވެރިވެ، އެތަނުގައި އެމީހުންގެ އަމިއްލަ ދައުލަތެއް ޤާއިމުކުރިއެވެ. އަދި ހިޖުރައިން 8 ވަނަ ޤަރުނުގެ ކުރީކޮޅުގައި ގިނަ ތަތާރުންތަކެއް އިސްލާމްދީނަށް ވަނެއވެ. އެހެންނަމަވެސް ތަތާރުންގެ ރަސްގެފާނު އަބޫ ސަޢީދު ޚުދަބަންދާ ނުވަތަ ޚަރްބަންދާ އަވަހާރަވުމަށްފަހު، އަނެއްކާވެސް ޙައްޖު ދަތުރުތައް ހުއްޓުނެވެ. ސަބަބަކަށްވީ އެމީހުންގެ މެދުގަައި ވެރިކަމަށް އައުމަށް ހިނގަން ފެށި ހަމަނުޖެހުންތަކެވެ.\nމަޣޫލުންގެ ތެރެއިން ތައިމޫރު ވެރިކަން އޭޝިޔާގެ މެދު ސަރަހައްދުގައި އުފަންވެގެން އައުމާއެކު، އުޒްބެކް ލީޑަރު ތައިމޫރުލޭންގެ ޤިޔާދަތުގައި ޝާމަށް ހަމަލާދިނީ ހިޖުރައިން 802 ވަނަ އަހަރެވެ. އަދި ޖެހިގެން އައި 803 ވަނަ އަހަރު ޝާމަށް އޭނާ ހަމަލާދިނެވެ. 805 ވަނަ އަހަރު އަނާޟޯލަށް ހަމަލާދިނެވެ. މިއިން ކޮންމެ ހަމަލައެއްގައި ގިނަ އަދަދެއްގެ މީހުން ކަތިލައި، އުމްރާނީ ގިނަ ގެއްލުންތަކެއް ދީފައިވެއެވެ. އެޒަމާނުގެ އެންމެ ބޮޑެތި ޤަތުލު ޢާންމުތަކުގެ ތެރޭގައި މިހަމަލާތައް ގުނެއެވެ. އެއިން އެންމެ މަޝްހޫރު އެއް ހާދިސާއަކީ ދިމިޝްޤުގައި ހުޅުޖެހުމެވެ. އަލްފާސީ ލިޔުއްވި ގޮތުގައި ހިޖުރައިން 803 ވަނަ އަހަރު ޝާމުން އެއްވެސް ބަޔަކު ހައްޖަށް ނުދެއެވެ.\nއަލްމަޤުރީޒީ ވިދާޅުވެފައިވަނީ 804 ވަނަ އަހަރު ޝާމާއި ޔަމަނާއި ޢިރާޤުން އެއްވެސް މީހަކު ހައްޖަށް ނުދާ ކަމުގައެވެ. އެއަހަރު ހައްޖުނުވާ ސަބަބެއް އޭނާ ސާފުކޮށްނުދެއްވައެވެ. ނަމަވެސް ބެލެވޭ ގޮތުގައި އެއަހަރު ހައްޖަށް މީހުން ނުދިޔަ މައިގަނޑު ސަބަބަކީ ތައިމޫރުން ދެމުންދިޔަ ހަމަލާތަކުގެ ސަބަބުން އަމާންކަން ގެއްލިގެން ދިއުމެވެ.\nމަގުފޭރުމާއި ހައްޖަށް ބުރޫއެރުން\nއިސްލާމީ ތާރީޚުގައި ހައްޖަށް ބުރޫއެރި ހަމައެކަނި ސަބަބަކީ ސިޔާސީ ހަމަނުޖެހުމާއި، ބޭރުން ކުރިމަތިވި ސަލާމަތީ ގޮންޖެހުންތަކެއް ނޫނެވެ. އެހެންނަމަވެސް އިޖުތިމާޢީ އަމާންކަން ނެތުމަކީވެސް ޙައްޖަށް ބުރޫއެރުމަށް މެދުވެރިވި ސަބަބެކެވެ. އެގޮތުން ހައްޖުވެރިންގެ މުދަލުގެ ދަހިވެތިކަމުގައި ނުވަތަ ހައްޖާޖީންނަށް ހަމަލާދީގެން މަރުކަޒީ ވެރިކަމުގައި ތިއްބަވާ ވެރިންގެ އަތުން ފައިސާ ހޯދުމަށް މަގުފޭރޭ މީހުން ހައްޖުވެރިންނަށް ހަމަލާދިނުމުގެ ސަބަބުންވެސް ހައްޖަށް ބުރޫއަރާފައިވެއެވެ.\nއެގޮތުން ރައްޔިތުންގެ މެދުގައި ސަރުކާރުތަކަށް ރުހުން ބޮޑުވާ ސަބަބެއް ކަމުގައި މަގުފޭރޭ މީހުންގެ ކިބައިން ހައްޖާޖީން ދިފާޢުކުރުން ހިމެނިފައި އޮތެވެ. އިބްނު ޢަސާކިރު އޭނާގެ ތާރީޚު ދިމިޝްޤްއޭ ކިޔުނު ފޮތުގައި ލިޔުއްވާފައިވަނީ މިޞްރުގެ އަމީރު ޚުމާރަވައިހް އިބްނު ޠޫލޫނު ދިމިޝްޤުގެ ވާލީއަކަށް ސަޢުދުލް އަޢުރަސް ހަމަޖެއްސެވި ކަމުގައެވެ. އަދި އޭނާގެ އެންމެ ބޮޑު ކާމިޔާބަކީ ޝާމުން ހައްޖަށް ދާން ހުރި މަގުތަކުގެ މައްޗަށް ވެރިވެފައިވާ އަޢުރާބީން ކިބައިން ސަލާމަތްކޮށް މަގު ފޭރޭ މީހުން ކިބައިން ހައްޖާޖީންނަށް އަމާންކަން ހޯދައިދިނުން ކަމުގައެވެ. އަދި އެކަމުގެ ސަބަބުން ސަޢުދަކީ ދިމިޝްޤުގެ އަހުލުވެރިން ލޯބިކުރި ވެރިއަކަށް ވެވަޑައިގެންނެވި ކަމުގައިވެސް އިބްނު ޢަސާކިރު ލިޔުއްވައެވެ.\nއެހެންނަމަވެސް ހުރިހާ ފަހަރަކު މަރުކަޒީ ސަރުކާރުތަކަށް މިފަދަ މަގުފޭރޭ ޤަބީލާތައް ހަންމަތަނުވެއެވެ. އެގޮތުން އަލްމަޤްރިޒީ ލިޔުއްވި ގޮތުގައި، ހިޖުރައިން 415 ވަނަ އަހަރުގެ ޛިލް ޤަޢިދާ މަހު މަޣުރިބުގެ ޙައްޖުވެރިން މިޞްރަށް އައެވެ. އެމީހުން މިޞްރުން ޙައްޖަށް ނުކުތީ މިޞްރުގެ އަހުލުވެރިންނާ ނުލައެވެ. އެމީހުން މިޞްރުން ނުކުތްތަނާއި މަގު ފޭރޭ ބަޔަކު އެމީހުންނަށް ހަމަލާދީ އެތައް ބަޔަކު ހައްޔަރުކޮށް، މުދާ ފޭރި ބޮޑެތި ގެއްލުންތައް ދީފިއެވެ. އެކަމުގެ ސަބަބުން މިޞްރުން އެއްވެސް ޙައްޖުވެރިއެއް އެއަހަރު ޙައްޖަށް ނުދެއެވެ. އިބްނުލް ޖައުޒީ ވިދާޅުވި ގޮތުގައި ހިޖުރައިން 422 ވަނަ އަހަރު މަގުފޭރުން އާންމުވެ އަމާންކަން ގެއްލުމުގެ ސަބަބުން އިރާޤާއި ޚުރާސާނުން އެއްވެސް މީހަކު އެއަހަރު ޙައްޖަށް ނުދެއެވެ.\nސިޔާސީ އަދި ސަލާމަތީ ސަބަބުތަކަށްޓަކައި ޙައްޖުގެ މަތިވެރި އަޅުކަމަށް އެކި ފަހަރު މަތިން ބުރޫއަރާފައިވެއެވެ. އިސްވެ ދެންނެވުނީ އެއިން ބައެއް ޙާލަތްތަކެވެ. މިފަދައިން ޙާދިސާއެއް މެދުވެރިވި ހުރިހާ ޙާލަތްތަކެއް ތަފުސީލުކޮށް އެއް ލިޔުމުގައި ޖަމާކުރެވޭ މިންވަރަށްވުރެ ގިނައެވެ.\n40 % އުފާވި\n60 % މައުލޫމާތު މުއްސަނދިވި\nޙައްޖު އިސްލާމީ ތާރީޚު އިސްލާމީ ފިކުރު\nNovember 08, 2019 16:23:34\nއެނގޭތަ: މޮންގޯލުގެ ލަޝްކަރުތައް ބަލިކުރެއްވީ މިޞްރުގެ މަމްލޫކީ ރަސްގެފާނު ޡާހިރު ބޭބުރޭސްކަން؟\nNovember 20, 2019 19:13:50\nސެކިއުލެރިޒަމް ނުވަތަ ޢަލްމާނިއްޔަތުގެ އޮއިވަރު: އަސާސީ ބައެއް ފިކުރުތައް\nApril 01, 2020 15:48:09\nވަޅުޖެހިފައި އޮތް އިސްލާމީ ޙަޟާރަތަށް ދިރުން ގެންނެވި ވަޒީރު: ނިޡާމުލް މުލްކް


Dharin tharubihyathu kurumugai mikankamaa visnaalaa! – Iru\nރައީސް ނަޝީދަށް ދިން ހަމަލާ އައްޒަ ވެސް ކުށްވެރިކޮށްފި\nރެސިޕީ: ވައިޓް ޕުޑިން\nމިއީ ކޮން ދެތަރިންނެއް؟\nރައީސް ނަޝީދަށް ދިން ހަމަލާއާއި ހަރުކަށި ފިކުރާއި ގުޅުން އެބަ ހުރި: ޕީޖީ ޝަމީމް\nރައީސް ނަޝީދަށް ހަމަލާ ދޭ މަންޒަރާއި ހައްޔަރު ކުރި ދެމީހުންގެ ފޮޓޯ އާންމު ކޮށްފި\nލައިފް ސަޕޯޓުން ނެގި ނަމަވެސް، އިންފެކްޝަންގެ ނުރައްކާ އެބައޮތް: ޑޮކްޓަރުން\nވެމްކޯގެ ބައެއް ޚިދުމަތްތަކަށް ބަދަލުގެނެސްފި\nއެންޖެލީނާ ޖޯލީ ބޭނުންވަނީ ކޮރެއަން ފިލްމެއް ކުޅެން\nކަންގަނާ ޓްވިޓާއިން ސަސްޕެންޑްކުރުމުން ޖޯކު ޖަހަނީ\nދަރިން ތަރުބިއްޔަތު ކުރުމުގައި މިކަންކަމާ ވިސްނާލާ!\nސަމާ· 30 އޮގަސްޓް 2020\nދުނިޔެއަށް ދަރިއަކު އުފަން ވުމުގެ ކުރިންވެސް ކޮންމެ ދެމަފިރިއަކުވެސް ދެކޭނެ ހުވަފެނަކީ ލިބޭ ދަރިފުޅު ބޮޑުވެ ހެޔޮލަފާ ދަރިއަކަށްވާނެދުވަހެވެ. ދިމާވާ ކަންތަށްތަކާއި ސާބިތުކަމާއެކު ކުރިމަތިލާ ކާމިޔާބު ދަރިއަކު ބޮޑުކުރުމަކީ ކޮންމެ މަންމައަކާއި ބައްޕައެއްގެ ފޮނި އުއްމީދެކެވެ. އެކަމަކު މި ހުވަފެންތަކުގައި ކުލަޖެހި ދަރިފުޅުގެ މުސްތަޤުބަލު އުޖާލާވެގެންދަނީ ޅައިރު ދަރިފުޅަށްދެވޭ ތަރުބިއްޔަތުންނެވެ. އެކި މީހުން ދަރިންތަރުބިއްޔަތު ކުރުމުގައި އެކި އުކުޅުތަށް ބޭނުންކޮށް ތަފާތު ކަންތަށްތަށް ތަޖުރިބާ ކުރެއެވެ. ދަރިއަކު ބޮޑުވެ ހަރުދަނާ ހެޔޮލަފާ މީހަކަށް ވުމުގެ ފަހަތުގައި އެންމެ ބޮޑު ރޯލެއް ކުޅެނީ ދަރިފުޅު ތަރުބިއްޔަތު ކުރުމަށްޓަކައި މައިންބަފައިން ގެންގުޅޭ އުސޫލެވެ.\nމައިންބަފައިން ދަރިން ތަރުބިއްޔަތު ކުރުމުގައި އަދި ދަރިންގެ ކަންކަން ކަނޑައަޅާ ނިންމުމުގައި ދަރިންގެ ހިޔާލާއި ވިސްނުން ހޯދާ މަޝްވަރާއާއި އެކު ކަންކަން ނިންމުމަކީ ދަރިންބެލުމުގެ އެއް އުސޫލެވެ. މިއުސޫލުގައި ދަރިންގެ ޖަޒުބާތުތަކަށް ޤަދަރުކޮށް ދިރިއުޅުމުގެ ކަންކަން ނިންމުމުގައި ދަރިންގެ ހިޔާލާއި މަޝްވަރާ މައިންބަފައިން ހޯދައެވެ. އަދި ދަރިފުޅު އެދޭގޮތަށް ކަން ނިންމުން މައިންބަފައިންނަށް ގޯސްކަމުގައި ހީވަނީނަމަ އެކަމެއްގެ އެދޭވޭ ސަބަބު ބުނެދީ ވާހކަދައްކައިގެން ސުލްހަވެރި ބަހުސްއަކުން ވިސްނައިދެވެއެވެ. އަދި އެ ލަނޑުދަޑިއަށް ވާސިލް ވުމަށްޓަކައި މައިންބަފައިންގެ ފަރާތުން ފުރިހަމަ އެއްބާރުލުން ލިބެއެވެ.\nކުޑައިރުންސުރު ދަރިފުޅު ބިނާކުރުމުގައި މި އުސޫލު ބޭނުންކުޜާނަމަ ބޮޑުވެގެން އެކުއްޖާގެ ކިބައިން އެދެވޭ އެތަށް ސިފައެއް ފެންނަ ކަމަށް ދިރާސާތަކުން ދައްކައެވެ. މިފަދަކުދިންގެ އުފާވެރި މިޒާޖެއް ހުންނަ ކަމަށާއއި އަމިއްލަ ނަފްސަށްކުރާ އިތުބާރު ބޮޑުކަމަށްވެއެވެ. އަދި ކިޔެވުމުގައި ތޫނުފިލިވެ ރަގަނޅު ނަތީޖާ ނެރޭ ކަމަށް ބައެއް ދިރާސާތަކުން ދައްކާއިރު އިޖުތިމާއީ ކަންކަމުގައި މީހުނާއި ގުޅިގެން މަސައްކަތްކުރުމާއި ހަރަކާތްތެރިވެ އުޅުން ފާހަގަކޮއްލެވޭހާ ރަގަނޅެވެ. އަދި ކުށްތަކަށް އަރައިގަތުމާއި ކުދިކުދި ކަންކަމާއި ރުޅިއައުންވެސް ދަށްކަމަށްވެއެވެ. ސިކުނޑީގެ ބަލިތަކުގެ ޝިކާރައަކަށްވުންވެސް މިކުދިންގެ ތެރޭގައި މަދުކަން މި ދިރާސާއިން ދައްކައެވެ،\n4 މޭ 2021\nމި މައުލޫމާތަކީ ކުއީންސްލޭންޑު ބުރެއިން އިސްޓިޓިއުޓް އަދި ވީޔޫ ޔުނިވާރސިޓީ އޮފް އެމްސްޓަޑަމް އިން ފާއިތުވި 50 އަހަރު އެއްކޮއްހަދާފައިވާ ދިރާސާއަކުން ނަގާފައިވާ މައުލޫމާތެކެވެ.\nޝެހެނާޒަށް އިނގިރޭސި އެނގޭކަން ދައްކައިލީ ތަފާތު ގޮތަކަށް\nރަވީއާއި އަޒޭގެ އެކްސް ލިސްޓުގެ ތެރޭގައި ކުރީގެ މަޝްހޫރު ބަތަލާއިން!\nވިރާޓް އާ ފުރަތަމަ ދިމާވި ގޮތް އަނުޝްކާ ކިޔައިދީފި


( 14 ޖޫން 2022 އާ ގުޅޭ )\nލިފްޓު ހުއްޓުމަކަށް އައިސް ދޮރު ކެހިގެން ދިޔައެވެ. މާޔަލް މޭގައި އަތްޖައްސާލިއެވެ. ހަމަޖެހޭށޭ ހިތްކައިރީ އޭނާ ބުނާ ކަހަލައެވެ. ދެން އަތްތިލަ ތިރިކޮށްލުމާއެކު ލިފްޓުން ނުކުތެވެ. އިމާރާތުގައި އުޅޭ މީހުންގެ އުޅަނދުތައް ޕާކުކުރާ ބަޔަށް ވައްދާފައި އޮތް ކަޅުކުލައިގެ ކާރު ފެންނުނުއިރު މާޔަލްއަށް އޭގައި ލެނގިލައިގެން ހުރި އައިތަން ވެސް ފެނިއްޖެއެވެ.\n"ހިނގާ އަހަންނާއެކު." ނަދީމު ބުންޏެވެ.\n"ރަށުގަ ކޯއްޗެއް އޮވެގެން އެތަނަށްދާންވީ. ވަޒީފާއާއި ހުރިހާ ކަމެއް އޮތްތަނަކީ މީ. ތިއުޅެނީ އަހަރެންގެ މީހުންނާ ދުރުކޮށް ނުލެވިގެން. އޭރުންނު ނަދީމު ބޭނުންގޮތެއް ހެދޭނީ." އިރުފާ ހުރީ ހިތްހަމަނުޖެހިފައެވެ.\n"އަހަރެންގެ މަންމަމެން ދެ ނޭވާ ދޭތެރޭ ނުކިޔާ އިރުފާއާ އިނުން އެއީ އަހަރެން ހެދި އެންމެ ބޮޑު ގޯހޭ. ދިރިއުޅުން ކުރިޔަށް ނުގޮސްގެން އުޅެނީ އެހެންވެއޭ. އިނދެގެން ތިބިއްޔާ ދުވަހެއް ދުވަހަކަށް ދިރިއުޅުން ދާނީ ދަށަށޭ... އެކަން އިރުފާއަށް ފެންނާނެއޭ... ނޫންތަ! އަހަރެމެން މެރީ ކުރީމަ އެމީހުން އުފަލާއެކު އިރުފާ ބަލައިގަތީ. ޢާއިލާގަ ތިބި އަންހެންކުދީންނާ އިރުފާއާ އެމީހުން ތަފާތެއް ނުކުރޭ. އަޅާކިޔައެއް ނުހަދާ... މަންމަމެން އެއްޗެއް ދެންޏާ ހުރިހާ ކުދީންނަށް ވެސް ހަމަހަމަކޮށް ދެނީ. އަހަރެން އިރުފާއާ އިނީ އޮޅުވާލައިގެންނެއްނޫން... އަހަންނަކީ ކޮންފެންވަރެއްގެ ކިހިނެއް އުޅެމުން އައި މީހެއްކަން އިރުފާއަށް އެނގޭނެ. ހަމަތެދެއް މިބުނީ... މިހެންނެއް ދެން ނޫޅެވޭނެ. މިގޭގަ އުޅޭކަށް އަހަރެން ބޭނުމެއްނޫން. ގެއަށް ވަދެއްޖެނަމަ އަހަރެންގެ ނޭވާ ހާސްވޭ. ބޮލުގަ ރިއްސާވަރުން ނާށިގަނޑު ވެސް ފަޅައިގެން ހިނގައިދާނެ ހީވޭ. އިރުފާ ނިކަން ވިސްނާލާފައި ބުނެބަލަ... އަހަރެމެން ދެ މީހުން ޒުވާބަކަށްނުވާހެން ވާހަކަދެއްކީ ކޮންއިރަކު. ލޯބިން އެކަކުއަނެކަކަށް ބަލާލި ދުވަހެއް ހަނދާންވޭތަ؟. ދެމަފިރިންގެ ގޮތުގައި މިއުޅެނީ ނަމެއްގައެއްނޫންތަ. ކުޑަމިނުން އަހަރެން ކައިރިވީމަ އިރުފާއަށް އުނދަގޫވޭ." ނަދީމު ބުންޏެވެ.\n"ދެން ތިބުނަނީ ހުރިހާ ވެސް މައްސަލައަކީ މަށާ މަގޭ މަންމައޭތަ." އިރުފާގެ އަޑު ބާރުވެލިއެވެ.\n"ތި ސުވާލު ތިކުރަނީ ޖަވާބު ނޭނގޭތީތަ؟. ދެން ހެޔޮ... އަހަރެން ވަރުބަލިވެއްޖެ. މި ދިރިއުޅުންދެކެ ވެސް ފޫހިވެއްޖެ. އެންމެ ރަނގަޅުވާނީ ދެމީހުން ވަކިވިއްޔާ. އޭރުން އިރުފާ މަންމަ ބުނާ މީހަކާ އިނދެވޭނެ. އަނެއްކޮޅުން އިރުފާގެ މަންމަ ބުނާ ހަމަޖެހޭ ދިރިއުޅުން ވެސް ލިބިދާނެ." ފައިގަ ދެ އުޅަންބޮށިކޮޅު ވިއްދާލައިގެން އިނދެ އަތްތިލައިގެ ތެރޭ ނަދީމު މޫނު ފޮރުވާލިއެވެ. އޭނާ ހާމައެކުރީ ނުބުނާންވެގެން ވަރަށް ދުވަހު ހިތުގައި ފޮރުވައިގެން ހުރި ވާހަކައެކެވެ. އެކަމަކު ދެން އެންމެ ހިނދުކޮޅަކަށް ވެސް އޭނާއަށް ކެތެއްނުކުރެވޭނެއެވެ. އޭނާގެ ސިއްޙަތަށް ވެސް ނޭދެވޭ އަސަރު އަންނަނީ ކުރަމުންނެވެ. ރޭގަނޑު ރަނގަޅަށް ނުނިދެއެވެ. ހުވަފެނުގައި ބިރުވެރި ސިފަތަކުގައި އިރުފާ ފެންނަނީއެވެ. އެކަމަށް އޭނާ ސަމާލުކަމެއް ނުދެއެވެ. ފިކުރުތައް އިންތިހާއަށް ދިޔައީމާ ހިތުގައި އުފެދެމުން އަންނަ ފޫހިކަމުގެ ސަބަބުން އެފަދަ ހުވަފެންތައް ފެންނަނީއޭ އޭނާއަށް ހީވަނީއެވެ. އެނޫނަސް އޭނާއަށް އިޙްސާސް ކުރެވެނީ އަބަދު މީހަކު ހުރެގެން އޭނާގެ ގާތުގައި އިރުފާއާއެކު ނޫޅެވޭނެއޭ ކިޔާ ހެންނެވެ.\nލިއުޝާއާއެކު ބަދިގޭގައި އުޅުނު މައިރާއަށް ވެސް އިރުފާގެ ދެމަފިރިންގެ ޒުވާބުގެ އަޑު އިވެއެވެ. އެ އަޑުތަކަށް އެމީހުންގެ ކަންފަތް ހޭނިފައިވާ ކަހަލައެވެ. އިވޭ އަޑުތަކާމެދު އެކަކުވެސް ސުވާލެއް ނުކުރެއެވެ. ކޮޓަރިން އިނާޔާ ނުކުތެވެ.\n"މިއަދުވެސް ފެށުނީ ދޯ. މިހާރުދެން ވަރިވާންވެއްޖެއެއްނު." އިނާޔާއަށް އިރުފާގެ ކޮޓަރިން ޒުވާބު ކުރާ އަޑު އިވި ބުންޏެވެ. އޭނާގެ އަޑު ވެސް އެހާ ބާރެވެ. ނުވީތާކަށް އިނާޔާ އެހެންބުނީ އިރުފާމެންގެ ކޮޓަރި ކައިރީ ހުރެއެވެ. އިނާޔާ ގަސްދުގައި އެ ދެމަފިރިންގެ ދެމެދުގައި ހުޅުރޯކުރަނީކަން މައިރާ ދެނެގަތެވެ.\n"ކޮންކަހަލަގެ މަންމައެއްތަ؟" މައިރާގެ ހިތާ ސުވާލުކޮށްލެވުނެވެ.\nދަރީންގެ ދިރިއުޅުމުން ހަމަޖެހުން ނަގާލައި އެމީހުންގެ ކައިވެނި ރޫޅާލާން މަސައްކަތް ކުރާތީ މިފެންނަނީ މައިމީހާއެވެ. އިނާޔާ ދަރީން ބޮޑެތިކުރީ އޭނާގެ ފައިދާއަށެވެ. އޭނާގެ ދިރިއުޅުން ފަސޭހަވެ ތަނަވަސްކުރުމަށެވެ. ވަޒީފާއަށް ނުކުންނަން ފެށުމުން ހުރިހާ ދަރީންގެ މުސާރަ އެކީ އިނާޔާގެ އަތަށް ދޭން ޖެހެއެވެ. ނަމަވެސް އޭނާގެ ދިރިއުޅުމުގެ ހާލަތު ރަނގަޅުވެއްޖެކަން ފެންނަނީ އަދިކިރިޔާއެވެ. މިހާ ދުވަހު އުޅެމުން އައީ މާލެއިން އެއް ކޮޓަރީގެ އެޕާޓްމެންޓެއްގައެވެ. އެތަނުގައި ބިތްޖަހައި ދެ ކޮޓަރިއަށް ބައިކޮށްގެންނެވެ. ތިން އަންހެން ދަރީންނާއި ދެ ފިރިހެން ދަރީން އެއްބައިގަ ނިދާއިރު އަނެއްބައިގަ ނިދަނީ އިނާޔާއެވެ. އެ ކުޑަ ތަންކޮޅުގައި އިނާޔާގެ ޢާއިލާގެ އިތުރުން ރަށުން ތިމާގެ މީހުން އައިސް ނުތިބޭ އިރެއް ނުދާނެއެވެ. އެމީހުން ވެސް ނިދަނީ ދަރީން ނިދާބައިގަ ތަޅުންމަތީ އަތުރާފައި ހުންނަ ގޮދަޑިތަކުގައެވެ. ދޮށީ ފިރިހެން ދަރިފުޅު ކައިވެންޏަށްފަހު އެނބުރި ރިސޯޓު ވަޒީފާއަށް ފުރައިގެން ދިޔައީ މަންމަގެ ކައިރީ އަނބިމީހާ ބަހައްޓާފައެވެ. އެއާއެކު އިނާޔާ ޅީދަރިފުޅު ނިދަން ބޭއްވީ ތަޅުންމަތީ އަޅާފައި ހުރި ގޮދަޑިތަކުން ޖާގައެއް ހަދާފައެވެ. އެ ގޮދަޑިތަކުގައި ނިދަން ތިބެނީ ފިރިހެނުންކަން ވެސް އޭނާ ވިސްނާ ނުލިއެވެ. އިނާޔާގެ ދުލުން ޅީދަރިފުޅު ފިއްސާނުލާ އިންނަނީ ލިއުޝާއަކީ މަޑުމައިތިރި ބަސްމަދު މަސައްކަތް ދަންނަ މުރާލި އަންހެންކުއްޖަކަށްވީމައެވެ. އެހެންވިޔަސް ފިރިމީހާއަށް ޓަކައި ޢާއިލާގެ މަސްލަހަތު ގެއްލުވާނުލާން ލިއުޝާއަށް ކެތްކުރެވޭނީ ކިހާ ދުވަހަކު ހެއްޔެވެ. އޭނާ އެ ޢާއިލާއަށް އައީއްސުރެ އިނާޔާގެ ނޯކަރަކަށްވަނީ ވެފައެވެ.\n"މައި... ނުނިމޭތަ؟." ކޮޓަރީގެ ދޮރުމައްޗަށް ނުކުމެލި ރަޒާ އަހާލިއެވެ.\n"މިނިމުނީ." ދެއަތް ފުހެލަމުން ސިންކުގެ ކައިރިން ދުރަށް ހިނގައިގަންނަމުން މައިރާ ނިކަން އަވަހަށް ބުންޏެވެ.\nއެވަގުތު އެންމެންގެ ހަރަކާތް ހުއްޓުމަކަށް އައީ ކުއްލިއަކަށް ފޮށި ހިފައިގެން ކޮޓަރިން ނުކުތް ނަދީމު ފެނިފައެވެ. ހާސްކަމުގެ އަސަރުން މޫނުތައް މިލައިގެން ދިޔައިރު އެތަނުގައި ހަމަޖެހިފައި ހުރީ އިނާޔާ އެކަންޏެވެ. ވާން މިއުޅެނީ ކިހިނެއްކަން ލަފާކުރާން އެނގޭއިރު ވެސް އޭނާ ކަންބޮޑެއް ނުވިއެވެ.\n"ނުކުމެގެން ދަނީތަ؟." އިނާޔާ އެއްސެވެ.\n"އިރުފާ..." ފަސްއެނބުރި ކޮޓަރިއަށް ބަލާލަމުން ނަދީމު ގޮވާލިއެވެ. އޭނާއާއެކު ހިނގާށޭ ބުނެ އަނބިމީހާގެ ގާތުގައި ނަދީމު އާދޭސްކޮށްފިއެވެ. އެގޭގައި ހުރެގެން އެ ދެމަފިރިންނަށް ހަމަޖެހޭ ދިރިއުޅުމެއް ނޫޅެވޭނެއޭ އޭނާގެ ޟަމީރު ބުނާވަރުންނެވެ. އޭނާ އިރުފާއަށް އެ ގޮވާލީ އެންމެ ފަހު ފަހަރަށް އަނބިމީހާގެ ޚިޔާލު ބަދަލުވެގެން އާދޭތޯއެވެ. ނަމަވެސް ކޮޓަރި ތެރޭ ދޮރާ ދިމާއަށް ފުރަގަސް ދީގެން އިރުފާ ހުރީއެވެ. ފިރިމީހާ ދަނީކަން އެނގޭއިރު އިރުފާގެ ހިތަށް އަސަރު ކުރެއެވެ. ނަމަވެސް އެއްވެސް އިޙްސާސެއް އޭނާގެ ދުލުން ނުބުނެވޭތާ އަސަރަކުން ވެސް ފާޅެއް ނުކުރެވެއެވެ. ފިރިމީހާ ގާތުގައި ނެތް ވަގުތުތަކުގައި ދެމަފިރިންގެ ދެމެދުގައި ކަންތައްވަމުން އަންނަ ގޮތާމެދު ނުހަނު ބޮޑަށް އިރުފާއަށް ވިސްނާ ފިކުރު ކުރެވެއެވެ. އަދި ނަދީމު ގެއަށް އައުމުން ލޯތްބާއި އޯގާތެރިކަމާއެކު ފިރިމީހާއާ ކުރިމަތިލާން ވެސް ބޭނުންވެއެވެ. އެހެންވިޔަސް ނަދީމު ފެންނައިރަށް ހުރިހާކަމެއް ބަދަލުވަނީއެވެ. އިރުފާގެ އެއްވެސް އިޚްތިޔާރެއް އެކަމުގައި ނެތް ކަހަލައެވެ.\n"ވަރިކުރާން ނުކެރުނީތަ؟. ކޯޓަށް ދައްކާނެ ލާރިނެތީ ދޯ. ކަލޭ ނެތުމަކުން އިރުފާއަށް ދައްޗެއްނުވާނެ. އަހަރެމެން އެބަތިބީމޭ... ފައިސާ ވެސް ދީފާނަން. މިގެއިން ނުކުންނަން ޖެހޭނީ އިރުފާ ދޫކޮށްލާފައި. އެނބުރި ކަލޭ މިގެއަށް އަންނާކަށް އަހަރެން ޤަބޫލެއްނޫން." ބަލަބަލާ ހުރި ފުރުޞަތު ފަހިވީ ހިނދުން އިނާޔާ ފަހަތަކަށް ނުޖެހުނެވެ.\n"ތިކަން ވެސް ކޮށްފާނަމޭ... އެހެރީ ވަރިކޮށްފަ." ދެ ބުމަ ގޮށްޖަހާލައިގެން ހުރެ ނަދީމު ބުންޏެވެ. ހަގީގަތުގައި ވެސް ނަދީމަށް މިވަގުތު ރުޅި ކޮންޓްރޯލުވީއެވެ. އެވަގުތު އޭނާގެ ނަމުން ރަޒާ ގޮވާލި އަޑު އިވުނެވެ. ނަދީމު އަޅައެއް ނުލިއެވެ. ފޮށި ދަމަމުން އޭނާ އެގެއިން ނުކުތީ އެނބުރި އެ ޢާއިލާގެ ތެރެއަށް އަންނަން ދުވަހަކުވެސް ބޭނުންނުވެ ހުރެއެވެ.\nކާރުގައި ކުރެވުނު ދަތުރު މާބޮޑަށް ދިގުވެއްޖެހެން މާޔަލްއަށް ހީވިއެވެ. ވެރިވެފައި އޮތް ހިމޭންކަމެއްގެ ސަބަބުންނެވެ. ހުޅުމާލެއިން މާލެއާ ދިމާއަށް ދުއްވަމުން އައިސް ބުރިޖުގެ ވަކި ހިސާބަކުން ކުއްލިއަކަށް މާޔަލްއާ ދިމާއަށް އައިތަން ބަލާލިއެވެ. އެކަން ފާހަގަވެ މާޔަލްއަށް ނިތް އަރުވާލެވުނީ ވީކީއްތޯ އަހާލާ ފަދައިންނެވެ. އައިތަންގެ ނަޒަރު ދުއްވަމުން ދިޔަ ލޭން ނޫން އަނެއްފަޅިއަށް ދަތުރުކޮށްލިއެވެ. ދެން އަނެއްކާވެސް މާޔަލްއަށް ބަލާލިއެވެ. އެ މޫނުގައިވި ހައިރާންކަމާއި ގުޅިފައިވާ ސުވާލުގެ ނަޒަރަށް ބަދަލެއް ނައެވެ. މަޑުމަޑުން ދެ ފަރާތަށް އައިތަން ބޯހޫރުވާލީ ކަމެއްނުވެއޭ ބުނާށެވެ. އެ ކުޑަ ހަރަކާތްތަކަށްފަހު އަނެއްކާވެސް އެ ދެމެދުގައި އޮތް ހިމޭންކަން އިހުނަށްވުރެ ފުންވިހެން ހީވިއެވެ.\nއުސްފާރާއި ދަގަނޑު ބޮޑު ގޭޓުގެ ތެރޭ ފޮރުވިގެން ހުރި މެހެލްއެއް ފަދަ ފުރިހަމަ އިމާރާތް މާޔަލްއަށް ފެނުނެވެ. ކާރުގެ ދުވެލި މަޑުވަމުން އައިސް ހުއްޓުނެވެ. އައިތަން ކާރުން ފައިބަމުން މަޑުކުރާށޭ ބުނެލުމުން ހައިރާންކަން މާޔަލްއަށް ލިބުނެވެ. މާލެއިން އާންމުކޮށް ފޮށިގަނޑު ފަރުމާއަށް ހަދާފައި ހުންނަ އިމާރާތްތަކާއި އެ ގެ މާބޮޑަށް ވެސް ތަފާތެވެ. އުސްކުރަމުން ގޮސް އުޑަށް އެރުމުގެ ވިސްނުމެއް އެ ގޭގައި ދިރިއުޅޭ މީހުންގެ ނެތްކަން ބުނެދެނީ ތިން ފަންގިފިލާއަކަށް އެ ގެ ނަގާފައި ހުރުމުންނެވެ. ކާރުން ފޭބި އައިތަން އައިސް މާޔަލް އިން ފަޅިން ކާރުގެ ދޮރުފަތް ހުޅުވާލަ ދިނެވެ. އަޖައިބުވެފައިވާ ބެލުމަކުން މާޔަލް ބަލާލިއެވެ. ލުއި ހިނިތުންވުމެއް ތުންފަތަށް ވެރިވީ ބޭއިޚްތިޔާރުގައެވެ. މީހަކު އޭނާ ފޭބުމަށް ކާރުގެ ދޮރުފަތް ހުޅުވާލަދިން ފުރަތަމަ ފަހަރެވެ. އެފަދަ އިޚްތިރާމެއް ދޭއިރު އޭނާ މާޔަލްދެކެ ރުޅި އަންނަން ޖެހޭ ސަބަބެއް ވާނޭ ޚުދު މާޔަލްގެ ހިތް ބުންޏެވެ.\n"މިހެން ދާނީ." ހިނގައިގަންނަމުން އައިތަން އަތުން އިޝާރާތްކޮށްލިއެވެ.\nމައިގެއަށް ވަންނަން ހުރި ދޮރާ ދިމާއަށް ދިއުމުގެ ބަދަލުގައި މާޔަލް ގޮވައިގެން އައިތަން އައީ ބިއްދޮށަށް ދާން ހުރި ސަރައްކާލިންނެވެ. ބޮޑެތި ގަސްމުށިތަކުން ގޯތިތެރެ ފެންނަނީ ފެހިކޮށެވެ. ހިނގަން އޮތް ހުރިހާ ދިމާލެއްގައިވަނީ ބޮޑެތި ގާ ޖަހާފައެވެ.\n"މީހުން ނޫޅޭ ވަގުތަކީތަ؟. ކޮންތާކަށް މިދަނީ؟." ގޭޓުން ކައިރިން ފޯރިމަރަން ހުރި ބިދޭސީއެއް ފެނުނުފަހުން އެގޭ ތެރެއިން އެއްވެސް މީހަކު ނުފެންނާތީ މާޔަލް އަހާލިއެވެ.\n"ބިރުގަތީތަ؟. ގޮތެއް ހަދަން މިތަނަށް ގެނައީއޭ ހީވަނީ ދޯ." އައިތަންގެ އަޑުގައި ހަރުކަށިކަން ވިޔަސް މާޔަލްއަށް އެ ދެ ލޮލުން ފެނުނީ ސަމާސާއެއްގެ އަސަރެވެ.\nއިތުރު ވާހަކައެއް މާޔަލް ނުދެއްކިއެވެ. ލޮލަށް މަންޒަރު ފެނުމުގެ ކުރީން މާޔަލްގެ ކަންފަތުގައި ފެންއޮހޭ އަޑު ޖެހުނެވެ. މަސްފެންގަނޑު ފެނުނީ އޭގެ ފަހުންނެވެ. އަދި އެ ތަނުގައި ހުރި ދަގަނޑު ގޮނޑީގައި އިން އައިރިކް ފެނުމުން މާޔަލްގެ ފިޔަވަޅު މަޑުޖެހިލިއެވެ. އައިތަން ވެސް ހުއްޓުނީ އެހިނދުއެވެ.\n"އޭނދީ އައިތަންގެ ބޭބެއެއްނު. އޭނާގެ ކައިރިއަށްތަ މިއައީ؟." މާޔަލް ސުވާލު އުފެދުނެވެ.\n"އޭނާއަށް ކަމެއްވެފައި އިންހެން ހީވޭތަ؟." އައިތަންގެ ނަޒަރު އައިރިކްއަށް ހުއްޓާލައިގެން ހުރެ މާޔަލް ކައިރިން އެއްސެވެ. އެއާއެކު ފަރުވާތެރި ބެލުމަކުން އައިރިކްއަށް މާޔަލް ބަލާލިއެވެ. ގޮނޑީގެ ލެނގޭ ބައިގަ އަތް އަޅުވާލައިގެން އެ އަތުގައި ބޯ އަޅައިގެން އައިރިކް އިނީ ކަމަކަށް ގެއްލިފައި އިން މީހަކު ފަދައިންނެވެ. އޭނާ އެއްވެސް ހަރަކާތެއް ވެސް ނުކުރެއެވެ. އެސްފިޔަ ނުޖަހާނަމަ އޭނާއެކޭ އެތަނުގައި ބައިންދާފައި އިން ހިލައިގެ ބުދެކޭ ތަފާތެއް ނުވާނެއެވެ.\nފިޔަވަޅުގެ އަޑު ކައިރިވާން ފެށުމާއެކު އައިރިކް ބޯ ނަގައިފިއެވެ. އެ އަޑަށް ސަމާލުކަން ދޭ ފަދައިން އެ ދިމާއަށް ކުޑަކޮށް މޫނު އަނބުރާލިއެވެ. ފިޔަވަޅު ހުއްޓުމަކަށް އައިސް ހިމޭންކަން ވެރިވެއްޖެއެވެ. އެހެންވިޔަސް ދެ މީހަކު އައިރިކްއަށް ބަލަން ހުރިކަމުގެ އިޙްސާސް އޭނާއަށް ކުރެވެއެވެ. ހިތްއަވަސްވަމުން އެއީ ކޮންބައެއްކަން ނޭނގޭތީއެވެ. ގޭތެރެއިން މީހަކުނަމަ ވާހަކަނުދައްކާ ނުހުރީހެވެ. ޚާއްޞަކޮށް ގޭގެ ޚާދިމެއްނަމަ އޭނާއަށް ގޮވާލައި އެއީ ކާކުކަން ބުނާނެއެވެ.\n"ކާކު... މަންމަތަ؟." އައިރިކް ތެދުވެ އެނބުރިލައިގެން ހުރީ ސީދާ އައިތަންއާއި މާޔަލް ތިބި ދިމާއަށެވެ.\nމާޔަލްއަށް ލިބުނު ސިހުމުން އޭނާގެ ނޭވާ ތަށިވިފަދަ އަޑެއް އަނގައިން ނުކުތެވެ. ވާރޭ ތެރޭގައި އައިރިކްގެ ހަރަކާތްތައް ހުރިގޮތް ދެނެގަންނަން އޭރު ނޭނގުނީ ކީއްވެކަން މާޔަލްއަށް ވިސްނިއްޖެއެވެ. އައިރިކްގެ ލޮލަށް ނުފެންނަނީކަން މާޔަލްއަށް އެނގުނީ އަދިކިރިޔާއެވެ. އައިތަން އޭނާ އެތަނަށް އެ ގެނައީ އެކަން ބުނެދޭން ހެއްޔެވެ.\n"އެ ދުވަހު... ސީރިއަސްކޮށް ވެސް ނޭނގޭ. އެ ދުވަހު ފެނިފަ ހިތަކަށް ނާރާ ލޮލަށް ނުފެނެޔޭ." މާޔަލް ސިއްރުން ބުނެލިއެވެ.\n"ކޮންބައެއް؟." އަނެއްކާ ވެސް އައިރިކް ސުވާލުކުރިއެވެ. އޭނާ މަޑުމަޑުން އަންނަން ފެށިއެވެ.\n"އަހަރެން." އައިތަން ނިކަން އަވަހަށް ބުންޏެވެ.\n"އެއްޗެކޭ ބުނަން އަނގަ ނެތީތަ؟" ރުންކުރުކަމާއެކު އައިރިކް ބުނެލިއެވެ.\nސަރައްކާލިން މަސްފެންގަނޑު ކައިރިއަށް ފޭބެން ހުރި ހަރުފަތްތައް ކައިރިއަށް އައިރިކް އައުމާއެކު މާޔަލްއަށް ކުރިއަށް ފިޔަވަޅު އަޅާލެވުނެވެ. ލޮލަށް ނުފެންނަ މީހަކަށް ހަރުފަތްތަކުން އެރުން ފަސޭހައެއް ނުވާނޭ އޭނާއަށް ހީވާތީއެވެ. އެހީވާން ހަރަކާތްކޮށްލެވުނީ ބޭއިޚްތިޔާރުގައެވެ. ނަމަވެސް އޭނާގެ އަތުގައި އައިތަން ހިފާލުމާއެކު ދުރަށް ޖައްސާލީ ނިކަން އަވަހަށެވެ.\nނޭފަތުގައި ޖެހުނު ވަހާއެކު އައިރިކްގެ ސަމާލުކަން އެ ވަސް އަތުލައިފިއެވެ. ފޮނިފޮނި މީރު އަންހެންވަންތައް ވަހެކެވެ. އައިތަންއާއެކު ހުރީ ރިއާއެއް ނޫންކަން ޔަގީނާ ގާތަށް އައިރިކްއަށް އެނގުނެވެ. އެކަމަކު އެއީ އަންހެންކުއްޖެއްކަން އައިރިންގެ ހިތް ބުނެއެވެ. ކުރީން އައިތަންއާއެކު ބައްދަލުވެފައިނުވާ އަންހެންކުއްޖެއްކަން ގައިމެވެ.\n"ކާކާއެއްކޮށް ތިއައީ؟." ހަރުފަތްތަކުން އަރައި އައިތަންގެ ގާތުގައި ހުއްޓިލަމުން އައިރިކް ސުވާލުކުރިއެވެ.\n"ފްރެންޑެއް." މާޔަލްއަށް ބަލާލަފައި އައިތަން ބުންޏެވެ. އައިރިކް މަޑުމަޑުން ފިޔަވަޅު އަޅާލީ މާޔަލް ހުރި ދިމާއަށެވެ. އޭނާ މާޔަލްގެ ގާތަށް ގެންދިޔައީ ނޭފަތުގައި ހަރުލާފައިވި ލުއިލުއި މީރުވަހެވެ. މާޔަލްއަށް ހިންދިރުވާލެވުނެވެ. އައިރިކްގެ އަތް ހިއްލާލީ މާޔަލްއާ ދިމާއަށެވެ. އޭނާއަށް މާޔަލްގެ ގައިގާ އަތްނުލެވެނީސް އައިތަން އެ ދެމެދަށް ވަދެއްޖެއެވެ.\n"ދޮންބޭ..." އައިތަން ގޮވާލަމުން އައިރިކްގެ އަތުގައި ހިފެހެއްޓިއެވެ. ކުރެވެން އުޅުނީ ކީއްކަން އައިރިކްއަށް ރެއަކާލީ ދެނެވެ. އޭނާ އަވަސް އަވަހަށް ދުރަށް ޖެހިއްޖެއެވެ. ކޮޓަރި ހުންނަ ދިމާއަށް ހިނގައިގަތެވެ.\n"އައިތަން..." ކުއްލިއަކަށް އައިރިކް ހުއްޓި ގޮވާލިއެވެ. ފަސްއެނބުރި އައިތަންމެންނާ ކުރިމަތިލިއެވެ.\n"ތިކަހަލަ ރައްޓެހިން ގޮވައިގެން މިގެއަށް އައުމުގެ ބަދަލުގަ އަނބިމީހާ ކައިރިއަށް ގެއަށް ދާންވީނު." އައިރިކް ބުންޏެވެ. މާޔަލް އަވަސް ނަޒަރެއް އައިތަންއާ ބަދަލުކޮށްލެވުނެވެ. ބޭބެގެ އެ ޖުމްލައިން އައިތަން ރަކިވީކަން އެ މޫނުން ސާފުކޮށް މާޔަލް ދުށްޓެވެ. އޭނާ ކައިވެނި ކުރިފަހުން ބޭބެ އެ ހީކުރާ ފަދަ ގޮތަކަށް ނޫޅެއެވެ. ހިނިއާދެވުމުން އެ ހިނިގަނޑު މާޔަލް ހިންދާލީ ދެތުންފަތް ބައްދަމުންނެވެ. އައިތަން ދެބުމަ ކައިރިކޮށްލަމުން ލޯ ހަނިކޮށްލިއެވެ.\n"ފެނިއްޖެތަ..." އައިތަން ބުންޏެވެ.\n"ކާކު؟. ޔޫ ގެ ބޭބެތަ؟" މާޔަލް ބުންޏެވެ.\nއަންނާށޭ ބުނެ އައިތަން ހިނގައިގަތެވެ. މާޔަލް ގޮވައިގެން އޭނާ ގޭގެ ދެވަނަ ފަންގިފިލާއަށް އަރަން އައެވެ. އުނދޯލި ކައިރީ ހަވީރަށް ބަހައްޓާ ސައިތަބަށް ހިފައިގެން ފޭބި ފަޒްނާއަށް އެ ދެ ޒުވާނުން ފެނި ހުއްޓެވުނެވެ.\n"އައިތަން... މީ ކޮންކުއްޖެއް." އެހެންޏާ ނުފެންނަ އަންހެންކުއްޖަކު ގޮވައިގެން އައިތަން ގެއަށް އައުމުން ފަޒްނާ ސުވާލު އުފެދުނެވެ. ޝަބްނަމްއާއި އިސާކު ކޮޓަރީގައިވީ ވަގުތެއްގައި އައިތަން އެގެއަށް އަންހެންކުއްޖަކު ގޮވައިގެން އައުމުން ނުބައި ޚިޔާލުތައް ފަޒްނާގެ ސިކުނޑިއަށް ވެރިވާން ފެށިއެވެ. ދެވަނަ ފަންގިފިލާގައި ހުންނަ އައިތަންގެ ކޮޓަރިއަށް ދަނީބާއޭ ފަޒްނާގެ ހިތަށް އެރިއެވެ.\n"ރައްޓެހިކުއްޖެއް." އައިތަން މިހެން ބުނެ މާޔަލްއަށް އިޝާރާތްކުރީ މަޑުނުކޮށް އައުމަށެވެ.\n"ވާއޮ!..." ދެވަނަ ފަންގިފިލާގައި ހުރި ބޮޑު އުނދޯލި ފެނި މާޔަލްއަށް ބުނެވުނެވެ. އެހެންވިޔަސް އައިތަން އިޝާރާތްކުރީ އެތަނުގައި ހުރި ސޯފާތަކަށެވެ. އުނދޯލި ހެއްލާ ހިތުން ހުރެ ވެސް އެކަން މާޔަލް ފާޅުނުކޮށް އައިސް ސޯފާގައި އިށީނެވެ.\n"ދޮންބެއަކީ ކާކުކަން އެނގޭތަ؟." މާޔަލްގެ މޫނަށް ފަރުވާތެރިކަމާއެކު ބަލަން އިނދެފައި އައިތަން ސުވާލުކުރިއެވެ.\n"ކާކުތަ އެއީ؟. އައިތަން ސުވާލުކުރިޔަސް އަހަންނަށް ނޭނގޭ އެއްޗެއް ކިޔައެއް ނުދެވޭނެ. ޕްލީޒް... އެކްސިޑެންޓްގެ ވާހަކަ ދައްކާ. އަހަރެމެން ދެ މީހުންގެ މެދުގައި ކަމެއް ހިނގާފައިވާނަމަ އެކަން ވެސް ބުނެބަލަ. އަހަރެން މިއައީ އައިތަން ކިޔާދޭ އެއްޗެއް އަޑު އަހަން." ބޭކާރު ވާހަކަހެން އައިތަން ދައްކަނީ ހީވެ މާޔަލް ބުންޏެވެ.\n"ފައިން... އައިލް ގެޓް ޓު ދި ޕޮއިންޓް. އައިރިކް... އައިރިކް އިސާކް. އެ ނަން މިވަގުތުން ފެށިގެން ނޯޓުކުރޭ. ހުރިހާކަމެއް ހަނދާންނެތުނަސް އެ ނަން ހަނދާންނައްތާލައިގެން ނުވާނެ. މާޔަލް ކުރިކަމެއްކުރީ އޭނާއަށް. އެއަށްފަހު އެއީ ނުވާކަމަކަށް ހަދައިގެން ތިހުންނަނީ. އެކަމުގެ ސަބަބުން މި ޢާއިލާ ތަޙައްމުލުކުރަމުން އަންނަ ހިތާމަ އެނގޭތަ؟. އުފަލުގައި އުޅޭ ހަމައެކަނި މީހަކީ ތީ. އަހަރެންގެ ދޮންބެ... އޭނާއަކީ ކުރީން އަހަރެމެން ފަދަ މީހެއް. އޭނާގެ ލޯ އަނދިރިކޮށްލި މީހަކީ... ތީ." އައިތަން ބުންޏެވެ. (ނުނިމޭ)


iPhone vikey varu Apple in sirru koffaane | Mihaaru\nއައިފޯނު ވިކޭ އަދަދު ހާމަކުރުމަކީ ކޮންމެހެން މުހިންމު ކަމެއް ނޫން ކަމަށް އެޕަލް ދެކޭ\nއައިފޯނު ވިކޭ ވަރު އެޕަލް އިން ސިއްރުކޮށްފާނެ\n04 ނޮވެމްބަރ 2018 - 07:29\nއައިފޯނު ވިކޭ އަދަދު، ދުވަހަކަށް ވުރެ ދުވަހެއް ދަށްވަމުން ދާ ކަމަށް ބުނެވެ އެވެ. އެކަމަކު، އެޕަލް އަށް ލިބޭ ފައިދާ ދަށަށް ދާ ކަމަށް ބުނާތީއެއް ނުއިވެ އެވެ. އައިފޯން އަދި އައިޕެޑް ވިކޭ އަދަދު ދަށްވާ ކަމަށް ވާހަކަ ދެކެވި ދެކެވި ހުއްޓައި، އެޕަލް ވަނީ ޓްރިލިއަން ޑޮލަރު އަގުހުރި ކުންފުންޏަކަށް ވެފަ އެވެ.\nއެޕަލް އިން ގަބޫލުކުރާ ގޮތުގައި ކުންފުނީގެ އުފެއްދުންތައް ވިކޭ އަދަދު މަދު ނަމަވެސް، އަހަރު ނިމޭއިރު ކުންފުންޏަށް ނުތަކާ މިންވަރަށް ފައިދާވެ އެވެ. އެހެންކަމުން، އައިފޯނު ވިކޭ އަދަދު ހާމަކުރުމަކީ މިހާރު ކޮންމެހެން މުހިންމު ކަމެއް ކަމަށް ނުދެކޭ ކަމަށެވެ.\nއެޕަލް އިން މާލީ ތަނަވަސްކަން ހޯދަނީ ހަމައެކަނި އައިފޯނު ވިއްކައިގެނެއް ނޫނެވެ. އުފެއްދުންތަކާ ގުޅުން ހުރި ހާޑްވެއާ، ސޮފްޓްވެއާ އަދި އެހެނިހެން ޚިދުމަތްތަކުން އެޕަލް އަށް މިލިއަނުން ފައިދާ ވެ އެވެ.\nކުންފުންޏަށް މާލީ ތަނަވަސްކަން ހޯދުމަށްޓަކައި، މުޅި ކުންފުނީގެ ވިސްނުން މިހާރު ވަނީ ބަދަލުކޮށްފަ އެވެ. ޓެކްނޮލޮޖީ ކުންފުނިތަކުން ކުރިން އަމަލުކުރި ވިސްނުން، ޒަމާނަށް ތަންދިނުމަށްޓަކައި ބަދަލުކުރުމަކީ ހަމައެކަނި އެޕަލް އިން ކުރާ ކަމެއް ނޫނެވެ. ސެމްސަންގަށް ބެލި ނަމަވެސް، އެ މީހުންގެ މައިގަނޑު ވިސްނުން މިހާރު ހުރީ މެދު ފަންތީގެ ފޯނުތައް ބާރުވެރިކުރުމަށެވެ.\nސްމާޓްފޯން މާކެޓް ވާވޭ ކޮޅަށް ބަރުކުރުމަށް އެ މީހުން ކުޅިބައި އަތުރާލަނީ ފަންނުވެރިކަން ދެ މޮޑެލްއަކަށް ބަހާލައިގެންނެވެ. އެ ގޮތުން "މޭޓް" އަދި "އޮނާ" ވަނީ ބޭނުންކުރާ މީހުންގެ މެދުގައި މަގުބޫލު ދެ ކޮމިއުނިޓީއެއް އުފައްދައި ބިންވަޅުނަގާފަ އެވެ.\nއެލްޖީ އަދި ސޮނީ ކުރިހައި މަސައްކަތަކުން ވެސް ގުޑުގުޑުނާޅާ ވަރެއް އަދި ނުކުރެވެ އެވެ. އެޗްޓީސީ ވަނީ ބޯވަތަށްޖެހި ގޮތަށް ހަމަ އެ ގޮތުގަ އެވެ. ގޫގުލުން ވެދިންހައި އެހީތެރިކަމަކުން ވެސް އިސްއުފުލާލެވޭ ވަރު އަދި ނުވެ އެވެ.\nސްމާޓްފޯން މާކެޓްގައި ވާދަވެރިންނަށް ބަލައި އެޕަލް އިން މިސްރާބުޖަހާފައި ވަނީ ވަށްބުރު ހަމަ ނިޒާމަކުން ތަނަވަސްކަން އިތުރުކުމަށެވެ. އުފެއްދުންތައް ވިއްކާ އަދަދު އިތުރުކުރުމަކަށް ނޫނެވެ.\nއިތުރު ލިޔުންތައް އައިފޯން އެޕަލް މޮބައިލް ފޯން


އެމެރިކާއިން ގާއިމުކުރި އެންމެ ޒަމާނީ މިލިޓްރީ ބޭސްތަކާއި ހަތިޔާރުގެ މިލްކުވެރިކަން ޠާލިބާނުންނަށް | Sandhaanu\nއެމެރިކާއިން ގާއިމުކުރި އެންމެ ޒަމާނީ މިލިޓްރީ ބޭސްތަކާއި ހަތިޔާރުގެ މިލްކުވެރިކަން ޠާލިބާނުންނަށް\nޠާލިބާނުން އަފްޣާނިސްތާނު ހިފުމާ އެކު އެމީހުންގެ ބާރުގެ ދަށަށް ވަނީ ގާތްގަނޑަކަށް 20 ބިލިއަން ޑޮލަރުގެ ބްލެކްހޯކް ހެލިކޮޕްޓަރުތަކަކާއި ޢަސްކަރީ ހަތިޔާރުތައް ގެނެސްފައެވެ. މިއީ ދުނިޔޭގެ ތަހުޒީބީ އެތައް ގައުމުތަކުގައިވެސް ނެތް ވަސީލަތެކެވެ.\nއެމެރިކާގެ ސަބަބުން ތާލިބާނުގެ އަތްދަށަށް މިހާރުވަނީ 11 މިލިޓްރީ ބޭސް ގެނެވިފައެވެ. މީގެ ތެރޭގައި ފުރިހަމަ ޢަސްކަރީ ތަމްރީނު ލިބިފައިވާ އެތައް ސަތޭކަ ހަނގުރާމަވެރިންގެ ލަޝްކަރެއްވެސް ހިމެނެއެވެ. މި ހުރިހައި ވަސީލަތެއްގެ އިތުރުން އަދި އެއާރ ފޯސްއެއް ލިބުމަކީ ޠާލިބާން ޖަމާއަތަށް ލިބުނު އެންމެ ބޮޑު އެއް ކާމިޔާބީކަން އެމީހުންވެސް ވަނީ ފާހަގަކޮށްފައެވެ.\nއެމެރިކާއިން ވަނީ 2021 ވަނަ އަހަރުގެ އޭޕްރިލް މަހާއި ޖޫން މަހުގެ ތެރޭގައި އަފްޣާން ނެޝަނަލް ޑިފެންސް އެންޑް ސެކިއުރިޓީ ފޯސްއަށް6އޭ-29 ލައިޓް އެޓޭކް އެއާރކްރާފްޓްއާއި، 174 ހައި މޯބިލިޓީ މަލްޓިޕާރޕަސް ވީލްޑް ވެހިކްލްއާއި، 10000 ރޮކެޓާއި، 61000 އެކްސްޕްލޯސިވްސް އަދި 9000000 އުންޑަ ފޯރުކޮށްދީފައެވެ. މިހުރިހާ ތަކެއްޗެއް ވަނީ ޠާލިބުންގެ އަތްމައްޗަށް އަރާފައެވެ.\nއަފްޣާނިސްތާނުގައި އެމެރިކާގެ ވެހިކަލްތައް: މިހާރު ޠާލިބާނުންގެ މިލްކެއް\nއަފްޣާނިސްތާނުގެ އެއާރ ފޯސް ( އޭ.އޭ.އެފް) މައިގަނޑު ގޮތެއްގައި ބޭނުންކޮށް އުޅެނީ ތިން ވައްތަރެއްގެ އުޅަނދެކެވެ. އެއީ ބްލެކްހޯކްސް، އެމް.ޑީ-530 އަދި 56-އެމް.އައި-17 އެވެ. މީގެ އިތުރުން ޚާއްޞަ ޙާލަތްތަކުގައި ޓުކަނޯ ފްލައިޓާސްއާއި، ހަރކިއުލީސް ޓްރާންސްޕޯޓް ކްރާފްޓް، ޔުޓިލިޓީ ކްރާފްޓް އަދި އޭ.ސީ-208 ފިކްސްޑް ވިންގް އެއަރކްރާފްޓްވެސް ބޭނުންކުރަން ފަށާފައިވެއެވެ. މިހުރިހާ ތަކެއްޗެއް ބޭނުންކުރަން އަމާޒު ކުރެވިފައި އޮތީ ޠާލިބުންނާ ދެކޮޅަށެވެ.\nޖުމްލަގޮތެއްގައި އަފްޣާނިސްތާނުގެ ލަޝްކަރުގެ ބާރުގެ ދަށުގައި 211 އެރާ ޕްލެޓްފޯމްތައް ހުއްޓެވެ. މިދިޔަ ޖޫން މަހުގެ 30 ވަނަ ދުވަހާއި ހަމައަށްވެސް އެ ގައުމުގެ ސަރުކާރުން ވަނީ މިތަނުން 167 ޔުނިޓްގެ ބޭނުން ހިފާފައެވެ.\nއެމެރިކާއިން އަފްޣާނިސްތާނުގައި 11 މިލިޓެރީ ބޭސްއެއް އުފައްދަވާފައިވެއެވެ. އެއީ ނިއު އެންޓޮނިކް، ކަންދަހާރް އެއަރފީލްޑް، ކޭމްޕް މޯހެޑް، ނިއު ކާބުލް ކޮމްޕްލެކްސް، ބްލޮކްހައުސް، ކޭމްޕް ސްޓޭވެންސަން، ކޭމްޕް ޑާޔާ، ކޭމްޕް ލިންކޮން، ކޭމްޕް އެރީނާ، ބަގްރާމް އެއާރފީލްޑް އަދި ރިސޮލިއުޓް ސަޕޯޓާރސް ހެޑްކުއާރޓާސްއެވެ.\nއެމެރިކާއިން މިތަންތައް ބިނާކޮށް ހުރިހައި ވަސީލަތްތަކެއް އެތަންތަނުގައި ގާއިމުކޮށް އަފުޣާނިސްތާނުގެ ސަރުކާރާ ހަވާލުކުރުމަށްފަހު، އަފްޣާނިސްތާނުން ހުރިހައި އެމެރިކާ ސިފައިން މި އޮގަސްޓު މަހުގެ ފަހުދުވަހު ފޭބުމަށް ވަނީ ކަނޑައެޅިފައެވެ. އެ ހުރިހާ ކަމެއް އެގޮތަށް ކަނޑައަޅާފައި ވަނިކޮށް ޠާލިބާނުން އަފްޣާނިސްތާން ފަތަހަކޮށް އެމީހުންގެ ބާރުގެ ދަށަށް އެ ހުރިހާ ހަތިޔާރަކާއި އުޅަނދުތައް ގެނައެވެ.\nއެމެރިކާއިން އިރާގުގައިވެސް އަމަލުކޮށްފައިވަނީ ހަމަ އަފުޣާނިސްތާންގައި ކަންތައް ކުރިފަދަ ގޮތަކަށެވެ. ސުލްހަވެރިކަމުގެ ނަމުގައި އެމެރިކާއިން މިފަދަ ކަންކަން ކޮށް އެންމެ ފަހު ވަގުތު އެ ގައުމެއް ހަލާކުގެ ތެރެއަށް އެއްލާލައި އެތަނަކުން އެމީހުން ފިލައި ރައްކާވެއެވެ.\nއަފުޣާނިސްތާނުގައި ޠާލިބާނުން ހޯދި ކާމިޔާބަކީ މުޅި ދުނިޔެއަށް ހައިރާންކަން ވެރިގެންދިޔަ ކާމިޔާބީއެކެވެ.\nހަސަނަ ފުޅު އޯގަސްޓް 20, 2021 At 3:48 ޕމ\nމުސްލިމުންނައް ނަސްރުދެއްވުން އެއީ ﷲގެ ޒާތުފުޅައް ލާޒިމު ކުރައްވާ ލިއުއްވާފައި ވާކަމެކެވެ


ލަފުޒުގެ އަދަދާއި އަކުރުގެ އަދަދަށް ބަލާއިރު ޤުރްއާނުގައިވާ އެންމެ ކުރު ސޫރަތަކީ ސޫރަތުލްކައުޘަރު އެވެ. ގިނަ ޢިލްމުވެރިން ވިދާޅުވާ ގޮތުގައި މިއީ މައްކީ ސޫރަތެކެވެ. މި ސޫރަތް ބޮޑަށް ޚާއްޞަވެފައިވަނީ ކީރިތި ރަސޫލާ، ޞައްލަﷲ ޢަލައިހި ވަސައްލަމް، އަށެވެ. މުޝްރިކުންގެ މަލާމާތްތަކާއި އުނދަގޫތަކުގެ ކުރިމަތީ ކެތްތެރިކަމާ އެކު...\nރަމަޟާންމަހުގެ ބަރަކާތާއި މާތްކަމުގެ ތެރެއިން ﷲ ގެ ޙަޟްރަތުން ވަރަށް މަތިވެރި އިނާމުތަކެއް ހާޞިލުކުރެވެން އޮވެ އެވެ. މިގޮތުން އެންމެ ޚާއްސަ ތިން އިނާމަކީ ﷲ ގެ ރަޙުމަތާއި ފާފަ...\nކީރިތި ނަބިއްޔާގެ ނަމޫނާ:އެންމެ އަމާނާތްތެރި، ތެދުވެރި\nރަމަޟާން މަހު ކީރިތި ނަބިއްޔާގެ ޚުލްޤުފުޅުން ނަމޫނާ ލިބިގަތުން\nކީރިތި ނަބިއްޔާ މުޙައްމަދު، ޞައްލަﷲ ޢަލައިހި ވަސައްލަމް އަށް ލިބިވަޑައިގެންފައިވާ ޝަރަފާއި ޤަދަރާއި ޢިއްޒަތުގެ އެންމެ މުހިންމު ސަބަބެއް ކަމުގައި ވަނީ އެކަލޭގެފާނުގެ ޚުލްޤުފުޅުގެ މަތިވެރިކަމެވެ. ޢާއިޝަތުގެފާނު ސިފަ ކުރައްވާ ގޮތުގައި އެކަލޭގެފާނުގެ ޚުލްޤުފުޅަކީ ކީރިތި ޤުރްއާނެވެ. އެބަހީ، އެކަލޭގެފާނުގެ އަޚްލާޤީ ހުރިހާ...\nމައުމޫން،5އަހަރަށް ފަހު އިހްޔާ ޖަލްސާގައި\nއިންސާނުންގެ ދިރިއުޅުމުގެ ހަޔާތާ ގުޅޭ އެންމެހާ ކަންކަން ބަޔާން ކުރައްވާފައިވާ ކީރިތި ޤުރުއާންގައި 114 ސޫރަތް އޮންނަ އިރު އެއިން ކޮންމެ ސޫރަތަކާއި ކޮންމެ އާޔަތެއްގައި ވެސް ގިނަގުނަ...\nހެޔޮ ގޮތުގައި ރޯދަމަހުގެ ބޭނުން ހިފަން ރާވާލުން\nކީރިތި ރަސޫލާ، ޞައްލަﷲ ޢަލައިހި ވަސައްލަމް، ސިފަ ކުރައްވަވާ ގޮތުގައި ރޯދަ މަހަކީ ވަރަށް ބަރަކާތްތެރި ވަރަށް މަތިވެރި މަހެކެވެ. އެހެންކަމުން މި މަހުގެ ބޭނުން ހެޔޮ ގޮތުގައި ހިފުން ވަރަށް މުހިންމެވެ. މިކަން ހާސިލު ކުރުމަށްޓަކައި ފުރިހަމަ ރޭވުމެއް އޮވެއްޖެ ނަމަ ކާމިޔާބުވުމުގެ ފުރުސަތު ބޮޑުވާނެ އެވެ. އިސްލާމީ ޢިލްމުވެރިން މިކަމާ...\nއަޚްލާޤު ރަނގަޅުނުވާ ނަމަ އީމާންކަން ފުރިހަމަނުވާނެ\nމުސްލިމެއްގެ އީމާންކަން ފުރިހަމަވުން ބިނާވެފައިވާ އެއް ކަމަކީ އޭނާގެ އަޚްލާޤު ރަނގަޅު ވުމެވެ. އަދި އަޅުކަން އޭގެ ހައްގު ގޮތުގައި އަދާ ކުރިކަމުގެ ހެކިތަކުގެ ތެރެއިން އެއް ހެއްކަކީ އަޚްލާޤު ރަނގަޅު ވުމެވެ. މިކަން އެނގެނީ އީމާންކަމާއި އަޚްލާޤާއި، އަދި އަޅުކަމާއި އަޚްލާޤާ ގުޅުވައިގެން އައިސްފައިވާ އާޔަތްތަކާއި ހަދީސްތަކުންނެވެ....\nމެދުމިންވެގެންވާ ސީދާ މަގުގެ ޚާއްޞަ ސިފަތައް\nކީރިތި ޤުރުއާނުން އެނގޭ ގޮތުގައި އިސްލާމީ އުންމަތަކީ މެދުމިނުގެ އުންމަތެވެ. އެ އުންމަތުގެ މީހުން ތިބެން ޖެހެނީ ސީދާވެގެންވާ މަގުގަ އެވެ. މި މެދުމިންވެގެންވާ ސީދާ މަގަކީ އެއަށް ވަރަށް ޚާއްޞަ ސިފަތަކެއް ލިބިގެންވާ މަގެކެވެ. މި ސިފަތަކުގެ ސަބަބުން ލިބޭ މަންފާތަކެއް ވެއެވެ. މި މަންފާތައް ލިބިގަނެ އުންމަތަށް ލިބިފައިވާ...\nހޯމަ ދުވަހު ރާއްޖޭގައި އިސްތިސްގާ ނަމާދު ކުރަނީ\nރާއްޖެއަށް ވާރޭ ނުވެހި ގިނަ ދުވަސްވުމުން މުޅި ރާއްޖޭގައި އަންނަ ހޯމަދުވަހު އިސްތިސްގާ ނަމާދުކުރާ ގޮތަށް އިސްލާމިކް މިނިސްޓްރީން ހަމަޖައްސައިފި އެވެ.\nއުރުމިލާގެ މައްސަލައެއް ފުލުހުންނަށް\nއިންޑިއާގެ އެންމެ ބޮޑު އިދިކޮޅު ޕާޓީ ކޮންގްރެސްއާ ދާދި ފަހުން ގުޅުނު ބޮލީވުޑްގެ ކުރީގެ ބަތަލާ އުރުމިލާ މަޓޯންޑްކަރު ހިންދޫ ދީނަށް ފުރައްސާރަ ކުރި ކަމަށް ތުހުމަތުކޮށް އެ މައްސަލަ ފުލުހުންނަށް ހުށަހަޅައިފި އެވެ.\nދުސްތޫރީ ނިޒާމު އިސްލާމީ މަންހަޖާ އެއްގޮތް ކުރުން\nއިސްލާމީ މުޖުތަމަޢުތަކުގައި ދިރިއުޅުމުގެ ހަޔާތުގެ އެކި ކަންކަމުން ދީން އެއްފަރާތްކޮށް ދީނަކީ ހަމައެކަނި ފަރުދީ ގޮތުން ކޮންމެ މީހަކު ﷲ އާ މެދު ބާއްވަން ޖެހޭ ގުޅުމެއް ކަމުގައި ހަދަން ދުނިޔޭގެ އިސްތިޢުމާރީ ބާރުތަކުން މަސައްކަތް ކުރަމުން ގެންދެ އެވެ. އަސްކަރީ އިސްތިއުމާރު ނިމުނު ކަމުގައި ވިއަސް އެ ބާރުތަކުގެ އަހުލުވެރިން ބޭނުންވާ...


Democratic Party ge riyaasee ticket Hillary ah - vNews.mv\nޑިމޮކްރަޓިކް ޕާޓީގެ ރިޔާސީ ޓިކެޓް ހިލަރީއަށް\nސައިފް އަޒްހަރު 27 July 2016, 17:01\nއެމެރިކާގައި ވެރިކަންކުރާ ޑިމޮކްރަޓިކް ޕާޓީގެ ފަރާތުން ރިޔާސީ އިންތިޚާބުގައި ވާދަކުރެއްވުމަށް އެޕާޓީން ހިލަރީ ކްލިންޓަންއަށް ރަސްމީގޮތުން ޓިކެޓް ދީފިއެވެ.\nހިލަރީ ކްލިންޓަންއަށް ރަސްމީގޮތުން ޓިކެޓް ކަނޑައެޅިގެންދިޔައީ، ފިލަޑެލްފިއާގައި މިހާރު ކުރިއަށްދާ، ޑިމޮކްރަޓިކް ޕާޓީގެ ހަތަރު ދުވަހުގެ ގައުމީ ކޮންވެންޝަންގައި މިއަދުއެވެ.\nޓިކެޓް ލިބިވަޑައިގަތުމާއެކު، އެމެރިކާގެ ސިޔާސީ މައި ޕާޓީއަކުން ރިޔާސީ ޓިކެޓް ލިބިވަޑައިގެންނެވި ފުރަތަމަ އަންހެން ކެންޑިޑޭޓަށް ވެވަޑައިގެން ހިލަރީ ކްލިންޓަން ވަނީ އެމެރިކާގެ ތާރީޚްގެ ތެރެއަށް ވެދެވަޑައި ގެންފައެވެ.\nހިލަރީ ކްލިންޓަންއަކީ އެމެރިކާގެ ކުރީގެ މަހާރެހެންދިއެވެ. އެކަމަނާއަކީ ސެނޭޓްގެ މެމްބަރެއްގެ އިތުރުން، އެމެރިކާގެ މިހާރުގެ ރައީސް ބަރަކް އޮބާމާގެ ވެރިކަމުގެ ފުރަތަމަ ދައުރު ޚާރިޖީ ވަޒީރާކަންވެސް ކުރައްވާފައެވެ.\nޑިމޮކްރަޓިކް ޕާޓީގެ ރިޔާސީ ޓިކެޓާއެކު، އެމެރިކާގެ ފުރަތަމަ އަންހެން ރައީސާއަށް ވެވަޑައިގަތުމުގެ މުހިންމު ފިޔަވަޅެއް އެކަމަނާއަށް ހާސިލް ކުރެއްވުނީއެވެ.\nކޮންވެންޝަން ފެށުމުގެކުރިން، ޑިމޮކްރަޓިކް ޕާޓީގެ ތެރޭގައި ބޮޑެތި ބައިބައިވުންތަކެއް އުފެދިފައިވާ ކަމަށް އެމެރިކާގެ މީޑިއާއިން ރިޕޯޓް ކޮށްފައި ވެއެވެ. ސަބަބަކަށްވީ، ޕާޓީގެ ޓިކެޓް ހިލަރީއަށް ދެއްވަން ޑިމޮކްރަޓިކް ޕާޓީގެ އިސްވެރިން މާކުރިންވެސް ނިންމަވާފައިވާ ކަމަށްބުނާ އީމެއިލްތަކެއް ލީކްވުމާ ގުޅިގެންނެވެ.\nނަމަވެސް، ކޮންވެންޝަން ފެށި، ޑެލެގޭޓުންގެ ވޯޓްތައް ގުނައި، ރިޔާސީ ޓިކެޓް ލިބިވަޑައިގަންނަވާ ބޭފުޅަކީ ހިލަރީ ކްލިންޓަން ކަމަށް ކަނޑައެޅިގެން ދިއުމާއެކު، އެންމެންވެސް މިހާރު މަސައްކަތް ކުރައްވަމުން ގެންދަވަނީ ޕާޓީ އެއްބައިވަންތަ ކުރެއްވުމަށެވެ.


Seedhaa amaazah: Mireyves gina bayaku JP aa alah gulhihjje - vNews.mv\nސީދާ އަމާޒަށް: މިރޭވެސް ގިނަ ބަޔަކު ޖޭޕީއާ އަލަށް ގުޅިއްޖެ\nމަރްޔަމް ލީން 14 September 2021, 22:34\nޖުމްހޫރީ ޕާޓީއަށް މެމްބަރުން އިތުރުކުރުމަށް ހިންގާ ހަރަކާތް "ސީދާ އަމާޒަށް" ކެމްޕޭންގެ ދަށުން އެޕާޓީއަށް މިރޭވެސް ގިނަ ބަޔަކު ގުޅިއްޖެއެވެ.\nއަލަށް ގުޅުނު މެންބަރުންގެ ފޯމުތަކަށް ހަވާލުވުމަށް ޖުމްހޫރީ ޕާޓީގެ މައި އޮފީސް، މ. ކުނޫޒުގައި ބޭއްވި ޖަލްސާގައި ފޯމުތަކާއި ހަވާލުވެވަޑައިގަތީ ޖުމްހޫރީ ޕާޓީގެ ލީޑަރު ގާސިމް އިބްރާހީމެވެ.\nމިޖަލްސާގައި ޖުމްހޫރީ ޕާޓީއަށް ނިސްބަތްވެވަޑައި ގަންނަވާ ކެބިނެޓް މިނިސްޓަރުންނާއި، ޖުމްހޫރީ ޕާޓީއަށް ނިސްބަތްވެވަޑައި ގަންނަވާ މަޖިލިސް މެމްބަރުންނާއި، އިސް ބޭފުޅުން ބައިވެރިވެވަޑަގަތެވެ.\nޕާޓީއާ އަލަށް ގުޅުނު މީހުންގެ ތެރޭގައި، ރާއްޖޭގެ ބައެއް މަޝްހޫރު ފަރާތްތަކާއި، އަލަށް ސިޔާސީ މައިދާނަށް ނިކުތް ފަރާތްތަކާއި، ސިޔާސީ މައިދާނުގައި ގިނަ ދުވަސްތަކެއްގެ ތަޖުރިބާ ލިބިފައިހުރި ފަރާތްތަކުގެ އިތުރުން ރަށްރަށުގެ އިޖްތިމާއީ ތަރައްގީއަށް މަސައްކަތްކުރާ ގިނަ ބޭފުޅުން ހިމެނެއެވެ.\nމި ޖަލްސާގައި ގުޅުނު މީހުންގެ އަދަދު ހާމަނުކުރިހަމަވެސް، ގިނަ އަދަދެއްގެ ބަންޑެލި ތަކެއްގައި، ސޮއިކޮށްފައި ހުރި ފޯމުތައް ލީޑަރު ގާސިމްއާ ހަވާލުކޮށްފައިވެއެވެ.\nކޮންމެ ހަފްތާއަކުވެސް ޖުމްހުރީ ޕާޓީއަށް އަލަށް ގުޅޭ ފަރާތްތަކުގެ ފޯމާއި ހަވާލުވުމަށް ޖަލްސާއެއް ބާއްވާއިރު، މިދިޔަ ހަފްތާގައި ބޭއްވި ޖަލްސާގައިވެސް 500 އަށް ވުރެ ގިނަ މީހުންގެ ފޯމު ވަނީ ހަވާލުކޮށްފައެވެ.\n"ސީދާ އަމާޒަށް" ކެމްޕޭންގެ ދަށުން ޖުމްހޫރީ ޕާޓީއަށް މެމްބަރުން އިތުރުކުރުމުގެ މަސައްކަތް މެދުކެނޑުމެއް ނެތި ކުރިޔަށް ގެންދާނެކަމަށް އެޕާޓީން ބުނެއެވެ. އެގޮތުން މާލެ ސަރަހަށްދާއި، އަތޮޅުތަކުގައިވެސް މިކެމްޕޭން ވަރަށް ބާރަށް ކުރިޔަށް ގެންދާކަމަށް އެޕާޓީން މައުލޫމާތު ދެއެވެ.\n2008 ވަނަ އަހަރުގެ އޮގަސްޓު މަހުގެ ތެރޭގައި އުފެއްދި ޖުމްހޫރީ ޕާޓީގައި މިހާރު 14 ހާހަށްވުރެ ގިނަ މެމްބަރުން އެބަތިއްބެވެ.


Hithadhoo dhekunu dhaairaage raeesaka Memberu Nazil baliko Ansar - AO News\nމިއަދު ކުރިއަށް ދިޔަ އެމްޑީޕީގެ ގައުމީ މަޖިލީހުގެ އިންތިހާބުގައި ހިތަދޫ ދެކުނު ދާއިރާގެ ރައީސް ކަމަށް ވާދަކުރެއްވި، އެ ދާއިރާގެ މަޖިލިސް މެމްބަރު އިބްރާހިމް ނާޒިލް ބަލިކޮށް އަންސަރު މޫސާ މި މަގާމު ކާމިޔާބު ކޮށްފިއެވެ.\nރައްޔިތުންގެ މަޖިލިސް އިންތިހާބުގައި މުޅި ރާއްޖޭއިން އެންމެ ގިނަ ވޯޓު ހޯދައި ގޮނޑި ކާމިޔާބުކުރެއްވި ނާޒިލް، އެމްޑީޕީގެ އެތެރޭގެ އިންތިހާބުގައި ބަލިވިއިރު، ނާޒިލްއަކީ ރައީސް ނަޝީދުގެ ފެކްޝަންގެ ބޭފުޅެކެވެ.\nއެމްޑީޕީގެ ގައުމީ މަޖިލީހުގެ އިންތިހާބުގައި 455 މަގާމަކަށް 700 އަށް ވުރެ ގިނަ ކެންޑިޑޭޓުން ވާދަކޮށްފައިވާއިރު، މިއީ މިހާތަނަށް އެ ޕާޓީން ބޭއްވި އެންމެ ފޯރިގަދަ އެއް އިންތިހާބެވެ. އިންތިހާބުގެ ކެމްޕެއިން ކުރުމުން ފެށިގެން ވޯޓުލުމާއި ހަމައަށްވެސް ރައީސް ނަޝީދުގެ ފެކްޝަނާއި ރައީސް އިބްރާހިމް މުހައްމަދު ސޯލިހްގެ ފެކްޝަނުގެ މެދުގައި ހޫނު ބަހުގެ ހަމަލާތައް ވަނީ ބަދަލުކޮށްފައެވެ.\nމި އިންތިހާބަކީ ދެ ރައީސުންނަށްވެސް ވަރަށް މުހިއްމު އިންތިހާބަކަށް ވެގެން ދިޔައިރު، މިހާތަނަށް ލިބުނު ނަތީޖާ ދައްކާ ގޮތުން ކުރީގައި އޮތީ ރައީސް އިބްރާހީމް މުހައްމަދު ސޯލިހްގެ ފެކްޝަނެވެ.\nހިތަދޫ ދެކުނު ދާއިރާގެ މެމްބަރު ނާޒިލްއެމްޑީޕީ ގައުމީ މަޖިލިސް


Nasheed ge thuhumathu saabithu kohdhehvaifi nama Shaheem ge inaam\nރައީސް ނަޝީދު އަދި ކުރީގެ މިނިސްޓަރު ޑރ. ޝަހީމް\nވެރިކަމާ ދެކޮޅަށް ދުވަހަކު ވެސް ބަޣާވާތެއް ނުކުރައްވާ ކަމަށާއި ކުރީގެ ރައީސް މުހައްމަދު ނަޝީދު ކުރެއްވި ތުހުމަތު ސާބިތު ކޮށްދެއްވައިފިނަމަ އެ މަނިކުފާނަށް އަގު ބޮޑު އިނާމެއް ކުރީގެ އިސްލާމިކް މިނިސްޓަރު ޑރ. މުހައްމަދު ޝަހީމް އަލީ ސައީދު ހުށައަޅުއްވައިފި އެވެ.\nޝަހީމް އިސްވެ ހުންނަވާ ފެއްޓެވި ގުރުއާން ޗެލެންޖްގެ ދައުވަތު ޝަހީމް މިއަދު ވަނީ ކުރީގެ ރައީސް ނަޝީދަށް ދެއްވާފަ އެވެ. ނަމަވެސް ޝަހީމަކީ ބަޣާވަތް ކުރައްވާފައިވާ ބޭފުޅެއް ކަމަށާ އެކަމަށް ތައުބާވެއްޖެނަމަ އެ ޗެެލެންޖްގައި ބައިވެރިވެ ވަޑައިގަންނަވާނެ ކަމަށް ނަޝީދު ވަނީ ވިދާޅުވެފަ އެވެ.\nނަމަވެސް ޝަހީމް ވަނީ އެ ތުހުމަތު ދޮގު ކުރައްވާފަ އެވެ. އަދި އެކަން ސާބިތު ކޮށްދެއްވައިފިނަމަ ރައީސް ނަޝީދަށް ފައިސާގެ އިނާމާ، އުމްރާ ދަތުރެއް ދެއްވާނެ ކަމަށް ވެސް ވިދާޅުވިއެވެ.\n"ރައީސް ނަޝީދުގެ ވެރިކަން ވެއްޓުނު ހަތެއް ފެބްރުއަރީ އާއި އެ ވެރިކަން ބަދަލުވެގެން ދިއުމަށް މެދުވެރިވި 22 ރޭގެ މުޒާހަރާ ގުޅިގެން ރައީސް ނަޝީދާ އަޅުގަނޑު ޗެލެންޖް ކުރަން." ޝަހީމް ވިދާޅުވި އެވެ.\nޝަހީމް ވިދާޅުވީ ހަތެއް ފެބްރުއަރީއާ އެ ވެރިކަން ބަދަލުވެގެން ދިއުމަށް މެދުވެރިވި 22 ރޭގެ މުޒާހަރާގައި އޭނާގެ ވީޑިއޯއެއް ވެސް އަދި އޯޑިއޯއެއް، ފޮޓޯއެއް ދެއްކި ނަމަވެސް ރައީސް ނަޝީދަށް 150 ހާސް ރުފިޔާއާ އުމްރާ ދަތުރެއްގެ ދެކޮޅު ޓިކެޓާ ހުރުމާއި، ކެއުން ދެއްވާނެ ކަމަށެވެ.\n"އެ ދަތުރުގައި އެއްޗެހި އުފުލަން ހުންނާނަން." ރައީސް ނަޝީދަށް ޗެލެންޖް ކުރައްވާ ޝަހީމް ވިދާޅުވިއެވެ.\nޝަހީމް ވިދާޅުވީ އޭނާއަކީ ބަޣާވާތެއް ކުރި މީހެއް ނޫން ކަމަށެވެ. އަދި ބަޣާވާތެއްގައި އޭނާގެ ބައްޕަ ވެސް ބައިވެރިވެފައި ނޯންނާނެ ކަމަށާ ރާއްޖެއަށް ފިސްތޯލައެއް ވެސް އެތެރެ ކޮށްފައި ނުވާނެ ކަމަށެވެ.\n"އަޅުގަނޑަކީ ބަޣާވާތެއް ކުރި މީހެއް ނޫން. އަޅުގަނޑުގެ ބައްޕަ ވެސް ބަޣާވާތެއް ނުކުރޭ. ފިސްތޯލައެއް ވެސް އެތެރެއެއް ނުކުރޭ. އަޅުގަނޑުގެ ކާފަވެސް ބަޣާވާތެއް ނުކުރޭ. ފިސްތޯލައެއް ވެސް އެތެރެއެއް ނުކުރޭ. އަޅުގަނޑަކީ އަލީ ސައީދުގެ ދަރި މުހައްމަދު ޝަހީމް އަލީ ސައީދު." ރައީސް ނަޝީދުގެ އާއިލާއަށް ކުރެވޭ ތުހުމަތުތަކަށް އިޝާރާތް ކުރައްވާ ޝަހީމްގެ ޓްވީޓްގައި ވިދާޅުވެފައި ވެއެވެ.\nމީގެ އިތުރުން ޝަހީމް ވަނީ ރައީސް އޮފީހުގެ މިނިސްޓަރު އަދި އެމްޑީޕީގެ ނާއިބު ރައީސް މުހައްމަދު ޝިފާޒް ވެސް އެ ތުހުމަތު ކުރައްވާފައިވާތީ އެ ކަމަށް ރައްދު ދެއްވާފައެވެ.\nޝިފާޒް ވަނީ ޝަހީމަކީ ބަޣާވާތް ކުރައްވާފައިވާ ބޭފުޅެއް ކަމަށް ވަރަށް ގިނަ މީހުން ބުނާ ކަމަށާ އެހެން ކަމުން އެހެން ކަންކަމަށް ޗެލެންޖް ކުރުމުގެ ކުރިން ތައުބާވުމަށް ގޮވާލާފަ އެވެ.\nޝަހީމް ވަނީ ރައީސް އޮފީހުގެ ޗީފް އޮފް ކޮމިއުނިކޭޝަންގެ މަގާމުގައި ހުންނެވި އަދާލަތު ޕާޓީގެ ނާއިބް ރައީސް އަލީ ޒާހިރުގެ ކިބައިން އެ ދުވަހު ޝަހީމް ހުންނެވީ ކޮންތާކުތޯ ސާފު ކުރެއްވުމަށް އެދިވަޑައިގެންފަ އެވެ.\n"... ބްރަދާ ޝިފާޒް، މަނިކުފާނާއެކު ރައީސް އޮފީހުގައި އުޅޭނެ އަލީ ޒާހިރު ކިޔާ ބޭފުޅެއް. ހަތެއް ފެބްރުއަރީގައި ވެރިކަން ވެއްޓުނުއިރު އަޅުގަނޑު އިންތަނަކާއި ކުރަން ހުރި ކަންކަން އޭނާއަށް އެނގޭނެ. ޕްލީސް އާސްކް ހިމް." ޝަހީމްގެ ޓްވީޓްގައި ވިދާޅުވެފައި ވެއެވެ.\nފެބްރުއަރީ 7، 2012 ގައި ރައީސް ނަޝީދު އިސްތިއުފާދެއްވުމުން އެމްޑީޕީގެ ސަރުކާރު ވެއްޓުނުއިރު ޝަހީމް ހުުންނެވީ ޕީއެޗްޑީއަށް ކިޔަވަން މެލޭޝިއާގަ އެވެ. ޝަހީމް މާލެ ވަޑައިގެންނެވީ ފެބްރުއަރީ 17 ވަނަ ދުވަހު އެވެ. އެ ފަހަރު އިސްލާމިކް މިނިސްޓަރު ކަމާ ހަވާލުވެވަޑައިގެންނެވީ މިހާރުގެ ހޯމް މިނިސްޓަރު އިމްރާން އަބްދުﷲ ރައީސްކަން ކުރައްވާ އަދާލަތު ޕާޓީން އެދިގެން ފެބްރުއަރީ 19، 2012 ގައެވެ.\nޝަހީމް މެލޭޝިޔާގައި ކިޔަވަން ހުންނެވީ އަލީ ޒާހިރުމެންގެ ގޭގަ އެވެ.


SunOnline: BREAKING: kuda kudheennaa behunu meehaa hayyarukuree ijuraa-aiyathakaa hilaafah kamah bune Cortun dhookohlaifi\nކުޑަކުދިންނާ ބެހުނު މީހާ ހައްޔަރުކުރީ އިޖުރާއަތްތަކާ ހިލާފަށް ކަމަށް ބުނެ ކޯޓުން ދޫކޮށްލައިފި\nމުހައްމަދު މުޒައްޔިން ނާޒިމް 06 Jun 2019, 17:08\nކުޑަކުދިންނާ ބެހުނު ކަމަށް ބުނާ މީހާ ގަން ހިންގާފައި ގެންދަނީ--- ފޮޓޯ/ ޝޯޝަލް މީޑިއާ\nހުޅުމާލޭގައި ކުޑަ ކުދިންތަކަށް ޖިންސީ ގޯނާ ކުރި ކަމުގެ ތުހުމަތުގައި ހައްޔަރުކުރި މިހާ ހައްޔަރުކޮށްފައިވަނީ ގާނޫނާ ހިލާފަށް ކަމަށް ބުނެ ކޯޓުން މިއަދު އެމީހާ ދޫކޮށްލައިފި އެވެ.\nހަ އަހަރުގެ ފިރިހެން ކުއްޖަކަށާއި އަށް އަހަރުގެ ފިރިހެން ކުއްޖަކާ މެދު ގަދަކަމުން ބަދުއަހުލާގީ އަމަލު ހިންގި ކަމަށް ތުހުމަތުކޮށް، 19 އަހަރުގެ އެމީހާ ހުޅުމާލެއިން ހައްޔަރުކުރީ މިިދިޔަ މަހު 25 ވަނަ ދުވަހުގެ ރޭ ދަންވަރު 2:48 އެހާކަށްހާއިރުއެވެ. މިދިޔަ މަހު 26 ވަނަ ދުވަހު އެމީހާގެ ބަންދަށް 12 ދުވަސް ކޯޓުން ޖެހިއެވެ.\nފުލުހުންގެ މީޑިއާ އޮފިޝަލް މިއަދު "ސަން" އަށް ވިދާޅުވީ، އޭނާގެ ބަންދާ މެދު ގޮތެއް ނިންމުމަށް ކްރިމިނަލް ކޯޓަށް ގެންދިޔުމުން އެ މީހާ ދޫކޮށްލާފައިވާ ކަމަށެވެ. އޭނާ ދޫކޮށްލީ ކީއްވެ ކަމަށް މީޑިއާ އޮފިޝަލު ވިދާޅެއް ނުވެއެވެ.\n"ސަން" އަށް އެނގިފައިވާ ގޮތުގައި ދެވަނަ ފަހަރަށް އޭނާގެ ބަންދާ މެދު ގޮތެއް ނިންމުމަށް ކޯޓަށް ގެންދިޔުމުން ކޯޓުން އެމީހާ ދޫކޮށްލާފައިވަނީ ފުލުހުން އެމީހާ ހައްޔަރުކޮށްފައިވަނީ އިޖުރާތްތަކާ ހިލާފުވެފައިވާ ކަމަށް ބުނެއެވެ. އެގޮތުން އޭނާ ދޫކޮށްލީ ޖިނާއީ އިޖުރާތުގެ 45 ވަަނަ މާއްދާގެ (ހ) އަށް ރިއާޔަތްކޮށެވެ.\nއެ މާއްދާަގައި ބުނެފައިވަނީ، ކޯޓު އަމުރެއްގެ ދަށުން ނުވަތަ ކޯޓު އަމުރަކާ ނުލައި ނަމަވެސް، މީހަކު ހައްޔަރުކޮށްފި ކަމުގައިވާނަމަ، ލަސްނުކޮށް، އެންމެ ކައި ރީގައިވާ ފުލުހުންގެ މަރުކަޒަކަށް އޭނާ ގެންދަންވާނެ ކަމަށެވެ.\nހުޅުމާލޭގައި ފުލުހުންގެ ދެ އިމާރާތް ހުރެއެވެ. ޝަރީއަތުގެ މަޖިލީހުގައި ގާޒީ ބުނި ގޮތުގައު ކުށުގެ ތުހުމަތުގައި ހައްޔަރު ކުރި މީހާ ގެންގޮސްފައިވަނީ އެންމެ ދުރުގައި ހުރި ޕޮލިސް ސްޓޭޝަނަށެވެ.\nކުޑަ ކުދިންނާ ބެހުނު ކަމަށް ބުނާ މީހާ ފުލުހުން ހައްޔަރުކުރުމުގެ އެއް ރޭ ކުރިން އޭނާ ހިފަހައްޓައި ރައްޔިތުންގެ ތެރެއިން ބަޔަކު ވަނީ އެމީހާ ގަން ހިންގުވައިފަ އެވެ. އަދި ކުޑަކުދިންނާ ބެހުނު ކަމަށް އެމީހާ އިއުތިރާފުވާ ވީޑިއޯ އެއްވެސް އާންމުވި އެވެ.\nގާނޫނާ ހިލާފަށް ހައްޔަރުކޮށްފައިވާ ކަމަށް ބުނެ ކުރިމިނަލް ކޯޓުން ކުޑަކުއްޖަކަށް ޖިންސީ ގޯނާ ކުރި މައްސަލައިގެ ތުހުމަތުގައި ހައްޔަރު ކުރި މީހާ މިއަދު ދޫކޮށްލާފައިވާއިރު، މަސްތުވާތަކެތީގެ މައްސަލައެއްގައި މި ހަފްތާތެރޭ ހުޅުމާޅެއިން ހައްޔަރުކުރި ދެމައިން ވެސް ހައްޔަރުކޮށްފައިވަނީ ގާނޫނާ ހިލާފަށް ކަމަށް ބުނެ ދެ ފަހަރެއްގެ މަތިން ކޯޓުން ވަނީ އެ ދެމީހުން ދޫކޮށްލާފައެވެ. ނަމަވެސް ތިން ވަނަ ފަހަަރަށް ރޭ ކޯޓު އަމުރާ އެކު ފުލުހުން އެ ދެމީހުން ހައްޔަރު ކުރި އެވެ. އަދި މިއަދު ހުޅުމާލޭ ކޯޓުން ވަނީ ހައްޔަރު ކުރި މީހުންގެ ތެރެއިން ހިމެނޭ ފިރިހެން މީހާގެ ބަންދަށް 10 ދުވަސް ޖަހާފައެވެ. އަދި އަންހެން މީހާގެ ބަލި ހާލަތު ހުރި ގޮތުން ޝަރުތުތަކަކާއެކު އޭނާ ދޫކޮށްލުމަށް ކޯޓުން އަމުރު ކުރި އެވެ.


Dharifulhaa eku Mamma himaayathah dhuvanee: Mi kiyaidhenee e' biruveri vaguthukolhu | Mihaaru\nރިޕޯޓް / ތ. ވިލުފުށި\nދަރިފުޅާ އެކު މަންމަ ހިމާޔަތަށް ދުވަނީ: މި ކިޔައިދެނީ އެ ބިރުވެރި ވަގުތުކޮޅު\nހަދީޖާ އޭނާގެ ދަރިފުޅު ރަފްއާން ގޮވައިގެން ރާޅުން ސަލާމަތް ވާން ދުވަނީ -- ފޮޓޯ: އަބްދުﷲ ނިޒާރު\n29 ޑިސެމްބަރ 2020 - 09:54\nރަށުގެ އިރުމަތީ ފަރާތު ގޮނޑުދޮށާ ވަރަށް ކައިރީގައި ހަދީޖާ އާޒިފާ އޭނާގެ ދައްތައަކާ އެކު ބޮނބިތަޅަން އިން އިރު ވެސް ދޭތެރެދޭތެރެ އިން މޫދަށް ބަލާލެވެ އެވެ. މާ ހާއްސަ ކަމެއް ނެތެވެ؛ ތަފާތެއް ނެތެވެ. ރީތި ދުވަހެކެވެ. ދިޔަވަރު ވަރަށް ހިއްކެވެ. މަޑުމަޑު ވައިރޯޅިތައް ގަޔަށް ބީއްސާލަމުން ދިޔަ ކަމުގެ އުފާ އިހުސާސް ކުރެވެމުން އައެވެ.\nއެކަމަކު އެއީ މަދު ވަގުތުކޮޅަކަށް ދެމިގެން ދިޔަ ހިތްހަމަޖެހުމެކެވެ. ދެން އޮތީ، ހަޔާތުގެ އެންމެ ބޮޑު ބިރުވެރިކަމާ ކުރިމަތިލުން ކަން ފަހަރެއްގައި ވެސް އޭނާގެ ޚިޔާލަކަށް ވެސް ނުގެނެވުނެވެ. ކުރިމަތީގައި އޮތީ، މުޅި ދުނިޔެ ދުށް އެންމެ ބިރުވެރި ހާދިސާ، ސުނާމީގެ ރާޅުތަކުގެ ތެރޭގައި އޭނާ މަރުފަލި ޖެހުން ކަން ވެސް އޭނާއަކަށް ނޭނގެ އެވެ. އަދި މުޅި ރަށުގެ ހުރިހާ އިމާރާތެއް ބިމާ ހަމަކޮށްލި "މަރުގެ ރާޅެއް" އޭނާގެ ބޯމަތިން ހިނގައިދާނެ ކަމަކަށް ވެސް ނުވިސްނެ އެވެ. ފޮޓޯއިން އެ ފެންނަ ރާޅަކީ ވިލުފުށި އެއްކޮށް ހަލާކުކޮށްލި ރާޅު ކަމެވެ. އެ ރާޅާ އެކު އެ ރަށުން 18 މީހުން ދުނިޔެ ދޫކުރި ކަމެވެ. އެތައް ބަޔަކު ގެދޮރު ގެއްލި، އެތައް ދުވަހަކު ހާލުގައި ކެތް ކުރަން ޖެހުނު ކަމެވެ.\nފޮޓޯއިން އެ ފެންނަނީ އެ ރާޅެވެ. ވިލުފުށި އެއްކޮށް ހަލާކުކޮށްލި ރާޅެވެ. އެ ރަށުން 18 މީހުން މަރުވެ/ގެއްލުނު ރާޅެވެ. އެތައް ބަޔަކު ގެދޮރު ގެއްލުވާލި ރާޅެވެ.\nހެނދުނު 9:15 ހާއިރު ހަދީޖާ އަށް ހަމަ ކުއްލިއަކަށް ފެނުނީ ކުދި ރާޅުތަކެއް ފުލުފުލުން ރަށުތެރެ އަށް ބީއްސާލައި، ރަށުގެ ކަޅު ފަސްގަނޑާ ހަމައަށް އަރަމުން ދިޔަ ތަނެވެ. އެ ރާޅުތައް ގިނަވެ، އޭނާގެ ފަޔާ ހަމައަށް ގާތް ވެސް ވެއްޖެ އެވެ.\n"ދަރިފުޅު [ރަފްއާން] އޭރު ހުރީ ކައިރީގައި. ފައިގައި ލޮނުގަނޑު ޖެހި ފައި ތެމިދާނެތީ އަޅުގަނޑު ވެސް، ދައްތަ ވެސް ތެދުވީ ހިނގައިގަންނަން،" މިހާރު 51 އަހަރުގެ ހަދީޖާ، މީގެ 16 އަހަރު ކުރިން އެރި ސުނާމީގެ ހަނދާންތައް އާކުރި އެވެ.\n"އެކަމަކު ތަންކޮޅަކަށް ހިނގައިގަތްތަނާ ފަހަތުން އަރަމުން އައި ރާޅު ބޮޑުވާހެން ހީވި. ލޮނުގަނޑު ވެސް ގިނަވާ ކަމަށް އިހުސާސް ކުރެވުނު. ދެން ދަރިފުޅުގެ އަތުގައި ހިފައިގެން ދުވީ. ހަމަ ދުވީ، ހަމަ ދުވީ. ވަކި ތަނަކަށް ނޫން ދުވީ ވެސް. ދުވަމުން ދުވަމުން ދަނިކޮޅު މިނެޓެއްހާ އިރުގެ ތެރޭގައި އަޅުގަނޑުގެ އިސްކޮޅާ ހަމައަށް ލޮނުގަނޑު ބޮޑުކޮށްލައިފި. އޭރު ހުރެވުނީ މަގުގެ މެދުގައި. ވަރަށް ބާރު ޕްރެޝަރެއްގައި ލޮނުގަނޑު ދެމެމުން ދިޔައީ. އެ ވަގުތު އަތުން ދަރިފުޅު ދޫވެއްޖެ. ދަރިފުޅު ވީ ތަނެއް ނޭނގެ."\nފޮޓޯއިން އެ ކިޔައިދެނީ އެ ވާހަކައިގެ ބަޔެކެވެ؛ އެ ފޮޓޯގައި އެ ފެންނަނީ އޭރު އަށް އަހަރުގެ ރަފްއާންގެ އަތުގައި ހިފައިގެން ހިމާޔަތް ހޯދަން ހަދީޖާ ދުވަމުން ދިޔަ މަންޒަރެވެ. އެ ފޮޓޯ ނެގިތާ ހަމަ މަދު ސިކުންތުކޮޅެއްގެ ތެރޭގައި އޭނާގެ ކަރުތާ ފެނަށް ފެންގަނޑު ބޮޑުވެއްޖެ އެވެ. އެކަމަކު އޭގެ ކުރިން އެހެން ކަމެއް ވެސް ހިނގި އެވެ.\nސުނާމީ އަރައި ނިމުނު އިރު ވިލުފުށި އޮތް ގޮތް -- ފޮޓޯ: އަބްދުﷲ ނިޒާރު\n"އަޅުގަނޑު ދަރިފުޅާ އެކު ދުވަމުން ދަނިކޮށް ފެނުނީ މަންމައާ އެއްބަނޑުއެއްބަފާ މީހެއްގެ ދަރިއެއް. އެއީ ވެސް ހަމަ އަޅުގަނޑުގެ ދަރިފުޅާ ގާތްގަނޑަކަށް އެއް އުމުރުގެ އަންހެން ކުއްޖެއް. އެ ކުއްޖާ އަޅުގަނޑުގެ ދަރިފުޅުގެ އަތުގައި ހިފައިފި. ރަށު ތެރޭގައި ލޮނުގަނޑު ބޮޑުވެގެން ގޮސް ކަރުތާފެނަށް ލޮނުގަނޑު އެރި ވަގުތު އަޅުގަނޑުގެ އަތުން ދަރިފުޅު ދޫވެއްޖެ. ދެ ކުދިންނަށް ވެސް ވީގޮތެއް އަޅުގަނޑަކަށް ނޭނގުނު،" އޭނާ ކިޔައިދިނެވެ.\nއެކަމަކު ނަސީބު ދިމާވީ ވަރަށްް ރަނގަޅަށެވެ؛ ހަމަ ކުއްލިއަކަށް އެއްލި ކަޅިން ހަދީޖާ އަށް ފެނުނީ ލޮނުގަނޑުން ސަލާމަތްވާން ވެގެން އުސް ތަނަކަށް އަރާހުރި މީހެކެވެ. ރޮއިގެންފައި ހަދީޖާ އޭނާ އަށް ގޮވި އެވެ.\n"އަޅުގަނޑު ބުނިން ކޮއްކޯއޭ މަގޭ ދަރިފުޅު ގެއްލިއްޖެއޭ. ދެން އޭނާ ހުރި ތަނުން ފުންމާލީ ސީދާ ލޮނުގަނޑު ތެރެއަށް. އޭނާ ފަތަމުން ފަތަމުން ދަނިކޮށް އަޑިން ފެނުނީ ޕްލައިވުޑް ބޮޑު ފިލާގަނޑެއްގެ ދަށުގައި ދެ ކުދިން ތާށިވެފައި ތިއްބާ. ނަސީބަކުން އޭރު ވެސް އަޅުގަނޑުގެ ދަރިފުޅު އޮތީ އެ ކުއްޖާގެ އަތުގައި ހިފައިގެން،" ހަދީޖާ ބުންޏެވެ.\nހަދާނެ ގޮތެއް ނެތި، ލޮނުގަނޑު ތެރޭގައި ބަކަތަޅަތަޅާ ތިއްބާ ލޮނުގަނޑު މަޑުމަޑުން ހިނދެން ފެށީ އެވެ. އެއީ، ހަދީޖާ ބުނާ ގޮތުން މިނެޓެއް، ނުވަތަ ދޮޅު މިނެޓެއްހާ އިރަށް ދެމިގެން ދިޔަ ވަގުތުކޮޅެކެވެ.\n"ނޭނގެ ވީގޮތެއް ވެސް. މިވަނީ ކިހިނެއް ކަމެއް ވެސް،" އޭނާ ބުންޏެވެ.\n"އެކަމަކު ބިރުގަތް. ވަރަށް ވަރަށް ބިރުގަަތް. އެވަރުގެ ބިރު ގަތް ދުވަހެއް ހަޔާތުގައި ވެސް ނާދޭ."\nހޭވެރިކަން ވީއިރު، ރަށު ތެރެއިން އިވެމުން ދިޔައީ ހަޅޭކުގެ އަޑެވެ. އެކި ދިމާތަކުން ރޯ އަޑެވެ. ވަރަށް ބޮޑު ކަންތައްގަނޑެއް ހިނގައިފި ކަން ހަދީޖާ އަށް ވެސް އެނގިއްޖެ އެވެ. ދެން ވިސްނާލެވުނީ އޭނާގެ އެހެން ދަރިންނާއި ފިރިމީހާ އާއި ތިމާގެ މީހުންްގެ މަތިންނެވެ. އަމިއްލަ ގެދޮރާ މެދު އެވެ.\nސުނާމީގައި ވިލުފުށި ފުނޑިފައި -- ފޮޓޯ: އަބްދުﷲ ނިޒާރު\n"ގެތައް ހުރީ ބިމާ ހަމަވެފައި. އެންމެން ވެސް ދުވަމުން ދިޔައީ ރަށުގެ ހުޅަނގު ފަރާތަށް. އެތަނަށް އެންމެން ޖަމާވެފައި ތިއްބާ އެނގުނީ ދުނިޔޭގައި ތިބި މީހުންނާއި ގެއްލިގެން އުޅޭ މީހުން ވެސް. އެންމެ ފުރަތަމަ ކޮންމެ މީހަކު ވެސް ބަލަމުން ދިޔައީ އެ މީހާގެ ދަރިންނާއި މައިންބަފައިންނާ ސަލާމަތުން ތިބިތޯ،" ހަދީޖާ ބުންޏެވެ.\nސުނާމީގެ ހަނދާންތައް ކޮންމެ އަހަރަކު ވެސް ހަދީޖާ އަށް ތާޒާވެ އެވެ. އެހެން މީހުންނާ ހިލާފަށް އޭނާ އަށް އެ މަންޒަރު އަލުން ފެންނަ ސަބަބަކީ މި ފޮޓޯ އެވެ. މި ތަސްވީރު ފެންނަ ކޮންމެ ފަހަރަކު ހަދީޖާގެ ގައިން ހީބިހި ނަގަ އެވެ. މިއީ ފޭސްބުކްގައި ވެސް ވަރަށް މަޝްހޫރު ފޮޓޯއެކެވެ. އެކި ކުރެހުންތެރިން އެ މީހުންގެ ފިހިތަކުން އެކި ގޮތްގޮތަށް މި ފޮޓޯ ވަނީ ކުރަހައިފަ އެވެ. އެކި މައުރަޒުތަކުގައި ބަހައްޓައިފި އެވެ. އެކަމަކު، ފަހަތުން އެ ނަގަމުންް އެ އަންނަ ބިޔަ ރާޅު މި ފޮޓޯ ބަލާ މީހުންނަށް ފެނުނަސް ހަދީޖާ އެ ރާޅެއް ނުދެކެ އެވެ. އަދި އޭނާ ބުނާ ގޮތުން ފަހަތުން ނަގަމުން އައީ ރާޅެއްކަން ވެސް ނޭނގެ އެވެ.\nހަދީޖާ އާއި އޭނާގެ ދަރިފުޅު ސުނާމީން ސަލާމަތްވާން ދުވާ މަންޒަރު، ކުރެހުންތެރިއަކު ސިފަކޮށްދީފައި\n"އަޅުގަނޑު ފަހަތަކަށް ނުބަލަން ހަމަ އެއްގޮތަކަށް ވެސް. އަޅުގަނޑު ހަމަ ދުވީ ދަރިފުޅު ގޮވައިގެން. އެކަމަކު ދުވަމުން ގޮސް ބޮޑު މަގާ ހަމަވި އިރު ހުރީ ކަރުތާފެނުގައި. އެ ފޮޓޯ ނަގަން މަގުމަތީގައި މީހަކު ހުރި ތަން ވެސް އަޅުގަނޑު ދުށިންް. އޭނާ ހުރަސްކޮށްފައި އަޅުގަނޑު ދުވަމުންް ދިޔައީ ވެސް،" ހަދީޖާ ބުންޏެވެ.\nކެމެރާ އަށް ކެޕްޗާކޮށްލެވުނު އެންމެ މުހިންމު ފޮޓޯގަނޑު\nއަންހެނުންގެ ގޭ ކުރިމަތީގައި، ހަތަރު އަނގޮޅިއެއްގެ ކަންމަތީގައި އަބްދުﷲ ނިޒާރު ހުރީ އެހެން ދެ މީހަކާ ވާހަކަ ދައްކާށެވެ. އެހެން ހުއްޓާ އޭނާ އަށް ވިއްސަކަށް ފޫޓު ދުރުން މޫދާ ދިމާލުން ފެނުނީ ކުލަގަނޑެކެވެ. އުދަ އަރާހެން ވެސް ހީވި އެވެ.\n"ދެން ދެ ރައްޓެހިން ކައިރީގައި ބުނެފިން އަޅުގަނޑު ގެއަށް ވަދެފައި އެބަ ނުކުންނަމޭ ކެމެރާ ހިފައިގެން،" މިހާރު އުމުރުންް 47 އަހަރުގެ ފޮޓޯގްރާފަރު ކިޔައިދިނެވެ.\n"އަޅުގަނޑު ނުކުތީ ކެމެރާ އޮންކޮށްގެން ސެޓިން ހަދަމުން. ނުކުތް އިރަކު ނެތް އަޅުގަނޑުގެ ރައްޓެހިންނެއް. ހިނގާފައި މަގު މެދާ އަރާ ހަމަވިތަނުން ދެން މި ފެނުނީ ހަދީޖާ އޭނާގެ ދަރިފުޅު ގޮވައިގެން އަޅުގަނޑު ކުރިމަތިން ދުވަމުން އަންނަ ތަން. އެއީ އެ ފޮޓޯއަކީ،" އޭނާ ބުންޏެވެ.\nހަދީޖާ ދުވެފައި ދިޔަ ތަނުން ނިޒާރު ނެގި ދެވަނަ ފޮޓޯ -- ފޮޓޯ: އަބްދުﷲ ނިޒާރު\nއެ ފޮޓޯގަނޑަށް ފަހު އެހެން ފޮޓޯއެއް ވެސް އޭނާ ނެގި އެވެ. އެއާ އެކު ލޮނުގަނޑު އައިސް އޭނާ ވެސް ވަށާލައިފި އެވެ.\n"ހަމަ މަދު ސިކުންތުކޮޅެއްގެ ކަމެއް އެއީ. އަޅުގަނޑު ކަރުތާފެނަށް ގެނބިއްޖެ. މީހެއްގެ ކެމެރާއަކަށް ވާތީ ދެ އަތުން މައްޗަށް ކެމެރާ ހިއްލާލައިގެން ފަތާފައި ދެން ދިޔައީ. އަޅުގަނޑަށް ގޮސް ލައްވެވުނީ ރުކެއްގައި. ދެން ހުރީ ރުކުގައި ބުރަކަށި ޖައްސާލައިގެން ކެމެރާ އުފުލާލައިގެން،" އޭނާ ކިޔައިދިނެވެ.\nއެހެން ހުރި އިރު އޭނާ އަށް ފެންނަމުން ދިޔައީ ހަގީގަތަށް ވުރެ ބޮޑަށް ފިލްމުތަކުން ފެންނަ މަންޒަރެވެ. އެއީ ގައިން، ހީބިހި ނަގާވަރުގެ އަދި އެހެން މީހަކަށް ވެސް ކިޔައިދޭން އުނދަގޫ ކަންތައްތަކެކެވެ. އޭނާ އެހެން ހުއްޓާ ބޯމަތިން 20 ފޫޓުގެ ރާޅެއް ބިންދާލި އެވެ. އެއާ އެކު ފުރާޅުތައް ވިއްސައިގެން ގޮސް، ބިޔަ ފާރުތައް ފުނޑިގެން ގޮސް އަދި ބޮޑެތި ގަސްތައް މުލުން ލުހިގެން ދިޔަ އެވެ. ބޮޑެތި ބިޔަ އެތިގަނޑުތައް ފެންމަތިން ދައުރުވަމުން ދިޔަ އެވެ. ވެއްޓިފައިވާ ފާރުބުރިތައް ބާރު ސްޕީޑުގައި ދުވަމުން ދިޔަ މަންޒަރު އޭނާގެ ކުރިމަތިން ފެނުނެވެ.\n"އަޅުގަނޑަކަށް ނުވެސް އެނގޭ އެ ކަންކަން ސިފަކޮށްދޭކަށް. އެއީ ބިރުވެރި މަންޒަރެއް. ގެތަކުގެ އަޑިން ވެލިގަނޑު ދަމައިގެންފައި ރާޅު އޮއްސާލަނީ. ދެން ގެތައް މި ވެއްޓެނީ. ފަސް ފޫޓަށް މުޅި ރަށުގައި ލޮނުގަނޑު އޮތް. ކާކަށް ގަބޫލުކުރެވޭނީ އެކަހަލަ ކަމެއް ލޯ ކުރިމަތީގައި ހިނގައިފާނެ ކަމަށްް،" ނިޒާރު ވަރަށް އުނދަގުލުން ކިޔައިދިނެވެ.\nރުކުގައި ތަތްވެލައިގެން ހުރި އިރު އޭނާ އަށް ވަރަށް ބޮޑެތި އަނިޔާތައް ވެސް ލިބެމުން ދިޔަ އެވެ. ނިޒާރު ބުނި ގޮތުގައި ލޮނުގަނޑު ތެރެއިން އޮޔާ ދިޔަ ބޮޑު ފާރުބުރިއެއް އޭނާގެ މޭމަތީގައި ވަރަށް ބާރަށް ގޮސް ތަތްވި އެވެ. އަދި ލޮނުގަނޑު ތެރެއިން ލަކުޑިގަނޑުތަކާ އެއްޗެހި ފައިގެ ފަލަމަސްގަނޑުގައި ޖެހި އަދި ގައިގެ އެކި ތަންތަނުގައި ވެސް ޖެހުނެވެ. އެ އަނިޔާތައް ދިގުދެމިގެން ދިޔަ ބައްޔަކަށް ވެސް ބަދަލުވި އެވެ.\nވިލުފުއްޓަށް ސުނާމީ އެރި މަގު އޭރާއި މިހާރު އޮތް ގޮތް -- ފޮޓޯ: ޓްވިޓާ/ އަހުމަދު ނިހާން\n"އެ ހާދިސާ އަށް ފަހު އަޅުގަނޑަށް ދިމާވާން ފެށި މައްސަލައަކީ ހަމަ ހުރެފައި ވެއްޓުން. މާލޭގެ މަޖީދީ މަގުމައްޗަށް ވެސް އަޅުގަނޑު ވެއްޓުނު. ހަމަ ހުރެފައި ދެފައިން ބާރު ގޮސް ވެއްޓެނީ. އަހަރެއް ވަންދެން އެ ހާލުގައި އުޅެން ޖެހުނު. ޑޮކްޓަރަށް ދައްކައިގެން ކައްޓަށް އިންޖެކްޝަން ވެސް ޖަހައިގެން ވަރަށް ގިނަ ފަރުވާތަކަށް ފަހު އަޅުގަނޑު މިހާރު ރަނގަޅު،" އޭނާ ކިޔައިދިނެވެ.\nލޮނުގަނޑު ހިކިގެން ހަމަ ނޭވާލެވުނު އިރު އޭނާ އަށް އިވެން ފެށީ ސަލާމަތަށް އެދި މީހުން ރޯ އަޑެވެ. އޭނާ ބަލައިލި އިރު، އުމުރުން ދުވަސްވީ މީހަކު އޮތީ ވަޅުގަނޑެއްގެ ތެރޭގައި ތާށިވެފަ އެވެ. އޭނާ އެހެން ތާށިވެފައި އޮތްއިރު ދެ ފައި ވެސް ގުޑުވާ ނުލެވެ އެވެ.\nވިލުފުއްޓަށް ރާޅު އަރައި ފައިބައިގެން ދިޔަ އިރު، ބޮޑެތި ބިޔަ ވަޅުގަނޑުތައް ހެދިފައި ހުއްޓެވެ. އަދި އެތައް ބަޔަކު އެ ވަޅުގަނޑުތަކުގައި ތާށިވެފައި ވެސް ތިއްބެވެ. އެކަހަލަ ވަޅުގަނޑުތަަކުގައި ތާށިވެ ބައެއް މީހުން ޒަހަމްވެ، މަރުވެފައި ވެސް ތިއްބެވެ.\n"އޭނާ ނަގަން ދިޔައިރު ބާރު ސްޕީޑްގައި ފެންމަތިން ޓިނުގަނޑެއް އޭނާގެ ގަޔާ ދިމާއަށް މި އޮއް އަންނަނީ. ދެން އޭނާގެ އަތުގައި ހިފައިން އަޅުގަނޑު އޭނާ ނަގައިގެން ދިޔައީ. އޭގެ ފަހުން އެކި ދިމާއަށް ގޮސް ބެލިއިރު އަޅުގަނޑުގެ ވެސް ތިމާގެ މީހުން ވަނީ މަރުވެފައި،" ނިޒާރު ބުންޏެވެ.\n"... އޭގެ ތެރޭގައި ބޮޑުދައިތައެއް ހިމެނޭ. ކަޒިންއެއް ހިމެނޭ. އަޅުގަނޑުގެ އާއިލާ އިން ފަސް މީހަކު މަރުވި ނުވަތަ ގެއްލުނު މީހުންގެ ތެރޭގައި ހިމެނޭ."\nނިޒާރަކީ އަމިއްލަ ޝައުގަށް ފޮޓޯ ނަގާ މީހެކެވެ. ރަށުގައި ހިނގާ މުހިންމު ހުރިހާ ކަމެއް އޭނާގެ ކެމެރާ އަށް އަރަ އެވެ. އެކަމަކު، މި ފޮޓޯ އަކީ އޭނާގެ މުޅި ހަޔާތާ ގުޅިފައިވާ އެންމެ ބޮޑު ހަނދާނެވެ.\n"އެކަމަކު އެ ދުވަހު ފޮޓޯއަކަށް ފޮޓޯއެއް، މީހަކު ސަލާމަތް ކުރުމުގެ ވިސްނުމެއް ވެސް، ފޮޓޯ ނެގުމުގެ ހިޔާލެއް ވެސް، އެހެން ވިސްނުމެއް ވެސް ސިކުނޑިއަކަށް ނާދޭ. ކޮންމެ މީހަކު ވެސް ބެލީ އަމިއްލަ ސަލާމަތަށް،" އޭނާ ބުންޏެވެ.\nވިލުފުށި އެއްކޮށް ފުނޑާލައި، ހުޅަނގު ފަރާތަށް ބިޔަ ރާޅު ފައިބައިގެން ދިޔައިރު ދިރިއުޅެވޭ ހާލަތުގައި ހުރީ އެންމެ ގެއެކެވެ. އެހެންވެ އެ ރަށު އެންމެން ގެންދިޔައީ ކައިރީގައި އޮތް ގުރައިދު އަށެވެ.\n"އެންމެން ތިބީ ފުނިޖެހިފައި. އަޅުގަނޑު ނިދިންް ޖޯލިފައްޗެއްގައި ހަފުތާއެއް ވަންދެން،" ނިޒާރު ބުންޏެވެ.\nމި ހަނދާންތަކުން ނިޒާރަށް ދުވަހަކު ވެސް ވަތްކެއް ނުވެވޭނެ އެވެ؛ އަދި މި ފޮޓޯ ފެންނަހާ ހިނދެއްގައި ހަދީޖާގެ ހަނދާންތަކަށް ވެސް ނިމުމެއް ނެތެވެ. މި ފޮޓޯއަކީ އެތައް ހާސް ވާހަކައެކެވެ.\nސުނާމީ ތ. ވިލުފުށި\n4 ކޮމެންޓް, 142 ރިއެކްޝަންސް\nސުނާމީގެ މިފަދަ ބިރުވެރި ހިތާމައިން ފުރިގެންވާ ހާދިސާ އެހާ ފުރިހަމައަށް ގެނެސްދިނީތީ މިހާރަށް ޝުކުރު. މާލޭގައި ހުރެގެން ސުނާމީގެ އެހާބޮޑު ތަޖްރިބާއެއް ނުކުރެވުނު. މިފަދަ ހާދިސާތަކުން ދައްކައިދެނީ ކުދިކުދި އާބާދީތައް އެއްފަސްކޮށް ހިމާޔަތްކޮށްދީގެންކަން ތަރައްގީ ގެންނަންވީ. އެފަދަ ހާދިސާއެއް ހިނގުމުން އެންމެ ފުރިހަމައަށް އެންމެންނަށް އެހީ ފޯރުކޮށްދޭން އެތައް ދުވަހެއް ނަގާނެ ރަށްތައް ގިނަވެފަ ދުރުވީމަ.\nވިލިފުއްޓަކީ ވަރަށް ގާތްބަޔަކު އުޅުނު އަދި އެރަށުގައި2އަހަރަެއްހާދުވަހު އުޅުނު ރަށެއް ، ސުނާމީއަށްފަހު އެރަށުގެ ރައްޔިތުން އުޅުނު ނިކަމަެތި ހާލު ހިތައްރާ ކޮންމެފަހަރަކު މިހާރުވެސް ވަރަށް ދެރަވެ އަސަރުކުރޭ ، ﷲގެ ހެޔޮރަޙުމަތުން މިއަދު އެރަށުގެ ރައްޔިތުންނަށް އުފާވެރި ހަމަޖެހުމެއް ލިބި އަލުން ރަށުގައި ގާއިމްވުމަށް ފުރުސަތު ލިބުނުކަމައްޓަކާ ޝުކުރުވެރިވަން\n2020 ގަ ކިޔާލަން ލިބުނު އެންމެ ޝައުގުވެރި އެއް ލިޔުން.\nސޯޅަ އަހަރުގެ ކުރީގެ ވާހަކަ ދައްކާއިރު އެކަމުގެ އިބުރަތް ލިބިގެން "ނުކޮށް ތިބިކަންކަމުގެ ވާހަކަ" ވެސް ދައްކާންޖެހޭ. # ރާއްޖެ ރީޖަންތަކަކަށް ބަހާލައި ހިދުމަތް ތައާރަފްނުކޮށް މުޅި ރާއްޖެއަށް ބޭނުންވާ ކާޑް، ތެޔޮ، ބޭސް އަދިވެސް ރައްކާކޮށްފައިވަނީ ކ.އަތޮޅު މާލޭގައި. ތެޅެކޮމިއުނިކޭޝަން، ހޮސްޕިޓަލް، ގުދަންތައް، އިންޖީނުގެ، ފެންޕްލާންޓް ފަދަ ރައްޔިތުންނަށް އަސާސީ ހިދުމަތް ދޭތަންތަނުގެ އިމާރާތް ހަމަބިމަށްވުރެން2ފޫޓް އުހުގައި ރައްކާތެރިކޮށް ހުންނަގޮތަށް އަދިވެސްހަދާފައިނުވޭ.